
Az oszmán birodalom Európában 


BEVEZETÉS 


A XVII. század végén egy francia nemes, aki már tíz éve élt Perzsiában, 
számára idegen jelenséget vett be feljegyzései közé. Iszfahánban megnézte 
a XIV. század végi nagy hódító, Timur Lenk ruháját - s felfedezte, hogy a 
körülötte járó-kelő iszfahániak öltözete semmiben sem üt el ettől az immár 
háromszáz éves ruhadarabtól. A perzsák viselete mind a ruhák szabásában, 
mind a kelmék színeiben és mintáiban sok évszázados hagyományokhoz 
ragaszkodott. 

A divat változásaihoz szokott európai utazók az oszmán birodalomtól 
Japánig mindenütt felfigyeltek a viselet változatlanságára. A másik oldal, a 
keleti emberek rosszallással nyilatkoztak az európaiak  divatozási 
hóbortjairól, mert könnyelműségük és állhatatlanságuk megnyilatkozását 
látták benne. Két földrajzilag és tartalmában is távol eső világ csodálkozott 
rá egymásra: az európai, amelynek gyorsabb változásai a külsőségeket is 
mindegyre megújították, és a keleti, amelyben a társadalmi átalakulások 
csak hosszú évszázadokkal mérhetők, a változások lassúsága még az 
öltözködési szokásokat sem engedte átalakulni. 

Az oszmán birodalom e két világ érintkezési zónájában feküdt. 
Megalapítói Európa és Ázsia találkozásáról indultak el, az utódok e két 
kontinensen és Afrikában terjeszkedtek. Közben sokféle hatás érte őket, s 
amikor újabb és újabb tartományaikban berendezkedtek, sok készen kapott 
adottsághoz kellett alkalmazkodniuk. Nehezen állíthatnánk, hogy államuk 
hat évszázados fennállása alatt semmi sem történt és semmi sem változott 
benne. A változások jó részét azonban külső tényezők váltották ki. Az 
oszmánok ázsiai típusú társadalmának belső erői csak ugyanolyan lassú, 
kínos-nehezen végbemenő átalakulásokra voltak elegendők, mint a többi 
keleti társadaloméi. 

A hasonlóság azonos okból, a földmagántulajdon csaknem teljes hiányából 
eredt. Az oszmán birodalomban minden meghódított föld az államot 
megtestesítő szultáné lett, aki ebből részben kincstárának bevételeit, 
részben katonái és hivatalviselői megélhetését biztosította. Ez utóbbit úgy, 
hogy szolgálati birtokokat juttatott nekik birtokjog nélkül: a javadalmazott a 
földnek csak jövedelmeit élvezte. Az adományozást a szultán 
bármikor visszavonhatta vagy a birtokot másikra cserélhette. Az elv kiállta 


félezer év gyakorlatának próbáját. Szabályt erősítő kivételként csak a 
leghatalmasabbak tudtak európai mércével mérve közepes vagy kis 
magánbirtokokat, mülkökét szerezni. Vár és megerősített hely, nagyobb 
város, bánya, jelentősebb kikötő vagy vámhely soha nem jutott 
tartósan magánkézre. A szultáni önkény a mülkök helyzetét is 
bizonytalanná tette. Megszerzője örülhetett, ha birtokait életében 
megtarthatta, utódai pedig annak, ha a legtöbbször vallási alapítvánnyá, 
vakuffá tett apai tulajdonnak legalább jövedelmeit generációkon át 
örökletessé tudták tenni. 

Az állami földmonopólium messzemenő következményekkel járt. Az 
egyik oldalon az uralkodói hatalom végletes megerősödéséhez vezetett, 
hiszen a szultán volt minden gazdasági erőforrás legfőbb birtokosa és 
haszonélvezője. A másik oldalon viszont az egyén függését a hatalomtól az 
egzisztenciális és fizikai kiszolgáltatottságig erősítette fel. 

Szultánok és alattvalók kapcsolata kezdetben nem volt ilyen kiélezett. 
Amikor az oszmán-törökök a kisázsiai szeldzsuk szultánság egyik, nem is 
legerősebb  utódállamaként terjeszkedni kezdtek a  Márvány-tenger 
térségében, uralkodójuk még csak vezérük volt, emírnek, bégnek vagy 
gázinak tisztelték. Szabad harcosokat vezérelt, akiknek rétege mindaddig 
menteni tudta befolyását, amíg Kisázsiáért és a Balkánért még harc folyt, 
s ebben a törökök egyik erőforrása éppen a hadszíntereken élő 
parancsnokok önálló kezdeményezéseiben rejlett. A Balkán-félsziget teljes 
meghódítása bő évszázadot vett igénybe, s ezalatt a helyi harcokat 
néhány befolyásos család tagjai irányították. Vezető szerepük nemcsak a 
hadviselésben, hanem a polgári élet megszervezésében is érvényesült. Ők 
lettek a terület közigazgatási vezetői is, dél-balkáni mülk- és vakuf- 
birtokaikon pedig ők biztosították a termelés folyamatosságát, a török 
adózási gépezet beindulását, emellett kisázsiai jövevények letelepítésével 
a muszlim lakosság balkáni meggyökerezését. 

A szabad harcosok rétege felkelések árán is védte kiváltságos helyzetét, a 
XV. század második feléig mégis végbement az élen álló elit kicserélése, 
amit e nagy családok félreállítása zárt le. 1360-ban, amikor I. Murád 
még mint herceg Kisázsiába vezetett hadat, szolgarendű nevelőjét hagyta a 
Balkánon helytartónak. Kezdetét vette az a folyamat, amelynek során egy 
részben renegátokból és  rabokból, részben ortodox iszlám 
jogászokból verbuvált új elit emelkedett fel. 


A váltás kettős tartalmú volt, mindkét eleme egyértelműen a központi 
hatalom érdekeit szolgálta. 

Az első változás eredményeként egy olyan vezető réteg lépett a szultánok 
szolgálatába, amelynek tagjai a kiszolgáltatottságnak európai mércével 
felfoghatatlan "mélységeiben éltek. A felnőtt fejjel — iszlamizált 
vagy gyakrabban gyermekként rabságba hurcolt albánok, bosnyákok, 
görögök  — és szerbek népük hagyományaitól és egyéni 
múltjuktól " megfosztott, gyökértelen emberek voltak, akik előtt 
kárpótlásként szélesre tárult az érvényesülés kapuja. Gondos válogatás 
után kis részük a szultáni palotába került, ahol több éves képzés után 
megkezdték állami szolgálatukat. Rátermettséggel és kellő szerencsével a 
csúcsig juthattak. A XV. század közepétől csaknem kizárólag ők viselték 
a birodalom legmagasabb méltóságát: az 1453 és 1600 között működő 
harminchat nagyvezír közül mindössze négy volt bizonyíthatóan, egy 
feltehetően török származású. 

Nem véletlen, hogy azok a XV-XVI. századi európai szerzők, akik 
személyes tapasztalatok, huzamosabb török földi tartózkodás alapján írtak 
az oszmán birodalomról, hosszan és gyakran időztek a szolgarendű 
főemberek jellemzésénél. Ebben nyilván része volt annak is, hogy a nemesi 
szabadsághoz szokott tudatuk nehezen fogadta el a nagyvezír-rabszolga, a 
rövidebb-hosszabb ideig rettegett hatalmasság, de  örökké-szolga 
riasztó tüneményét. Riadalmukon túli fokozott érdeklődésüknek nyilván az 
volt az oka, hogy az oszmán társadalom egyik valóban sarkalatos 
jelenségére csodálkoztak rá. Múltból hozott kötöttségektől menten, az 
uralkodó mindennél előbbre való szolgálatára nevelve, egyéni 
érvényesülése érdekében ez a renegát-had lett a szultánok legbiztosabb és 
legaktívabb támasza, újítások és merész vállalkozások értelmi szerzője és 
megvalósítója. Csak szolgált a hatalomnak, de nem jelentett számottevő 
veszélyt, mert a legmagasabb posztokról is elmozdítható és korlátlanul 
pótolható volt. 

Az elitben végbement váltás másik tartalmi jellemzője, egyszerre oka és 
következménye, a centralizált birodalmi közigazgatás kiépítése lett. 

Az oszmán-törökök állama a XIV. század végéig a kisázsiai szeldzsuk 
szultánságból önállósodott határ menti emírség maradt, amelynek életében 
nomád örökségek, szeldzsuk, perzsa, bizánci és az arab világból érkező 
iszlám hatások keveredtek. A XIV. század végének komoly katonai sikerei 
fordították fejlődését egy despotikus, már mindenek előtt az ortodox iszlám 


szabályai szerint felépített birodalom kiteljesedése felé. A megszerzett 
javak hasznosításának, a meghódított területek berendezésének, a további 
hódítások megszervezésének sokágú feladata a XV. század folyamán érlelte 
meg azt a minőségi változást, amelynek során a korábban kevéssé tagolt 
államigazgatást törvénykönyvekben szabályozott, terebélyes adminisztráció 
váltotta fel. Ellátását már nem a központi hatalom lehetséges ellenfeleinek 
tekintett nagymúltú családok és szabad harcosok, hanem szakképesítést 
nyert rabok és az egyházi jogot és világi törvényeket értő jogászok kapták 
feladatul. 

Az elit lecserélése és a birodalommá növő állam centralizált igazgatásának 
kiépülése a XV. század második felében, II. Mehmed szultán 
intézkedéseivel fémjelezve, lényegében lezárult. A hajdani nagy családok, 
az Evrenoszok, Mihalogluk, Timurtasok, Iszhakogluk, Turahánok és 
Csandarlik vagy teljesen eltűntek az államvezetésből, vagy a bürokrácia 
másodvonalába szorultak; némelyek a közélettől távol éltek a vakuffá 
alakított családi birtok jövedelmeiből. 

Ettől a kortól jellemzi az oszmán-török társadalmat az a struktúra, 
amelynek csúcsán a despotikus hatalmú uralkodó foglal helyet, alatta az ő 
hatalmából részesedő s ezért neki kiszolgáltatott elit, amely 
összességében erős, ám egyéneiben sebezhető; középen a közkatonák és 
közhivatalnokok ugyancsak a szultántól függő, de jelentéktelensége 
miatt egyénenként kevésbé veszélyeztetett rétege, alul pedig az adófizető 
termelők tarka vallású és nyelvű, sokmilliós tömege, a rája. 

Ez a szerkezet azután megmerevedett. Ami mozgás és változás mégis 
végbement benne, alig érintette a lényeget; a társadalom a XVIII. századig 
változatlan összetételben termelte újra magát. Az az európai ésszel 
felfoghatatlan mozgás, a személyek folytonos cseréje, amely az elitet a 
XVI. századtól jellemezte, a szédítő emelkedések és szörnyű bukások kusza 
szövevénye nem tekinthető igazi mobilitásnak; ez csak az egyén 
kiszolgáltatottságának látványos kifejeződése volt. 

Ha a társadalom szerkezete nem vagy alig változik, vagy nincs fejlődés, 
vagy a fejlődést valamilyen külső erőnek kell ösztönöznie. Már az ázsiai 
nomád . államalakulatokban össztársadalmi munkává vált a háború, s 
ez történt a Közel-Kelet iszlám államaiban is. A területi terjeszkedés, a 
legtágabb értelemben vett zsákmányszerzés az oszmán-törököknél ugyanezt 
a funkciót, a külső  ösztönzőt látta el. Amíg a birodalom 
lendületesen terjeszkedett, biztosított volt intézményeinek fejlődése is - 


amint viszont a hódítások leálltak, a fejlődés is megtorpant, s egy jó 
évszázados stagnálás után a birodalom megindult a hanyatlás útján. 

, Az élet olyan, mint egy zsíros birkafarok, ha enni tudsz belőle, jó 
étvágyat hozzá!" - mondja egy régi török szólás, amelynek kényszeredett 
fordítása nemhogy kettős értelmét, de még csúfondáros bölcsességét sem 
érzékelteti. Megalkotója ugyanis egyszerre kívánt jó étvágyat azoknak, akik 
előteremtik maguknak a csemegét és örömüket lelik benne, s azoknak, akik 
egyáltalán képesek ezt a zsíros falatot lenyelni. Bizonyára profán ötletnek 
tetszik a vészt hozó oszmán birodalmat egy birkafarkot szopogató 
szólásfaragóhoz hasonlítani, amannak életútja és emennek az életről 
alkotott véleménye mégis rejteget valami közöset. Ha a népi bölcselkedő 
számára az élet szerzésből, a megszerzett kihasználásából-élvezéséből és a 
mindebben jelenlévő nehézségek  elviseléséből tevődik össze, 
úgy birodalmának életútja éppen megfelelt ezeknek a követelményeknek. 

A XVI—XVII. századi oszmán birodalom területe többszörösen túllépte 
valamennyi európai nagyhatalomét. A szerzés azonban nem pusztán óriási 
területek meghódításából állt, ahogyan a birodalom sem egyszerűen 
országok halmaza volt. Bursza bevételétől (1326) a mohácsi csatáig (1526) 
éppen kétszáz év telt el, s ezalatt a törökök nemcsak verekedtek, hanem 
rengeteg tapasztalatot is gyűjtöttek.  Megtanulták szolgálni és 
szolgálatukba állítani az iszlámot, elsajátították a várostrom és a tengeri 
hadakozás tudományát,  beletanultak a  törvényalkotásba és a 
centralizált közigazgatásba, kiváló érzéket alakítottak ki magukban arra, 
hogy legkülönbözőbb múltú tartományaik igazgatásában milyen arányban 
tarthatók meg a talált rendszer elemei és milyen mértékben szükséges saját 
intézményeik bevezetése. Megismerkedtek az arab tudományokkal és 
szükségleteik mértéke szerint továbbfejlesztették őket a bizánci és az iszlám 
építészet elemeiből, de hajdani nomád sátruk emlékképe alapján 
megalkották az iszlám építészet egyik csodáját, az oszmán-török dzsámit. 

A szó egészen tág értelmében szereztek, kihasználták és kiélvezték a 
megszerzettet. Mindez elsősorban a meghódított népeknek hozott tengernyi 
szenvedést, de a törököktől is szakadatlan áldozatokat követelt. A fel- 
emelkedés évszázadainak legendásan igénytelen török katonája fél életét 
csatában, másik felét kaszárnyákba zárva fecsérelte el, a paraszt és 
kézműves ugyanúgy a kitörés legkisebb reménye nélkül pergette le 
napjait, mint máshitű osztályostársai. Az oszmán birodalom elitje hiába volt 
minden megszerzett jó legfőbb kihasználója és élvezője, ha ennek áraként 


mindörökre meg volt fosztva a biztonság érzésétől. A zsíros falat 
sokezernyi török fő- és közember torkán akadt fenn, hiába kívánt a népi 
szólásfaragó jó étvágyat hozzá. 


FÉLEZER ÉV FEGYVERBEN 


Az a jelentéktelen, az oszmán krónikáknak a legendák világával találkozó 
állításai szerint mindössze négyszáz családból álló törzs, amelynek 
leszármazottai két évszázad alatt egy három kontinensre kiterjedő 
óriásbirodalmat teremtettek, oguz-török eredetű volt, s a népvándorlás XIII. 
századi utórezgéseivel, a mongoloktól hajtva sodródott 
Turkesztán sztyeppéiről Kisázsiába. A terület akkori ura, a Kónjában 
székelő szeldzsuk szultán a Kis-ázsiából már csaknem teljesen kiszorult 
bizánci birodalom határán, Burszától délkeletre, Szöjüt körzetében jelölte ki 
szálláshelyét. Az adományozás egybevágott a szeldzsukok általános 
gyakorlatával, akik szultánságuk peremére tőlük függő, határvédelemre 
rendelt — törzseket telepítettek. — Az —— oszmán-törökök a többi 
határfejedelemségnél kedvezőbb helyzetbe kerültek: szálláshelyük a 
meggyengült Bizánc szomszédságában feküdt, s ez kiváló lehetőséget kínált 
a terjeszkedésre. 

Az új jövevények élnek a lehetőséggel: a dinasztiának és a majdani 
birodalomnak nevet adó Oszmán (1299-1326) vezetésével sorra foglalják el 
a határ menti kisebb bizánci településeket. Egy évtizedes zaklatás 
után, 1326-ban megadja magát az első jelentős város, Bursza; az 
államalapító fia, Orhán (1326-1362) itt rendezi be az új állam 
első székvárosát. 

A XIV. század elején a már fél évszázada gyengélkedő, mongol függésben 
élő kisázsiai szeldzsuk állam kisebb-nagyobb önálló emirátusokra bomlik, s 
az — oszmán-törökök megkezdik  kétfrontos  háborújukat: hol a 
balkáni államokban, hol a szomszédos emirátusokban dúló belviszályokat 
kihasználva terjeszkednek nyugat és kelet felé. Az 1340-es években már a 
Márvány-tenger teljes keleti hosszában állnak szemben Bizánccal. 1346- 
ban Kantakuzenosz János császár segélykérő hívására átkelnek Európába. 
1352-ben a Dardanellák nyugati partján megszállják Izym-pét, két év 
múlva a földrengéstől romba dőlt Gallipolit, s ezzel megvetik lábukat az 
európai oldalon. 

Erre az időre létrejönnek az oszmán állam első intézményei és állandó 
hadseregének alapjai. Önállósodási szándéka külsőségekben is kifejezésre 


jut: a századforduló óta Oszmán nevére olvassák a pénteki istentiszteletet, 
Orhán pedig először veret saját pénzt. 

A XIV. század második fele a terjeszkedésben és az államszervezésben is a 
nagyhatalom megalapozása. 1361-ben az oszmánok kezére kerül Drinápoly, 
Edirne néven újabb fővárosuk. I. Murád (1362-1389) megkezdi a balkáni 
országok módszeres zaklatását. Edirnével együtt Irákia jó része is gazdát 
cserél. Kisázsiából tömegesen telepednek át ide törökök: erről a bázisról, 
amelynek a Dardanellákon át biztos összeköttetése van Kisázsiával, 
indulnak a pusztító hadjáratok nyugat felé. 

A Balkán-félszigeten nincs olyan erős hatalom, összefogásra, közös 
védekezésre hajtó készség, amely szembe tudna szállni a hódítókkal. Bizánc 
nem heverte ki azt a csapást, amelyet a kisázsiai szeldzsuk terjeszkedés, 
majd a főváros elfoglalásával és a birodalom feldarabolásával végződő 
1204. évi kereszteshadjárat jelentett. Az 1261-ben helyreállított birodalom 
csak árnyéka hajdani önmagának: területe csaknem felére zsugorodott, 
tengeri uralma megtört, ipara és kereskedelme az itáliai köztársaságokat 
gazdagította, maradék erejét belviszályok és külháborúk emésztették. 
Amikor az 1340-es években Dél-Macedónia és Thesszaloniké fellázadt a 
császár ellen, Dusán szerb cár a zűrzavarban bizánci területek rovására 
terjeszkedett, a császári trónért pedig belháború folyt, megérkezett az első 
oszmán , segédcsapat" Irákiába, és az első császárlány a burszai hárembe. 

Bulgáriában az utolsó jelentős cár, a négy évtizedig uralkodó Iván 
Alexander is csak átmenetileg erősítette meg a központi hatalmat. Országa 
már az ő életében három részből állt, halála, 1371 után pedig 
kiskirályok zűrzavaros uralma vette kezdetét, éppen akkor, amikor 
megindult a bolgár földek közvetlen török támadása. Nem csoda, hogy a 
balkáni országok közül Bulgária bukott el elsőnek. Nem állt sokkal jobban 
Szerbia sem. Dusán cár uralkodása alatt még ez a félsziget legerősebb 
állama, halála, 1355 után azonban számtalan apró és hat nagyobb 
részre hullott. A Balkán akkori viszonyai közepette egyedül ezek a nagyobb 
szerb fejedelemségek kísérelhették meg feltartóztatni a veszedelmet, a 
sikeres ellenálláshoz azonban erőik egyesítésére lett volna szükség. 

Amikor az oszmán főerők 1371-ben betörnek a Marica völgyébe, 
mégiscsak két helyi szerb fejedelem egyesített serege száll szembe velük. 
Megsemmisítő vereségük után Macedónia új uralkodója, a bolgár cár és 
a bizánci császár elismerik a szultán hűbéruraságát. Bizánc vazallusi adót 


fizet, uralkodója személyesen vesz részt a szultán kisázsiai háborúiban, s ha 
a sors úgy hozza, birodalma ottani maradék darabjait segít meghódítani. 

1385-ben elesik Szófia, egy évre rá Nis. Ekkor a közvetlenül fenyegetett 
Lázár szerb és Tvrtko bosnyák fejedelmek szövetségre lépnek, s kétszer is 
megverik a törököket. A győzelmet azonban nem tudják kihasználni. 1388- 
ban török kézre kerül  Északkelet-Bulgária, 1389-ben pedig a 
szövetségesek végzetes vereséget szenvednek. 

A szerbek sorsát eldöntő csata június 15-én zajlik le Szerbia szívében, a 
Rigómezőnek nevezett termékeny síkságon. Az ütközet vége felé Murádot 
leszúrja egy szerb kisnemes, a győztes törökök pedig lekaszabolják Lázár 
fejedelmet és a szerb urakat. Mindennél súlyosabb azonban, hogy a 
vereséggel elvész a szerb függetlenség. Szerbia fejedelme adófizető lesz, 
katonái az oszmánok oldalán hadakoznak, s Lázár fejedelem lánya bevonul 
az edirnei hárembe. 

Rigómező után a Balkán-félszigeten nem marad számottevő, ellenállni 
képes erő. Az oszmánok előnyomulását már csak európai segítséggel 
lehetett volna feltartóztatni. 

Nyugat-Európa lassan fogta fel a veszély nagyságát; valójában csak 
később, Bécs török ostromai idején rettent meg igazán, akkor is csak 
átmenetileg. Kezdetben érzékszervei számára felfoghatatlan messzeségben 
folytak a harcok. A keresztes háborúk kora lejárt, Európa régen beletörődött 
abba, hogy a távolsági kereskedelem útvonalainak keleti szakaszait 
mindenütt iszlám államok ellenőrzik. Nehéz volt követni azt, hogy a 
szeldzsuk szultánság örökségén hol, milyen erejű utódállamok marakodnak, 
még nehezebb megérezni, hogy egyikük majd eljut Nyugat-Európa 
határára. A messzeség bajai helyett Európa saját, jelenlévő problémáival 
foglalkozott. 

Először Velencének és Genovának, Itália két kereskedő köztársaságának 
az érdekei kerültek közvetlen veszélybe, amikor a Dardanellák török 
megszállása azzal fenyegetett, hogy járhatatlanná válik a fekete-tengeri 
hajóút, az utolsó, amelyik még keresztény ellenőrzés, forma szerint Bizánc, 
valójában a két köztársaság kezén maradt. Genova sietve alkalmazkodott az 
új — helyzethez. —Szerződésekkel biztosította kereskedelmi jogait, 
kolóniái elszaporodtak a törökké váló Balkán-félszigeten. A földközi- 
tengeri kereskedelem ura, Velence, nagyobb veszélybe került, mert többet 
veszíthetett, érdekeinek sérelme azonban belőle sem váltott ki következetes 
harciasságot. Az oszmánok terjeszkedése három évszázadon át katonai 


készültségre, időről időre pedig nyílt háborúra kényszerítette. Elöljárói 
azonban reális üzletemberek voltak, akik világosan felmérték az 
erőviszonyokat és leszámoltak a törökellenes európai 
összefogás ábrándjával: a harccal csak mint a lehetséges megoldások 
egyikével számoltak. Nem háborúzni akartak, hanem kereskedni, s 
ha ennek nyugalmát könnyebbnek bizonyult pénzzel és szerződésekkel 
biztosítani, a békességet választották. Rendszeresen áldoztak viszont a 
harcoló országok, így Magyarország anyagi támogatására. 

A Balkán-félszigettől északra három állam került korán veszélybe: 
Magyarország és a két román vajdaság, Havasalföld és Moldva. Amikor az 
oszmánok megvetették lábukat az Al-Duna mentén, mindhárom . ország 
közvetlen szomszédságba került velük, déli vidékeikre be-betörtek a török 
sereg portyázó előőrsei. 

A XIV-XV. században, az Anjouk, Luxemburgi Zsigmond és a Hunyadiak 
korában Magyarország volt a térség legerősebb állama. 

A XIV. század közepétől a mohácsi csatáig 

egyhuzamban perszonálunióban élt valamelyik szomszédjával, 
Csehországgal, Lengyelországgal vagy Ausztriával. Az államszövetségnek 
ez a laza formája azonban nem tette lehetővé az erők valóságos egyesítését. 
A közös uralkodó puszta akarata általában elégtelennek bizonyult a másik 
ország nemességével szemben, akarata ellenére sem pénzt, sem katonát nem 
tudott tőle kicsikarni, még külpolitikai elképzeléseit sem kényszeríthette rá. 
A magyar politika ezért más módszerekkel is próbálkozott, hogy saját erőit 
külsőkkel egészítse ki. 

Arra törekedett, hogy a Balkán északi sávját, a törököket megelőzve vagy 
velük rivalizálva, Magyarország érdekszférájába vonja. Ezt a célt szolgálta 
a Nagy Lajos által életre hívott, rövid életű (1365-1369) bolgár bánság, s 
ebben nyert egy évszázadra hallatlan jelentőséget a szerb fejedelemtől 
1426-ban szerződéssel átvett Nándorfehérvár. Váltakozó sikerrel, 
mindenkori erőviszonyaik szerint alakult magyarok és törökök párharca a 
formálisan még létező országok hűbéruraságáért. Magyar erőfölény idején 
Szerbia, Havasalföld és Moldva az oszmán vazallusságot magyarra cserélte 
fel, török győzelmek hatására visszatért a szultánok hűségére. Mindent 
összevetve, Magyarország későn fordult a Balkán országai felé, 
élethalálharcuknak . abban a szakaszában, — amikor már csak 
különböző hatalmi érdekek között hányódó roncsaikkal számolhatott. 


A magyar királyok időről időre megpróbáltak a keresztény Európára 
apellálni, ám a mohácsi csatáig mindössze kétszer alakult olyan kedvezően 
a helyzet, hogy a pápaság támogatásával komolyabb vállalkozásba lehetett 
kezdeni. Így hiába követelte Magyarország létérdeke azt, hogy nagy, 
támadó háborúkkal visszaszorítsa az oszmán expanziót, kénytelen volt déli 
határainak védelmére berendezkedni. A XV. század végére erőit még ez a 
védelmi harc is felemésztette. 

Havasalföld és Moldva szorult helyzete a balkáni országokéval mérhető. 
Az oszmán birodalommal szemben egyesített erőik sem állhattak meg, ezért 
hol Magyarország, hol Lengyelország hegemónia-törekvéseit próbálták meg 
saját védelmükre felhasználni. Havasalföld déli határát a XIV. század 
végén, Moldváét a XV. század második felében megszállták az oszmánok, 
keletről a törökök szövetségese, a krími tatár kánság intette csendre őket. A 
török vazallusokká vált vajdaságok tényleges megszállása később sem vált 
szükségessé, kiszolgáltatottságuk minden kitörési kísérletüket kudarcra 
ítélte. 

Egyelőre azonban még Rigómező után járunk. Az új szultán, I. Bajezid, a 
, Villám" (1389-1402), 1393-ban elfoglalja a bolgár fővárost, Tirnovót, a 
következő évben blokád alá veszi — Konstantinápolyt. Közben 
elözönli "Thesszáliát és IKözép-Görögországot, Moreát zaklatja, beüt 
Havasalföldre és vazallusává teszi. Cikázásában és Konstantinápoly 
ostromában cifra lovagsereg felvonulása zavarja meg. 1396 kora őszén 
Zsigmond magyar király vezetésével magyar és havasalföldi főerőkből, 
francia, német, angol, burgundi és johannita keresztes lovagokból álló 
sereg száll táborba a Duna-parti Nikápolynál, azzal a céllal, hogy meg sem 
áll  Jeruzsálemig. Szeptember 28-án irtózatos vereséget szenved, 
Zsigmondot és lovagjait késve érkező velencei hadigályák menekítik haza. 
Rögtön ezután  Bajezid  Vidin megszállásával  bevégzi Bulgária 
meghódítását. 

Nem kétséges, hogy a Balkán-félsziget nem tud ellenállni. Ekkor már 
Kisázsia nagyobb részét is az Oszmán-ház uralja, hajdani emirátusai a 
balkáni háborúkkal párhuzamosan vesztették el önállóságukat. A 
kairói kalifa, az iszlám vallási feje hozzájárul, hogy Bajezid, mint a kelet- 
római birodalom örököse, felvegye a nevében is erre utaló Rum szultánja 
címet. 

Ekkor azonban Bajezidet váratlan csapás teríti földre. A mongolok új 
hódítója, Timur Lenk keletről betör Kisázsiába, és 1402 nyarán Ankara 


mellett szétveri Bajezid seregét. Még fellázítja az oszmán uralom alá 
került kisázsiai emirátusokat, azután seregével és a fogoly szultánnal 
visszatér Szamarkandba. 

Hamarosan kiderült, hogy Timur csapása nem volt halálos, de akkor annak 
látszott. Bajezid négy fia egy évtizeden át marakodik a hatalomért: tálcán 
kínálják az első és egyben utolsó igazi alkalmat arra, hogy a balkáni 
államok fellázadjanak, Európa lovagseregei pedig ha nem is Jeruzsálemig, 
de Konstantinápolyig eljussanak. Európa elszalasztja a lehetőséget, a 
Balkán országai dermedten várnak. Legfeljebb annyit tesznek, hogy 
a felettük kergetőző szultánfiak egyike vagy másika mellé állnak. Ezek 
pedig addig irtják egymást, míg a ziláltságában is átmentett birodalomnak I. 
Mehmed személyében végre újra csak egy uralkodója marad. 

Mehmedet (1413-1421) a törökök megérdemelten tisztelik második 
államalapítójuknak, halálakor olyan országot hagy fiára, amelyen alig 
látszik a megrázkódtatás. II. Murád(1421-1451) lényegében ott folytathatja 
a terjeszkedést, ahol Ankara előtt abbamaradt. Seregei többször végigdúlják 
a görög félszigetet, Szerbiát és Albániát, a magyar határon beveszik 
Galambócot és Szendrőt (1439), többször betörnek Magyarországra is. 

Itt ekkor egy tapasztalt katona és koncepciózus államférfi vállalja a 
törökellenes harcot, Hunyadi János, aki sikereivel felrázza aléltságukból a 
balkáni államokat, és átmenetileg a pápát és Velencét is megnyeri ügyének. 
1443-44 telén több csatában legyőzi az oszmánok helyi erőit, és egészen a 
Balkán-hegységi hágókig nyomul előre. Hiába vállalja azonban, hogy 
hadserege zömét saját költségén állítja ki, a pápától és Velencétől 
egyre kevesebb segítség érkezik, nyugatról már semmi, s az érintett 
országok közül is csak Havasalföld és a Szkander bég vezetésével harcba 
lendült Albánia tart ki mellette. Így az egyesített szultáni sereg két nyílt 
csatában is megveri (1444: Várna, 1448: Rigómező). Hunyadi 1456-os 
nándorfehérvári győzelme, majd Mátyás király honvédelmi rendszere csak 
Magyarországtól képes távol tartani a törököket, a Balkántól nem. 

Ez utóbbi sorsa beteljesedik. Az oszmánok másfél évszázados szakadatlan 
háborúskodása ért be a XV. század második felére. Hosszú időre 
kimozdíthatatlanul megvetették lábukat a teljes  Balkán-félszigeten 
és Kisázsiában, azon a két területen, amely a XIX-XX. századig birodalmuk 
magját alkotta. Ekkorra épült ki minden intézményével és sajátos társadalmi 
felépítésével despotikus  — katonaállamuk,  —— amely elvitathatatlan 
helyet szerzett az európai nagyhatalmak sorában. 


Ez a nem egyszerűen mennyiségi, hanem minőségi ugrás a birodalom 
talán legnagyobb szultánjának, II. , Hódító" Mehmednek a nevéhez fűződik 
(1451-1481). Irónra lépése után azonnal elkezdi szervezni Konstantinápoly 
ostromát. Ágyúkat öntet, összevonja kis hajóhadát, lánccal lezárja a 
Boszporuszt. 

A teljes ostromzár előtt még befut egy tucatnyi hajó vagy kétezer 
zsoldossal: ennyi segítségre érdemesíti Európa a halódó Bizáncot. 

A város mintegy 7000 védője magára marad, s kéthavi ellenállás után, 
1453. május 29-én megadja magát. Nem sokkal élik túl a birodalom 
maradványai sem. 1460-ban behódol Morea, a következő évben a Fekete- 
tenger partján elesik Trapezunt. 

Mehmed északnak fordul. 1459-ben török tartomány lesz Szerbia, 1463- 
ban Bosznia. 

Csak Szkander bég tartja magát, de a halálát (1468) követő évtizedben 
Albánia is szomszédai sorsára jut. 1455-től adófizető vazallussá válik 
Moldva. 

A török gályák egyre merészebben mozognak a Földközi-tengeren. 
Velencével háborúskodnak égei-tengeri szigetekért, s közben a város előtti 
vizekre meg Itália partjainak közelébe merészkednek. Az oszmánok 
kezdenek beletanulni a hajóépítésbe és a tengeri hadviselésbe. 

Mehmed utóda, a békés-borongós természetűnek jellemzett II. Bajezid 
(1481-1512) a szárazföldön keveset harcol, nevéhez a hadsereg technikai 
korszerűsítése fűződik. Mehmed terjeszkedését a tengeren folytatja. Az 
ő idején válik komollyá a háború Velencével az égei-tengeri uralomért, s ő 
szállja meg a Duna és a Dnyeszter torkolatvidékét is. 

Elég egyetlen pillantás a térképre, máris szembetűnik, hogy az oszmán 
birodalom háborúi nemcsak szárazföldi területek megszerzéséért, hanem 
tengerek és tengerszorosok, azaz a világkereskedelem fontos útvonalainak 
birtoklásáért is folytak. Az Európa és a Távol-Kelet között kiépült tengeri és 
szárazföldi kereskedelmi utak egy része Kisázsiában és a Közel-Keleten 
találkozott. Az oszmánok Kisázsia és Konstantinápoly elfoglalásával, 
Bursza vásárlóközponttá emelésével ellenőrzésük alá vonták az átmenő 
forgalom egy részét, teljes ellenőrzéséhez azonban el kellett foglalniuk a 
Közel-Keletet is. 

Kisázsiai hadműveleteivel már Hódító Mehmed eljutott a nemrég 
újjászületett Perzsia és a közel-keleti arab országok határára, 1475-ben 
pedig a krím-félszigeti genovai kereskedő-kolóniák, mindenekelőtt Kaffa 


megszállásával és a krími tatárok  behódoltatásával a birodalom 
beltengerévé tette a Feketetengert. 

Bajezid fia, I. Szelim szultán, a , Rettenetes? (1512-1520), erről a bázisról 
indul. 1514-ben Csaldirán mellett szétveri a perzsa sah seregét, megszállja 
fővárosát, — Tebrizt, majd délnek fordul. Először Kisázsia még 
hiányzó délkeleti szélét foglalja el, azután 1516-ban lerohanja Szíriát, egy 
év múlva Egyiptomot. Kairó előtt nehéz csatában teríti le a 
térség legyengült gazdáit, a mamelukokat. A két szent város, Mekka és 
Medina meghódol előtte. Az utolsó kalifa fogolyként Isztambulba kerül, az 
iszlám világ vezetése az Oszmánházi szultánokra száll. 

A váratlanul meghalt Szelim helyébe fia, I. Szulejmán lép (1520-1566), 
akit a törökök , Törvényalkotónak", az európaiak , Nagynak" tisztelnek. 
1521-ben Nándorfehérvár bevételével — végzetes — csapást  — mér 
Magyarországra: legfőbb erősségének bukása az egész déli védelmi vonalat 
magával rántja. A következő évben Szulejmán elfoglalja a johanniták erőd- 
szigetét, Rodoszt. Nem kétséges, hogy a Hódító halála óta elcsendesedett 
európai hadszíntér mindkét szakaszán, szárazföldön és tengeren, újabb 
nehéz háborúk várhatók. Európa ismét új helyzettel és egy minden 
addiginál agresszívebb oszmán birodalommal áll szemben. 

A Közel-Kelet meghódítása, amit Szulejmán teljesít be azzal, hogy 
leigázza Mezopotámiát Bagdaddal (1534), megszállja a Vörös-tenger teljes 
partvidékét (Jemen és Áden bekebelezése, 1538) és ellenőrzése alá vonja a 
Perzsa-öblöt (Baszra elfoglalása, 1546), hatalmas új erőforrásokat, 
gabonatermő vidékeket, nagy múltú ipari és kereskedő központokat állít az 
oszmán expanzió szolgálatába.  Vámhelyeiket már csak azok a 
hajók kerülhetik el, amelyek Afrika körülhajózásával futnak ki az Indiai- 
óceánra. 

Európában északabbra tolódott a szárazföldi front. Nincsenek már balkáni 
államok, s ha Nándorfehérvár bevétele után még kétséges, Mohács (1526) 
után nyilvánvaló, hogy Magyarország védelme is összeomlott; 1566-ra az 
ország középső része török tartománnyá válik. Nemrég még biztonságban 
élő, mögöttes országok ismerkednek a török háborúval. Stájerországba 
ugyan már korábban eljutnak török portyázó csapatok, az 
osztrák tartományokat Bécs 1529-es ostroma és Szulejmán 1532-es 
hadjárata idején éri el a frontvonal. Az 1492-es nyitánnyal megkezdődtek a 
török-lengyel összecsapások. Az egyelőre ritka, deklarált háborúk közötti 
szüneteket az oszmánok előretolt szövetségesei, a krími tatárok pusztító 


portyái töltik ki. S ami az előző században csak felsejlett, most 
bizonyossá lesz: az egész Földközi-tenger hadszíntérré válik. 

Bár az oszmán-törökök már terjeszkedésük első szakaszában tengernek 
ütköztek, és országuk parti szakaszai később folyvást növekedtek, hosszú 
időn át csak a  tengerszorosok biztos birtoklására fordítottak 
gondot, folytonos szárazföldi háborúik miatt többre nem is telt erejükből. 
Miközben azonban uralmuk alá hajtották a görög félszigetet, Velencével 
találták szemben magukat, s azzal a feladattal, hogy megszerezzék tőle 
Morea part menti erődítéseit és az égei-tengeri szigeteket, amelyek a 
Mediterráneum keleti felének hajóútjait ellenőrizték, s immár az oszmán 
birodalom szemben fekvő tartományai közötti közlekedést akadályozták. A 
Hódító Mehmed idején megindult tengeri háborúkat, vitathatatlan sikereik 
ellenére . is, — még megismételt és meghiúsult támadásokkal 
tarkított erőpróbálgatás jellemezte. A századforduló velencei-török háborúja 
érlelte meg a fordulatot és tette az oszmán birodalmat tengeren is 
nagyhatalommá. II. Bajezid a  Földközitenger akkori leghíresebb 
kalózvezérével szövetkezve, immár módszeres ostromokkal, elragadta 
Velence több moreai birtokát, köztük 1499-ben a Korinthoszi-öblöt őrző 
Lepantót. Kréta, Ciprus és néhány jelentéktelenebb sziget kivételével az 
égei-tengeri szigetvilágot azután Szulejmán flottája hódította meg. 

Mindezek a tengeri hadműveletek több 24 éves vagy évtizedes késéssel 
követték a szárazföldieket, egy-egy tengerszakasz megszerzésére azután 
került sor, hogy befejeződött a környező szárazföld megszállása. 
Egyiptom és a Közel-Kelet bekebelezésével a Földközitenger keleti fele 
török szárazföldi birtokok közé szorult. A Velencével folyó tengeri 
háborúkra szinte már a birodalom belső ügyeként, a szárazföldi hódítások 
szükségszerű következményeként került sor. 

Közel sem tekinthetők viszont török , belügynek", sokkal inkább a nagy 
nyugat-európai hatalmi versengés részének azok a hadműveletek, amelyek a 
továbbiakban a Földközi-tenger nyugati medencéjében folytak. 1533-ban 
Szulejmán szövetségre lépett Hajreddin Barbarossza kalózvezérrel, aki 
akkor már Algír ura volt. Első ízben fordult elő, hogy a szultán szövetsége 
mindkét fél számára előnyökkel járt. Hajreddin feladott függetlensége 
ellenében biztonságot nyert, egy nagyhatalom anyagi és politikai 
támogatását abban a harcban, amelyet Észak-Afrika birtoklásáért folytatott 
a spanyolokkal. Szulejmán végre tapasztalt vezért állíthatott flottája élére, 
és ölébe hullott Algír, majd a szövetkezés első eredménye, Tunisz. Az 


oszmán-törökök Észak-Afrika közel teljes parti hosszában álltak szemben 
nagy európai ellenfelükkel, a Habsburgokkal. 

Ezt a területben és erőben riasztóan megnövekedett, expanziója zenitjére 
érkező oszmán birodalmat egy olyan Nyugat-Európának kellett volna 
megállítania, amelyik a modern államok és államrendszer megszületésének 
hosszú, közel két évszázados vajúdási korszakát élte. A feudalizmusból 
örökölt dinasztikus és területszerző háborúkhoz a reformáció és 
ellenreformáció jegyében vívott vallásháborúk járultak, mellettük megindult 
a gyorsan kapitalizálódó államok önállósodási harca, később pedig egy 
összeurópai háború a világméretűvé táguló kereskedelemben való 
részesedésért. Az érdekeknek és ellentéteknek ez a bonyolult és mindegyre 
változó rendszere bőven ellátta Nyugat-Európát belső gondokkal. Az 
oszmán-törökök kihívásaira csak azok az államok válaszoltak, amelyeknek 
érdekei közvetlen veszélybe kerültek. 

A XVI. század elején Európa legkiélezettebb ellentéte I. Ferenc 
Franciaországa és az V. Károly vezette Habsburg birodalom között feszült, 
tétje a kontinens feletti hatalmi elsőség volt. Amikor Szulejmán trónra 
lépett, a kontinens két leghatalmasabb uralkodója Itália birtokáért 
hadakozott. A francia király vesztett, szorultsága hamarosan ráébresztette: 
az oszmán birodalom, amely szárazon és vízen már közvetlenül a 
Habsburgok hátában áll, Franciaország természetes szövetségese. 

Az ellenfél azonossága évszázadokra tartósította a két állam szövetkezését. 

A Habsburgok mindkét európai hadszíntéren közvetlen összecsapásra 
kényszerültek az oszmánokkal. A Földközi-tenger nyugati medencéjében V. 
Károly császár flottája viaskodott Hajreddinnel. Harcuk Észak-Afrika parti 
erődítéseiért, Algírért, Tuniszért, Oránért, Bizertáért, Iripoliszért folyt. Ám 
a török hajóhad rettegésben tartotta Dél-Itália, Szicília és Korzika part menti 
településeit is; 1543-ban a francia király szövetségében az akkor császári 
kézen lévő Nizzát is kifosztotta. 

A szárazföldi frontszakaszon a császár öccse, Ferdinánd hadakozott 
Szulejmánnal. A két óriás-birodalom, a Habsburgoké és az oszmánoké, 
Magyarország területén csapott össze, s mivel egyik sem tudott 
végérvényesen a másik fölé kerekedni, mindkettő itt építette ki belső 
területeinek külső védelmi vonalát. Felosztották egymás között az 
országot, és két évszázadra mindennapos eseménnyé tették benne a háborút. 

A XVI. századi Európából a Habsburgokat érte a legélesebb kihívás, 
válaszukat azonban elsősorban nem ennek ereje, hanem birodalmuk 


helyzete és a kontinens hatalmi viszonyai határozták meg. V. Károly, aki 
Spanyolországot egy évszázadra Európa vezető hatalmává tette, az Ibériai- 
félszigetről nézte a világot, s innen birodalma lázongó protestáns 
fejedelmei, Franciaország és Itália zár 

ták a szemhatárt. Bármilyen brutálisan követelt is részt magának 
Európából a keletről felnyomult új nagyhatalom, Spanyolországból nézve 
még mindig távolinak tűnt; V. Károly tisztességgel megvívta vele háborúját 
a tengeren, de beletörődött, hogy az oszmánokat nem tudja kiszorítani 
Észak-Afrikából, s csupán arra törekedett, hogy megállítsa tengeri hatalmuk 
növekedését és távol tartsa őket Európa délnyugati partjaitól. Az 
osztrák tartományok, Csehország és Magyarország ura, Ferdinánd, nemcsak 
az oszmánokkal kényszerült harcra, hanem a pénztelenséggel is. Bécsből 
ugyan közvetlen közelről érződött a veszély nagysága, hatékony 
ellenlépéshez azonban Ferdinánd országaiból nem folyt be elegendő 
jövedelem. Bátyja keveset áldozott a keleti frontra, még a német birodalom 
segélyei javítottak valamit a súlyos pénzügyi helyzeten, de megoldani ezek 
sem tudták. Ferdinánd így csak annyit tehetett, hogy örökségi jogára 
hivatkozva megszerezte magának Magyarország nyugati és északi sávját, 
itt egy új, védelemre alkalmas várrendszert épített ki, s a magyar végvári 
katonaság kardja és vére segítségével védte a csonka magyar királyságot és 
rajta keresztül az osztrák tartományokat. A magyarországi védelmi 
rendszer végül is megállította a törökök amúgy is lassuló előnyomulását. 

Mert közben az oszmán birodalom újabb fordulathoz érkezett, bár ezt 
akkor még senki sem láthatta. Kifelé katonai erejének és politikai 
hatalmának teljét mutatta, belül gazdasági konszolidáltság, igazgatási 
pontosság, törvényes rend, a tudomány és kultúra virágzása jellemezték. De 
már a következő évszázadból visszatekintve is nyilvánvaló volt, hogy az a 
csúcs, amelyre Nagy Szulejmán korában feljutott, mint a feldobott kő 
pályájának legmagasabb foka, egyben a hanyatlás kiindulópontja is lett. 

Az első figyelmeztető jelzések éppen a birodalmat éltető hódításban 
sejtették a fordulatot. A magyar és a perzsa hadszíntérre iszonyatos 
távolságokba kellett hadat vezetni, a harcra alkalmas hónapokat 
felemésztette a sereg felvonulása. Bécs 1529-es ostromakor a fel- és 
visszavonulás 201 napig tartott, a város alatt a török seregnek mindössze 
19 napja maradt. Elmúlt a villámgyors hadmozdulatok és a nagy inváziós 
hadjáratok kora, helyette az a korszak köszöntött be, amikor minden újabb 
lépés aránytalanul nagy erőráfordítást követelt és aránytalanul kis 


hasznot hozott. A terjeszkedés megtorpanásában szerepet játszott az is, 
hogy a támadók Magyarországon és Perzsiában számottevő ellenállással 
találkoztak. 

Azok a határok, amelyek Nagy Szulejmán halálakor a birodalmat 
keretezték, nem változtak sokat az elkövetkező százötven év alatt. 
Mindegyre fellángoló perzsa háborúikban az oszmánok az elfoglalt terület 
megtartásáért hadakoztak, s az a néhány újabb vár is, amelynek elvesztése a 
zsugorodó magyar királyságnak oly érzékeny veszteséget okozott, az 
oszmán birodalom nagyságához képest csak apró toldozgatásnak számított. 

A szárazföldi hódítások lelassultával nagyjából egyidőben, éppen akkor, 
amikor a törököket karnyújtás választotta el a földközitengeri hegemóniától, 
megtorpant tengeri 30 terjeszkedésük is. Mint teljesíthetetlent, Szulejmán 
már az 1550-es években kénytelen volt feladni azt a tervét, hogy a 
portugálok ellenében megveti lábát Indiában. Hamarosan a Földközi- 
tengeren is kimerültek a török flotta lehetőségei. Miután az Adriától 
kiindulva, keletre, délre, majd a Nílus torkolatától nyugatra fordulva 
egészen Oránon túlig a törököké lett az egész tengerpart, nem volt hová 
tovább lépniük. A hajóhadnak állandó feladatot adott egy-egy elveszett 
parti erőd vagy éppen állam visszaszerzése (pl. Tuniszé 1574-ben), ezek a 
hadműveletek azonban továbbra is Észak-Afrikára korlátozódtak; Nyugat- 
Európa déli országainak partvidékén legfeljebb rabolni lehetett, hódítani 
nem. Máltát kétszeri ostrommal sem sikerült bevenni, 1571-ben pedig 
ugyanannál a Lepantónál, ahol az oszmánok első komoly tengeri 
győzelmeik egyikét aratták, az egyesült spanyol, velencei és pápai hajóhad 
szétverte a török flottát. 

A kortársakban csak a századfordulón, általánosabban pedig a következő 
évszázadban tudatosult, hogy az oszmán birodalom is sebezhető. Európa 
ellentámadására azonban még egy bő évszázadig várni kellett. 

Amióta az oszmán terjeszkedés Nyugat-Európa számára is közvetlen 
veszéllyé vált, átgondolt és légből kapott, reálisabb és fantasztikus tervek 
tömege született arról, hogyan lehetne megtörni a törökök hatalmát. A XVI- 
XVII. században a politizáló európai társadalom minden rétege elmondta 
véleményét a törökellenes harcról: pápák, uralkodók, hadvezérek, papok, 
diplomaták, tudósok és török-földi utazók. A XVI. századi tervek jó része 
még elméleti síkon mozgott, kevés konkrét javaslattal; gondolatmenetüket 
a vallásos megközelítés és a keresztény világ összefogásának sürgetése 
határozta meg. 


A következő század terveit kevesebb vallásos érv és több konkrét elemzés 
és ajánlás jellemezte. A támadó háborúra vonatkozó elképzelések mind a 
kor hatalmi változásait és ellentmondásait, mind a nagypolitika vonakodását 
magukon viselték. Szerzőik hol európai összefogással, hol egyidejűleg 
indított nemzeti háborúkkal kívánták elérni az oszmánok visszaszorítását; a 
harc vezetését ki a Habsburgoktól, ki meg a francia királytól követelte. 

A józanabb és a realitásoktól messze elrugaszkodó elképzelések közös 
jellemzője volt, hogy születésük két évszázadában Európa hatalmi és 
politikai viszonyai valamennyit az illúziók világába utasították. A 
nagypolitika szintjén az oszmán birodalomnak ekkor már más bánásmód 
járt, . mint — korábban. — A kereszténység — pogány  ellenségéből 
európai nagyhatalommá lépett elő; minél nagyobb erőt mutatott, annál 
elfogadottabb lett. Észszerűbbnek bizonyult megtalálni vele az együttélés 
módjait: tisztes diplomáciai kapcsolatokat építeni, meghosszabbítani a 
nehezen megkötött békéket, szerződésekkel szavatoltatni a kelet-nyugati 
kereskedelem hasznát, az európai árucikkek  piacaként és 
olcsó nyersanyagok kiapadhatatlan forrásaként kihasználni ezt az óriás 
területű államot. A hódítás parancsoló szüksége miatt az oszmán birodalom 
a XVII. században is fegyverben állt és mindegyre támadt, lankadó erővel 
és gyérülő sikerekkel hadakozott szárazon és vízen: Európának ez is több 
volt, mint amennyi török háborút igényelt saját belső háborúi mellé. 

Mert az újkori Európa megszületését végigkísérő konfliktusok a XVII. 
században sem csitultak el. A dinasztikus és modern háborúk minden jegyét 
magán viselő nagy összeütközés, a harmincéves háború (1618- 
1648), hosszú időre lekötötte a kontinens minden erejét. Lezárulta után 
minden addiginál erősebben tört fel a törökellenes támadó háború igénye. A 
hatalmukban  — megtépázott Habsburgok azonban akár hátrányos 
békekötés árán is nyugalomra törekedtek, s bár egyre több francia önkéntes 
harcolt a törökök ellen, XIV. Lajos pedig támogatta a török elleni háborút 
követelő Rajnai Szövetséget, Franciaország még nem adta fel a török 
szövetség hasznosnak bizonyult gyakorlatát. Kirívóan éles provokáció 
kellett ahhoz, hogy az európai országok végre ellentámadásra szánják el 
magukat. 

Ez következett be 1683-ban, amikor a törökök másodszor kísérelték meg 
Bécs bevételét. Jobb esélyekkel indultak, mint a XVII. században általában. 
1656 és 1676 között a két Köprülü nagyvezír, Mehmed és Ahmed, úrrá lett 
a századközepi anarchián, megerősítette a birodalomvezetést, és hosszú idő 


óta újra győzelmekkel zárta háborúit: jó két évtizedes ostrom után, 1669- 
ben elragadták Velencétől Krétát, s előnyös békével zárták az 1663-64-es 
magyarországi háborút. Utóduk, Kara Musztafa nagyvezír, az ő 
restaurációjuk eredményeire építve, gondos előkészületek után indult Bécs 
ellen. 

A császárváros ostromát és felmentését XI. Ince pápa, I. Lipót császár, 
Sobieski János lengyel király és Velence szövetkezése követte, Szent 
Ligájukhoz hamarosan Oroszország is csatlakozott. A pápa szervező 
munkával és komoly pénzsegélyekkel támogatta a háborút, a birodalmi 
sereg Magyarországon, a lengyelek Moldva felől, — Velence 
Moreában támadott, Oroszország a krími tatárokat kötötte le. Franciaország 
jó ideig semleges maradt, nem akadályozta a szövetségesek hadműveleteit. 
Másfél évtizedes harc eredményeképpen Morea közel két évtizedre, 
Magyarország végleg felszabadult a török uralom alól. 

Az oszmán birodalom elszenvedte első nagy területveszteségét. A 
felemelkedés és a stagnálás évszázadai után történetének újabb korszaka 
vette kezdetét, a hanyatlásé. Fogyó energiával vívta tovább háborúit, 
kifelé leginkább Oroszországgal, belül felbomló társadalma szertehúzó 
erőivel. Létét egyre kevésbé köszönhette saját magának, sokkal inkább az 
európai nagyhatalmak egymást vigyázó, egyensúlyozó politikájának. 


A SZULTÁNI SZERÁJ 


Az oszmán-törökök hódításainak egyik látványos következménye az volt, 
hogy a szultáni udvar, s vele az államvezetés, időnként új székhelyre 
költözött. A törzsi szálláshely, a fűzfaligetek közé bújt Szöjüt után az ősi 
Bursza lett az első, igazi uralkodói székhely. A következő állomás, Edirne, 
két szultáni szerájával, monumentális vallási épületeivel és kaszárnyáival 
már egy birodalommá növekvő állam központja. Amikorra pedig az 
oszmán állam világhatalommá válik, a bizánci császárok székvárosában 
megtalálja végleges, méltó fővárosát. 

Bursza gazdasági és Edirne hadászati fontossága, emellett a törökök 
tisztelete a tradíciók, s fejlett érzéke a földi élvezetek iránt a régi 
fővárosokat sem hagyta lehanyatlani. Bursza a távolsági kereskedelem 
legélénkebb kisázsiai központjává fejlődött, a törökök szemében elsősorban 
mégis dicsőségük bölcsője és őseik nyugvóhelye maradt. Az udvar 
elköltözése után még egy évszázadig ide, a dinasztiaalapító Oszmán 
közelébe tértek meg haláluk után szultánok és családtagjaik. Edirne 
továbbra is az európai hadjáratok kiindulópontja, de békeévekben is a 
szultánok kedvelt tartózkodási helye. Miközben Irákia vadban gazdag 
erdeiben vadászszenvedélyüknek hódoltak, folyamatosan bővített-szépített 
edirnei palotájuk, a fővárosihoz hasonló udvartartásuk itt is életük 
megszokott kereteit biztosította számukra. 

A szultáni udvar első isztambuli palotája, a Régi Szeráj, bizánci kolostor 
romjain, a város közepén épült fel. Szultánok nem sokáig lakták - később az 
elhunyt uralkodók háreme vonult ide vissza -, mert átköltöztek az 1478-ra 
elkészült Új Szerájba. 

A palotaegyüttes, amelyet egyik tengerparti kapujának neve után Topkapi 
Szerájnak kereszteltek el, a város legszebb kilátású dombját foglalja el, azt, 
amelyik a Márvány-tenger, a Boszporusz és az Aranyszarv-öböl találkozása 
fölé emelkedik, szemben az ázsiai oldalon fekvő Üszküdárral. Mai 
múzeumi mivoltában kötelező látnivalókra: kapcsolatukat vesztett 
udvarokra, kapukra, épületekre és kiállítási tággyakra bomlik, alig árul el 
valamit hajdani funkcióiról. Ezerféle emléket kínál látnivalóul, a szultáni 
udvar életének megannyi fontos kellékét, csak éppen maga az élet és a 
hangulat veszett ki belőle. 


A szeráj, amelyet 1839-ig laktak, szultánok és családjaik otthona volt, 
mellette egy világ-birodalom igazgatási központja. Viszonylag kis területén, 
a benne élő és dolgozó több ezer ember mindennapjaiban sűrítve jelen volt 
az egész birodalom. 

A palotaegyüttes középső udvarának bal oldalán áll egy 1525-ben emelt 
kupolás épület, a szultáni tanács, a díván ülésterme. 

A XVI. században hetente négy délelőtt ülésezett itt a díván, s döntött 
előbb a birodalom külkapcsolatait érintő kérdésekben, azután belső 
ügyeiben. Panaszokat és kéréseket hallgatott meg, s mint legfőbb bírói 
fórumnak, kötelessége volt minden tudomására jutott törvénytelenséget és 
sérelmet orvosolni. Döntéseiben igazgatási szakértők kis csapata és az 
épülethez csatlakozó irattárban tárolt központi nyilvántartások segítették; 
rendkívüli pontossággal vezetett bejegyzéseikben a legapróbb ügyeknek is 
gyorsan utána lehetett nézni. 

Létrehozójának, Orhán szultánnak az idején a díván legfeljebb négy tagból 
állt, Nagy Szulejmán korában a szultánon kívül  tizenegyből. 
Legrangosabbjuk a szultán utáni első ember: a nagyvezír, őt még három 
vezír követte. Az államkincstárt, a birtok- és pénzügyeket két defterdár 
kezelte, a jogi életért a bírák rendjének főnökei: a két kádiaszker, 
a külügyekért és az iratkiállításért a kancellária vezetője: a nisándzsi felelt. 
Tanácskozási joggal vett részt az üléseken a Balkán kormányzója: a 
ruméliai beglerbég, és a flottaparancsnok: a kapudán pasa. 

A díván-tagok megszaporodása az elterebélyesedő bürokrácia egyik 
mutatója. Annak a váltásnak a következménye, amelynek során a XV. 
század második felében kicserélődött az elit és kiépült a centralizált 
államigazgatás. A Topkapi Szerájba már az új elit költözött be és intézte jó 
bürokraták pontosságával a birodalom nagy és kis ügyeit. A XVI. század 
központi kormányzata szakágazatok egymást támogató, gondosan 
összeillesztett rendszerévé vált, amely túlzásba vitt centralizmussal vonta a 
legkisebb ügyeket is a díván vagy egyes tagjai hatáskörébe, alig 
hagyva érdemi tennivalót az önállótlanságra kárhoztatott tartományi 
kormányzóknak. 

A dívánt, amely az államvezetés világi szféráját képviselte, az uralkodó és 
a nagyvezír kettőse irányította. Ez a szultánok esetében nagyjából a XVI. 
század közepéig aktív részvételt jelentett, még akkor is, ha rövidebb- 
hosszabb időszakokon át nem vettek részt személyesen a tanács ülésein. 
Ilyenkor is beszámoltattak és ellenőriztek, állandó országjárásnak is beillő 


hadjárataik során folyamatosan tájékozódtak a tartományok helyzetéről. A 
dívánülések tényleges vezetését már Hódító Mehmed korában átvették a 
nagyvezírek, a szultánok teljhatalmú helyettesei a hadvezetésben és a 
polgári igazgatásban. Amíg az uralkodók odafigyeltek az államügyekre, 
helyetteseik hatalma nem csorbította az övékét: a nagyvezírek rendszeresen 
tájékoztatták őket az ügyekről és fontosabb döntéseikhez a szultán 
szentesítését kérték. 

Az államvezetésnek ez az erősen centralizált és a korabeli európai 
mércével mérve kiválóan működő rendszere tökéletes volt, s éppen ezért 
bukásra ítélt. Másodszori, XVII. századi változása inkább bomlás volt, 
mint átalakulás. 

Az uralkodói hatalom szilárdságát a XIV. századtól véres öröklési rend 
biztosította. Logikája szerint a trón csak akkor szilárd, ha kijelölt 
várományosán kívül nincs senki, aki siker reményében pályázhat rá. Az 
uralom biztonságát csecsemő, gyermek és felserdült szultánfiak kiirtása 
biztosította. 1603-ban azonban egy tizennégy éves gyermek került trónra, 
akinek még nem voltak utódai. Öccsét ezért nem ölték meg, hanem bezárták 
a szerájba. Az eset precedenst teremtett, az uralkodói szerep lassú 
átalakulása, a hatalmi hierarchia átrendeződése pedig olyan helyzetet, 
amelyben a precedens gyakorlattá vált. A szultáni hercegeket ezután szeráj- 
fogságra ítélve többnyire élni hagyták. A trón nem a kiszemelt fiúra szállt, 
aki valamelyik tartomány kormányzójaként készült az uralkodásra, hanem a 
háremben unatkozó várományosok legidősebbikére. 

A változás komoly veszéllyel járt. A szultánok ekkorra egy 
világbirodalom óriás építményének mérhetetlen magasságú csúcsára 
kerültek, és csak személyes törekvésük és tehetségük segítségével tarthattak 
kapcsolatot az építmény alsóbb szintjeivel. Nagy Szulejmán hárem-nevelte 
utódai viszont mind a harcoktól, mind az államvezetéstől visszavonultak. 

A szultánokat csak időnként helyettesítették erőskezű nagyvezírek, a 
feszes rendet marakodások és intrikák zűrzavara váltotta fel. 

A túlzott központosítás megbosszulta magát: amikor az erre épített 
rendszer a csúcson megroppant, csak bomlani tudott, újjáalakulni nem, mert 
önmagukban önállótlan  részelemei nem voltak alkalmasak a 
központ funkcióinak átvételére. 

Ennek a második, előnytelen változásnak a során olyan erők szereztek 
egyre nagyobb hatalmat, amelyek korábban alig gyakoroltak befolyást az 
államvezetésre. 


A vallási-jogi hierarchia élén már Nagy Szulejmán korában végbement a 
vezetésváltás. A sejhüliszlám, a vallási élet feje, rangban a két kádiaszker 
elé került, s vele együtt a változtatásra már amúgy is erőtlen államvezetésre 
rátelepedett az iszlám konzervativizmusa. A lankadó hadisikerektől, majd 
sorozatos kudarcoktól feldühödött katonaság is egyre többször zavarta fel a 
szeráj életét. Lázadásai ugyan még többnyire a palota falain kívül 
tomboltak, de vezetői már nemcsak hódolni és zsoldjukat átvenni 
jelentek 40 meg a kapukon belül, hanem követelni és főembereket, sőt 
szultánt gyilkolni is. Az állam vezetőinek ez a brutális szelekciója a 
XVII. század megszokott jelenségévé vált. Végül a hatalmi harcok 
porondján csatasorba lépett egy szerájon belüli, megtörhetetlen erő is: 
a hárem. 

A kupolás díván-ház hátsó fala mögött már a hárem legdélibb udvara 
kezdődött, az államügyeket és az életre menő hatalmi párbajokat csak 
néhány köbméter egymásra rakott kő választotta el a csacska asszonyi 
mulatságoktól és unalom-szülte, féltékeny civódásoktól. A háremet - 
deszkából összetákolva vagy faragott kövekből emelve - mindig fal vette 
körül, hogy elzárja a török otthonok legbensőségesebb részét, a nők és 
gyermekek lakóterét, amely tiltott terület volt mindenki előtt, aki nem 
tartozott a szűken vett családhoz. A tilalom és a fal elsősorban a 
hárem lakóit védte a külső világtól, de fordított irányban is funkcionált: a 
benti életet sem engedte hatni a falon kívülire. 

A központi hatalom ereje és aktivitása az oszmán birodalom 
felemelkedésének századaiban teljessé tudta tenni a szultáni háremek 
elzártságát, és eleve kizárta annak lehetőségét, hogy az asszonyok 
beleszólhassanak a nagypolitikába. Amíg Kisázsiában és a Balkánon még 
léteztek önálló államok, haladékot remélő, veszélyeztetett fejedelmek lányai 
lettek a szultánok rangban első feleségei. E diplomáciai házasságokban a 
feleségeknek az a feladat jutott, hogy személyükben részei legyenek az 
államközi kapcsolatoknak, új uruknak és birodalmának pedig örökösöket 
szüljenek és neveljenek fel. Szultán-apák és szultán-zanyák nemigen 
avatkoztak egymás dolgaiba; a birodalom első századaiból a szultán- 
feleségekről nevükön és származásukon kívül alig jegyzett fel valamit a 
história. A rangbéli hitvesek mellett ágyasok és rabnők végleg nem jutottak 
szóhoz. 

A XVI. századra a hajdan önálló országok sorra beépültek a birodalomba, 
magasabb származású arák híján vásárolt és ajándékba kapott, válogatott 


szépségű rablányokkal telt meg a hárem. Nagy Szulejmán korában 
is többszáz volt belőlük, a XVII. század második felében a francia követ 
négyezerre becsülte számukat. Bekerülésük után a fiatal lányokat idősebb 
társnőik megtanították a nyelvre, a 42 szokásokra és a viselkedésre, 
elsajátíttatták velük a zenélés és a tánc, a szabás-varrás és a hímzés 
tudományát. 

A rabnők nagyobb része szolgáló maradt és a hárem mindennapi munkáit 
végezte. De a díszül tartott nők közül is csak kevesen tették meg illatosan és 
felcicomázva a szultáni hálószobáig vezető utat. Legtöbbjük sorstól 
kiválasztott urát még akkor sem láthatta, ha az valamelyik gyengélkedő 
feleségének vagy gyermekének meglátogatásával megtisztelte a háremet. A 
nagyúr ilyenkor ezüstszegekkel kivert cipőt viselt, s a szögek közeledő 
pengése finoman fogalmazott parancs volt a szétrebbenésre: a szultán 
kifejezett óhaja nélkül tiszteletlenségnek számított az útjába kerülni. Hogy 
életük tartalmat nyerjen, az asszonyok fontosnak kinevezett álfeladatok 
rendszerét kreálták maguknak: a szerencsésebbek a szultánok fehérneműit 
vagy a feleségek ruháit és ékszereit gondozták, a többiek egymást fésülték, 
szépítették, szórakoztatták. 

Az életfogytig tartó egyhangúságból két út adódhatott ha nem is a 
menekülésre, de legalább a háreméleten belüli felemelkedésre. Az elsőt a 
szultán vonzalma nyitotta meg. Ha a rabnő örököst szült, törvényes 
feleséggé lépett elő, jövedelmet, kincset érő ruhákat, ékszereket és 
szolgálókat kapott, s anyasága jeléül kis aranykoronát. Az asszonyok 
egy részét, elsősorban az elhunyt uralkodók elárvult rabnőit, időnként a 
szerájon kívülre kiházasították vagy egyszerűen felszabadították és szélnek 
eresztették; ez volt a felemelkedés másik útja, mert bár a szerencsés rabnő 
fejedelmi háremet cserélt fel alacsonyabb rangúra, az utóbbiba már jogilag 
szabad, tisztelettel övezett feleségként vonult be. 

Azoknak napjait, akik a távozás mindkét lehetőségétől elestek, olyan 
ünnepek színesítették, amelyekből a hárem is részesedett. Mindenekelőtt a 
szultáni hercegnők esküvői, amelyeknek legalább előkészületei itt folytak. 

Ha a szultán-apa még élt, nem volt túlságosan sok lánya és szerette őket, 
több napos, néha több hetes fényes lakodalmakat rendezett nekik. Kevésbé 
zajos esküvőkből több jutott. A szultáni család általában jól el volt látva 
hercegnőkkel: amikor pl. III. Murád szultán 1595-ben meghalt, huszonhat 
hajadon lánya maradt a háremben, a hirtelen osztásban még középrangú 
katonáknak is jutott belőlük. Gyakoriak voltak az esküvők azért is, mert 


bukott főemberektől a megtiszteltetésül adott díszkaftánokkal együtt a 
hercegnőfeleségeket is visszavették és újra eladományozták: a XVII. század 
második felében csak a budai pasák közül négyen voltak kénytelenek 
hálásak lenni azért, hogy természetes vagy erőszakos haláluk előtt 
asszonyuknak mondhatták Átikét, IV. Mehmed szultán testvérhúgát. 

A hercegnői esküvők már a szorosan vett szultáni család életének részét 
jelentették. Méghozzá derűsebb oldalát, mert a másik, sötétebb felében 
érdektelen hercegnők egyéni sorsánál komolyabb tétek forogtak kockán. 
Feleségek és anyaszultánnők között folyt a harc az uralkodó fölötti 
befolyásért, fiaik elsőbbségéért és kegyenceik karrierjéért. Az öröklési rend 
ugyan  szelídebbé vált, de a különböző  feleségektől született 
szultánfiak élete az anyák rivalizálása és az uralkodó szultánok 
féltékenysége miatt most is állandó veszélyben forgott. A hárem északkeleti 
sarkában ún. kalitkákban tartottak fogva és fojtottak meg jó néhány 
herceget. 

A XVII. századi szultánok, akik számára gyerekkoruk életterét a hárem 
adta, s nyilván sokat felfogtak abból, hogyan harcolt értük anyjuk, trónra 
jutásuk után sem tudtak menekülni a hárem befolyása alól. Beköszöntött 
az a korszak, amelyet a törökök az , asszonyok szultánságának" neveznek. 
A rivalizáló feleségeket folytonos adományokkal még le lehetett szerelni, a 
politizálásra kapott anyaszultánnők, törökül a válide szultánok, a hárem 
rangban első asszonyai azonban rendszeresen beavatkoztak az 
államügyekbe. Ugyanezt tette a hárem másik hatalmassága, az őrzéssel 
megbízott fekete eunuchok főnöke. A kizlar agaszi (a , lányok agája"), 
másik nevén a Boldogság Házának agája, a hárem elburjánzásával együtt 
növelte hatalmát, amit csak erősített az, hogy több száz vallási alapítvány 
felügyelőjeként komoly bevételek fölött rendelkezett, amelyekből szükség 
esetén ki tudta segíteni megszorult uralkodóját. A XVII. században a 
nagyvezír és a lám után ő lett a szeráj harmadik legbefolyásosabb embere. 
Az anyaszultánnő és a kizlar agaszi jóindulata nélkül nehéz volt komolyabb 
hivatalban megmelegedni. 

Az államvezetés és a hárem kettőse adta a szultáni szeráj életének 
tartalmát. Ellátását, védelmét és rangjához illő pompáját mesteremberek 
hada, középrangú tisztségviselők, bizalmi méltóságok és a palota számára 
létrehozott fegyveres alakulatok biztosították. 

Kint a városban néhány nagyüzem kizárólag a hadsereg és a palota 
szükségleteire termelt, de a szerájon belül is dolgozott egy csak ide tartozó, 


kb. 6000 fős kiszolgáló személyzet. Legnépesebb testületük az istállókban 
teljesített szolgálatot, őket a konyhai alkalmazottak kisebb hadserege 
követte, és ezer körül mozgott az iparosok: szabók, szűcsök, csizmadiák, 
ötvösök, fegyverkovácsok száma. 

A kétkezi dolgozók fölött, a szeráj és az egész társadalom hierarchiájában 
jókora lépcsőfokkal magasabban foglalt helyet az a gárda, amelyik a palota 
rendjére vigyázott, a kapuknál teljesített szolgálatot, kísérte a díván elé 
járuló kérelmezőket, a vendégeket és a külföldi követeket, üzeneteket 
hordott, őrizte és parancsra kivégezte az államvezetés bukott nagyságait. 
Nem nevezhetjük őket sem katonáknak, sem őröknek, sem rendészeknek, 
sem hivatalnokoknak; szerteágazó feladatkörük mindezek funkcióiból volt 
összegyúrva, és tipikus szeráj-alkalmazottakká avatta őket. 

A kapidzsik, azaz kapuőrök száma a XVI-XVII. században 2000 körül 
mozgott. Szolgálatuk mindenekelőtt a szerájnak ahhoz a két kapujához 
kötötte őket, amelyeken át az első és a második udvarba lehetett bejutni. A 
második átjáróban nemcsak a kaput őrizték, hanem egyik toronycellájában 
a sorsukra váró letartóztatottakat is, egy másik helyiségben pedig az 
audienciára váró követeket vigyázták, bevonulásukkor kísérték őket, és 
cipelték utánuk a szultánnak szánt ajándékaikat. Dívánülések idején ők 
vezették elő a kérelmezőket, s ügyeltek, nehogy fegyveresen járuljanak a 
tanács elé. 

Népes, kb. 3000 főből álló testületet alkottak a bosztándzsik. Nevük 
kertészt jelent, a 

palotakertek és a parti sétálóhelyek gondozásán túl azonban ők eveztek a 
tengerszorosokat járó szultáni gályákon, ha az uralkodó kihajózott, kint a 
városban pedig őrizték a szultáni tulajdonokat, ügyeltek a 
tengerparti parkok és mulatóhelyek rendjére, különösen a szórakozások 
erkölcseire. 

Nemcsak a szeráj és a város, hanem az egész birodalom igazgatásában is 
fontos szerep jutott a csausok testületének. Számuk a birodalom 
növekedésével és a feladatok megszaporodásával együtt nőtt, a XV. századi 
200-ról a XVII. század végére közel 1000-re. Szerájon belüli szolgálatuk a 
dívánülésekhez kötötte őket. A tanácsterem mellett várakoztak, hogy a 
tanácskozók utasításait azonnal teljesítsék, vagy elővezessék a peres 
feleket. A díván rendeleteit ők vitték el a tartományokba, őket küldték ki 
ellenőrzésekre, meg a halálra ítélt tartományi főtisztviselők kivégzésére. A 


magasabb rangú csausok közül kerültek ki a szultánság külországi követei 
is. 

E három testület legfőbb elöljárói a magas udvari méltóságok közé 
számítottak. A kapuőrök és a csausok főnökei, a kapidzsilar kethüdászi és a 
csausbasi azonos területeken szereztek befolyást. Mint a szultáni 
tanács munkáját kiszolgáló szervezet vezetői, a rendelkezések közvetítői és 
esetenként végrehajtói, a dívánban való közvetlen részvétel nélkül is 
befolyást szereztek az államügyekre. Az a szerep pedig, amelyet a 
főemberek cserélgetésének kevéssé kíméletes rendszerében játszottak, 
különleges helyet biztosított nekik a központi rendeletek végrehajtó 
apparátusában. A bosztándzsi basi, a kertészek főnöke, az isztambuli 
rendőri szervezet egyik legrangosabb elöljárója, helyszíni büntetési és 
végrehajtási joggal rendelkezett, s ezzel a fővárosi büntető apparátus 
legönállóbb hatalmasságai közé számított. 

Ez a három elöljáró a szultán személye körüli szolgálatokból is 
részesedett: ha az uralkodó kilovagolt, közvetlen kíséretében haladhattak, a 
bosztándzsi basi pedig a kormányrudat tartotta, amikor a szultán 
hajóba szállt. A szeráj többi, kiszolgáló alakulatának főnökei is részesedtek 
hasonló megtisztelő, bizalmi feladatokban, így a zászlók legfőbb őre, 
azután az istállószemélyzet, a vadászok, solymászok és az asztalnokok 
elöljárói. Teendőiknek azonban, amelyeket a szultán körül teljesítettek, nem 
volt valóságos tartalma; ezek csupán hivataluk méltóságnövelő járulékai és 
a szultán körül kialakult ceremóniarendszernek- pl. lóra szállása és 
kilovaglása megszabott formáinak - alkotórészei voltak. 

Az uralkodó körüli tényleges szolgálatokat külön belső személyzet látta el, 
amelyik a harmadik és negyedik udvarban, a szultáni lakosztály épületeiben 
dolgozott. Közösségükre kettős feladat hárult. Az első a szultán ellátásából 
állt, , és a felséges — fehérneműk  gondozásától — az uralkodói 
magánkincstár kezeléséig terjedt. Mindez a tényleges szolgálattevők félezer 
embert meghaladó kisebb hadseregére hárult, s mintegy tucatnyi 
főméltóságnak, alattuk 20-30 másodvonalbeli előkelőségnek nyújtotta 
mindazt a kiváltságot és veszélyt, amit a szultán személyes 
szolgálata jelentett. A fehérneműk gondozóinak vezetője (csamasirbasi) 
még a mesterséget tanulókra is felügyelt, a főasztalnok (kilerdzsibasi) 
a szultán étkezéseiről gondoskodó szolgálattevőket vezette, a szilahdár az 
uralkodó legfőbb fegyverhordozója volt, a csukadár a ruhatárát gondozó 
gárda élén állt, a rikábdár a kengyelét tartotta, a dülbendaga a turbánjai 


között tartott rendet. Ez utóbbi méltóságok élén állt a hászodabasi, aki a 
szultán egyik pecsétgyűrűjét is őrizte. Komoly befolyással rendelkezett a 
magánkincstár vezetője, a hazinedárbasi. 

A belső udvarok másik feladata a nevelés volt. Azok a fiúk kerültek ide, 
akiket a Balkánról összegyűjtött keresztény gyermekek közül gondos 
válogatás után a legalkalmasabbaknak ítéltek az államvezetés majdani 
szolgálatára. Nevük adzsemi oglan, azaz idegen fiú, számuk a XVI. 
században 150 körül járt. Elméleti oktatásuk a belső udvar két 
termében folyt, néhány év után pedig valamelyik főméltóság alá rendelve 
megkezdődött . párhuzamos, gyakorlati képzésük is.  Nevelésük 
végén tudományokban jártas, a szeráj belső szolgálataiban gyakorlott és 
szigorú — katonai kiképzésben részesült  jelöltekként indulhattak 
az államvezetés csúcsainak meghódítására. 

A belső udvaroknak a szultán személyes szolgálatára rendelt 
szervezetében kezdetben a fehér agáké, azaz fehér eunuchoké volt a vezető 
szerep, akik elöljárójuk, a kapi agaszi vezetésével a harmadik udvarba 
vezető Boldogság Kapuját és a mögötte folyó élet nyugalmát őrizték. A 
hárem erősödésével párhuzamosan azonban a fekete eunuchok főnökének, a 
már emlegetett kizlar agaszinak hatalma ellepte a belső udvarokat is. 

A külső udvarokban szolgáló testületek, a kapidzsik, csausok és 
bosztándzsik, meg a belső udvar főméltóságai őrökként és a szultáni 
díszkíséret tagjaiként katonai feladatokat is elláttak. Mellettük szolgáit még 
három olyan alakulat, amely kizárólag az uralkodó és családtagjai védelmét 
látta el. 

Közülük a müteferrikák testülete számított legelőkelőbbnek: a szultán 
díszkíséretére rendelt testőrgárda, amelynek kb. 600 tagja jórészt állami 
hatalmasságok, vezírek, pasák, kormányzók fiai közül toborzódott, 
elvétve egy-egy szultánfi is közéjük került. A janicsárok közül válogatták ki 
a szolakoknak nevezett 60-70 főnyi testőrcsapatot, amelyik a szerájon kívül 
mindig a szultán mellett lovagolt. 

Végül közel félezer főből állt a baltadzsik, baltások vagy alabárdosok 
testülete, amely a szultáni családtagok védelmét látta el. Egy részükre a 
hárem külső védelme hárult, ezeket  aranyfonálból készített 
szemellenzőikről zülüflü baltadzsiknak hívták. Aranyos ellenzőjük azt 
szimbolizálta, hogy tilos bepillantaniuk azokba az épületekbe, amelyeket 
őriznek. 


A szerájban szolgáló testületek és tisztségviselők száma mindegyre 
változott, az idők múltával legtöbbjüké növekedett, így nehéz megmondani, 
hány ember nyüzsgött, lótott-futott, vonult át tüntető méltósággal, 
hajbókolt, dolgozott, henyélt és intrikált ezen az egytized négyzetkilométert 
alig meghaladó területen. Biztosnak egyáltalán nem nevezhető 
számításokkal a szerájban a XVII. században alkalmazott emberek számát 
15-20000-re becsülhetjük, ami akkoriban egy közepes nagyságú európai 
város lélekszámával ért fel. Nyilvánvaló, hogy ez a tengernyi ember nem 
lehetett együtt és egyszerre jelen; a konyhákban naponta ,,.csak" 4-5000 
embernek főztek. Az európai leírások csak a legkülső udvart jellemzik 
nyüzsgőnek, a középsőben bársonyos pázsitról, ciprusokról, szökőkutakról 
és sétáló gazellákról emlékeznek meg. A szultáni lakosztályok közé zárt 
belső udvarokat, a Boszporuszra néző díszkerteket és kioszkokat pedig 
tengerszagú csend ülte meg, az ide kerülő rabgyerekeket először hallgatni 
tanították meg. 

A külső udvar zsongását és a belsők csendjét néhány ünnep váltotta át 
ugyanarra a kimérten örömteli és megkomponáltan vidám hangulatra. A 
külföldi követek fogadása ugyan nem sorolható az ünnepek közé, 
előírt ceremóniáival mégis azzá alakult, alkalommá, amelyen a birodalom 
nagyságát és a szultán végtelen hatalmát lehetett hirdetni. A követségek 
tagjainak tisztük gyakran kínlódást jelentett, időnként hónapokra 
elhúzódó, az oszmán diplomáciai nyelv kacskaringóiba fúló, meddő 
alkudozásokat, az udvari nép számára azonban ünnepélyes be- és 
kivonulásuk gyakori látványossággal szolgált. 

A megszokott ceremóniák közé tartozott az, amikor péntekenként a 
szultán a város valamelyik nagy dzsámijába vonult istentiszteletre, 
főemberei és testőrei megszabott kíséretében. Ritkább látványosságot 
hoztak a szultánlányok esküvői menetei, azután a szultánfiak születése, amit 
a palota nagyjai azzal ünnepeltek, hogy díszes menetben egy ezüst 
szegekkel kivert bölcsőt vittek a Régi Szerájból a Topkapiba. Az egész 
város bevonásával különösen zajos ünnepségeket rendeztek a szultánfiak 
körülmetélése után. 

Igazi nagy ünnepnek azonban csak néhány számított. Az új szultán trónra 
lépése, a dzsülusz, amely évszázadokon át hagyományos formákban zajlott 
le. Az uralkodó a második és harmadik udvart elválasztó kapu előtt ült fel 
topázokkal kirakott, aranylemezborítású trónszékére (néhány XVII. 
századi uralkodó ugyanezt Edirnében tette meg), és fogadta birodalma 


nagyjainak hódolatát. Azután az  Aranyszarv-öblön  felhajózott a 
VII. századi arab szent harcos, Ebu Ejjub sírja fölé emelt mauzóleumig, 
ahol felövezték Mohamed próféta kardjával. A trónra lépés elengedhetetlen 
része volt az első pénteki isten-tisztelet, amelyen először foglalták imába 
az új uralkodó nevét. A hódolás és a kardfelövezés után néhány nappal 
rendezték meg a szultán-anya díszes menetét, amellyel a Régi Szerájból, 
végig janicsárok sorfala között, átkísérték őt a Topkapiba. A város és a 
palota népe eltelhetett a díszfelvonulások pompás látványával, s mindazok, 
akik állami fizetésből és zsoldból éltek, örvendezhettek a szultán trónra 
lépési pénzajándékának. Közben az előző uralkodó főemberei közül 
néhánynak csöndben vagy zajos örömrivalgások mellett feje hullott, 
néhányan összecsomagoltak, mert hivatalukat kénytelenek voltak új bizalmi 
embereknek átengedni. 

A vallási ünnepek közül kettő emelkedett ki, a ramazán havi böjtöt lezáró 
ünnep, a ramazan bajrami, és az áldozati ünnep, a kurban bajrami, amikor 
szerte a birodalomban milliónyi báránynak metszették el a torkát. A kettő 
közül az elsőt ünnepelték nagyobb ceremóniával. A középső udvaron már a 
bajramot megelőző napon zenekar játszott, a szultán egyelőre még a belső 
udvarban fogadta bizalmas szolgálattevői és a csapattisztek hódolatát. 
Éjfélkor . megnyílt a külső kapu, s reggelig mindazok a 
szerencsések összegyűltek, akiket hivatali rangjuk után megilletett a 
részvétel. Utolsóknak a nagyvezír és a sejhüliszlám érkezett meg. 

Ekkorra a zülüflü baltadzsik már felállították a topázos aranytrónt a 
Boldogság Kapuja előtt és felsorakoztak mögötte. Szemben a kapidzsik 
tisztjei álltak fel ezüstbottal a kezükben, az udvart feszes rendben 
körülvették a csausok. Azt a feladatot kapták, hogy a ceremónia 
meghatározott pillanataiban üdvrivalgásban törjenek ki, előregyártott, 
áldást, szerencsét és örökkévalóságot kívánó felkiáltásokkal éltessék 
szultánjukat és birodalmát. 

Reggeli imája után a díszbe öltözött szultán felült a trónra, és kezdetét 
vette a szeráj és a város nagyjainak hódoló felvonulása. A hierarchia 
szigorú rendjét követve járultak egyenként uralkodójuk elé, hogy - kinek 
mi járt - kezét vagy ruhája szegélyét megcsókolják. Alacsonyabb rangú 
szolgái hódolatát a szultán ülve fogadta, a magasabb rangúakét állva, a 
sejhüliszlámot néhány lépéssel is megtisztelte. Mozdulatait a csausok 
kórusa kísérte. A zenekar az egész ceremónia alatt játszott, a tengeren 
dörögtek a hajók ágyúi. Amikor a csókok és szerencsekívánságok zápora 


elállt, a szultán lóra szállt, s az egész udvari nép kíséretében a városba 
vonult istentiszteletre. Hazatérte után a palotára ismét rátelepedett a csend, 
csak a lámpafüzérekkel kivilágított város ünnepelt tovább. 


AZ OSZMÁN BIRODALOM 
HADSEREGE 


, Amikor megindul a hadsereg toborzása, akkora készséggel és 
gyorsasággal gyűlnek és jönnek össze, hogy azt hihetnéd: nem háborúba, 
hanem lakodalomba szól a meghívás; sőt alig győzik kivárni a bevonulás 
idejét, s ők maguktól jönnek a gyülekezőhelyekre, és ha olykor-olykor úgy 
esik, hogy nincs éppen háborújuk, akkor nagy unalom szállja meg őket, és 
nemcsak azok sietnek bevonulni, akiket összeírtak, hanem önkéntesen, 
az összeírtaknál többen igyekeznek és szinte futnak az adott helyre. Ezért 
aztán a török nem valami sokat fáradozik hadserege összetoborzásán, 
hanem csak egyszerűen kiküldi hírnökeit az elöljárókhoz, kitűzi a napot és 
az időpontot, a hírvivők azon nyomban kiviszik a hírt a városokba és 
mezővárosokba, és egyetlen hónap leforgása alatt összejönnek abban a 
rendben, ahogyan összeiratásuk azt tartalmazta, mégpedig a gyalogok külön 
a lovasoktól, mindegyikük a saját elöljárójával, ugyanabban a rendben, 
ahogyan a harctéren is tábort szoktak verni és harcba készülődni. ...Ha 
viszont a török azt látja, hogy súlyosbodik számára a háború, azon nyomban 
hírvivőket küld szét az egész országba, s minden negyedik vagy ötödik 
hadkötelest parancsra bevonultat az otthon maradók költségén; és ezt a 
hadsereget cserehornak nevezik. Ezen a módon végtelen nagy létszámú 
hadsereget tud összegyűjteni. Ugyanakkor mindezt akkora lelkesedéssel 

hajtják végre s teszik meg, hogy egyik a másika helyett ajánlkozik, s az, 
akit otthon hagynak, úgy érzi, igazságtalanság esett rajta. Ezenfelül: vallják, 
hogy boldogok lesznek, ha nem otthon, a vénasszonyok könny- és 
nyálfolyása közepette, hanem a csatatéren, az ellenség lándzsái és nyilai 
között halhatnak meg. S azokat, akik így halnak meg, nemcsak hogy nem 
siratják, hanem szenteknek s győzteseknek hirdetik, példaként prédikálják 
s emelik magasra." 

Az idézet Georgius de Hungariától való, aki 1438-ban esett török 
fogságba, s két évtizedes raboskodása tapasztalatainak alapján írta meg az 
első mélyreható európai elemzést az oszmán birodalomról. Munkája fenti 
részletében a hadsereg lényeges jellemzőit számlálta elő, alkotóelemeit: az 
állandó, , összeírt" katonaságot és a népfelkelésekkel toborzott zsoldosokat, 


a hadba hívás módját, végül a katonák viszonyát a katonáskodáshoz, 
lelkesedésük vallásos mozgatóit. Leírása a korai oszmán évszázadok 
hadseregének elfogulatlan, hiteles jellemzése, gondolatmenetére ma is 
nyugodtan rábízhatjuk magunkat. 

A földhasználatnak azt a rendszerét, amelyen az állandó hadsereg is 
alapult, nem az oszmánok találták ki, előzményei éltek már Bizáncban és a 
szeldzsuk birodalomban is. Az oszmán állam az ő gyakorlatukat 
folytatta, amikor lovaskatonáinak szolgálati birtokok, tímárok jövedelmeit 
adományozta. Kezdetben ezek egyszerű gyakorlati célt szolgáltak, az 
alkalmi zsákmánnyal szemben az állandó megélhetést biztosították; a 
rendszerből még hiányzott a kényszerítő erő. A katonák azért harcoltak, 
mert csak ezt az egyetlen lehetséges és egyben vonzó életformát ismerték. 
Később, a XVI. századtól, amikor a háborút az egyéntől elidegenedett 
óriásgépezet viselte, és a katonáskodás mellett korlátozottan ugyan, de más 
életformák, kiegészítő foglalkozások is kínálkoztak, terjedni kezdett a 
dezertálás: ekkor a tímár-birtokokat az állam már kényszerítésre is 
kihasználta, a harctól távolmaradókat megfosztotta birtokuktól s ezzel 
megélhetésüktől. 

A birtokjövedelem ellenében harcoló lovaskatona, a szpáhi, évszázadokon 
át az oszmán hadsereg egyik pillére maradt. Az európai nemes 
mindenekelőtt . földbirtokos, aki szükség esetén — hadba vonul, 
birtokjogát azonban senki nem vonja kétségbe, ha ezt elmulasztja; a szpáhi 
ezzel szemben katona, aki előrejutást, nagyobb jövedelmet, több zsákmányt 
csak katonai erényektől remélhet, ha viszont nem teljesíti kötelességét, 
elveszti — létalapját. Így azután bármikor mozgósítható, bárhová 
kivezényelhető. Nemcsak maga harcol, hanem jövedelmének megfelelő 
számú, felfegyverzett katonával vonul hadba. 

A birtokos szpáhik számát Hódító Mehmed korára 10 000-re becsülik, 
Nagy Szulejmán korában a birodalom kisázsiai felében 17 200, a Balkánon 
10 668 szolgálati birtokot osztottak ki: birtokosaik és az általuk kiállított 
fegyveresek mintegy 45 000 fős sereget alkottak. 

Az oszmánok legkorábbi hadszervezetéből csak a tímáros szpáhik testülete 
ért meg több évszázados életkort, többi alkotóeleme később elvesztette 
jelentőségét, vagy teljesen átalakult formában élt tovább. A korai 
hadseregben komoly szerep jutott a köznépből kiállított harcosoknak, annak 
a rétegnek, amelyik ragaszkodott nomád életformájához és törzsi 
szervezetéhez, tiltakozott a földművesparaszti sors ellen, helyette inkább 


katonáskodott. A letelepítés mégis utolérte. Állami tulajdonban tartott 
paraszti — telkekre került, — adómentességet — élvezett — és  — ennek 
ellenében katonáskodott, hosszan tartó háborúk idején zsoldot is kapott. 
Meghatározott létszámú, pl. 30 fős egységekbe tagolták, amelyből 
háború esetén csak néhányan, 30 főből öten vonultak hadba egymást 
váltogatva, a többiek a költségeiket viselték. Ilyen szervezetben 
katonáskodtak a műszellemnek nevezett lovasok, a birodalom első gyalogos 
alakulata, a , a velük együtt harcoló azaóok, meg az Anatóliában élő illetve 
onnan a Balkánra áttelepített nomád törzsek harcosai, a jürükök. 
Valamennyi alakulatnak fontos szerep jutott a XV. századi balkáni 
harcokban, a XVI. századra azonban legtöbbjük segédalakulattá süllyedt, a 
hadseregnek szükséges kisegítő munkák hárultak rájuk. 

Ezt az összeírt, számon tartott, rendszeresen mozgósított és szervezett 
egységekre tagolt katonaságot szükség esetén alkalmilag toborzott 
zsoldosokkal, dzserehorokkal egészítették ki, akiknek fizetését általában 
rendkívüli adókból fedezte a kincstár. Idővel ezt a harcoló alakulatot is 
elérte a többi sorsa: a XVI—XVII. században dzserehoroknak azokat a 
nem-muszlim adózókat nevezték, akik robotmunkát végeztek a hadsereg, 
mindenekelőtt a várak szükségleteire. 

Amíg a szpáhikon kívüli többi hadseregrész egy évszázados lét után átélte 
önmaga elhalását, megszületett és felemelkedett egy új alakulat, amely 
hamarosan az oszmán hadsereg másik pillérévé vált: a fénykorában katonai 
erényeiért, hanyatlásában őrjöngő lázadásaiért rettegett janicsároké. 

Létrehozása egyidős az államkincstáréval, és azon alapult, hogy a 
keresztény hadifoglyok egyötödét a szultán tulajdonának nyilvánították. Az 
ember-zsákmányból lehetőleg a fiatalabb férfiakat vette át az állam, az 
uralkodó közvetlen szolgálatára belőlük szerveződött a tudatosan 
áttérítettek új serege, a jeni cseri. Alapjait Edirne elfoglalása 
után, valamikor az 1360-as években vetették meg. 1395-ből ismert az első 
adat arról, hogy a jeni cserit már a később klasszikussá vált módszerrel, a 
devsirmével töltötték fel. A gyermekadó bevezetésekor nagyjából öt 
évenként, a XVI. században mind gyakrabban, szükség esetén évente 
begyűjtő biztosok járták végig a Balkán-félsziget adófizető településeit, s 
átlagban minden hatodik fiúgyermeket magukkal vitték. A félsziget 
országai három évszázadon át fizették a rettenetes véradót. 

A begyűjtött gyermekek egy vékony rétege került a szeráj iskoláiba, hogy 
az államvezetés rab-utánpótlását biztosítsa, ugyancsak kisebb része a 


szultáni paloták kiszolgáló és iparos személyzetét gyarapította, nagy 
többségük helyi szoktatás és katonai kiképzés után janicsár lett. 

A devsirme ördögi rendszerének az oszmán birodalom Európa időben első 
állandó zsoldos seregét köszönhette. A szoktatás és kiképzés évei alatt a 
gyermektesteknek nemcsak összes sejtje cserélődött ki, hanem a beléjük 
zárt gondolat- és érzelemvilág is. Nem befolyásolták őket törzsi 
hagyományok, mint a  köznépből kiállított török harcosokat, 
és szülőföldjükhöz sem kötődtek többé. Megvonták tőlük a családalapítás 
szabadságát és a magánélethez való jogot, a janicsár-életben mindössze két 
helyszín, a kaszárnya és a tábor váltotta egymást. A megvonások 
és tilalmak révén keletkezett érzelmi űrt azután Allah, a vallás és az 
uralkodó fanatikus tiszteletével töltötték ki. Kemény 
gyakorlatokkal szoktatták őket igénytelenségre, minden fizikai nehézség 
elviselésére és minden fajta harci feladat elfogadására. 

Az államvezetés hamar felismerte az így kiképzett katonák harci értékét, 
gyors ütemben növelte számukat, és a gyalogos janicsártestület mellett más 
fegyvernemekhez is beosztotta őket. Az új sereg kezdetben 1000 katonából 
állt, a XV. század első felében 5-7000-ből, Hódító Mehmed korában 
már 10-12 000-ből. A Nagy Szulejmán uralkodása kezdetén szolgáló 24-27 
000 devsirme-katonának már megoszlását is ismerjük: közel 8000 harcolt a 
gyalogos janicsárok között, 5000 embert zsoldos lovasnak osztottak 
be, 3500-an még kiképzés alatt álltak, több mint 1600-an tüzérként és 
ágyúszekerészként szolgáltak, a maradék az istállókban, kézműves 
műhelyekben, konyhákban, zenekarokban kapott beosztást. 

A tartományokban élő birtokos szpáhikat, a nagyvárosi kaszárnyákba zárt 
zsoldos alakulatokat és az adókedvezményes földművesek közül hadba 
hívott segédcsapatokat háború idején mozgósították. A szultán által vezetett 
nagy hadjáratok esetén a mozgósítás természetszerűleg átfogóbb volt (bár 
az összes hadkötelesre soha nem terjedt ki, hiszen a birodalom egyetlen 
részét sem lehetett őrizetlenül hagyni), kisebb, helyi vállalkozásokhoz 
inkább a környező területek katonaságát rendelték ki. 

Az oszmán hadseregnek volt egy negyedik, nem elhanyagolható létszámú 
alkotóeleme, a birodalom váraiban állomásozó helyőrségek katonasága. 
1525-ben számuk közel járt a 40 000-hez, ebből a többség, 24 000 ember, 
a birodalom kisebbik felében, a Balkán váraiban szolgált. A központ 
zsoldosaival szemben, akiket kapikulunak, a porta szolgáinak neveztek, ők 


voltak a szerhad kulu, a végvidéki szolgák. Nevükből és állomáshelyükből 
kö 

vetkezően rájuk mindenekelőtt a birodalom határvidékeinek, fontos 
stratégiai pontjainak és általában várainak védelme hárult, ám egy-egy 
tartomány várkatonasága a helyi hadműveletekben is részt vett, akár saját 
vállalkozásaiban, akár a felvonuló birodalmi sereghez csatlakozva. 
Különösen áll ez a határvidéken állomásozó katonákra. Az örök háborús 
színtérré vált Magyarországon például nemcsak a várláncolat védelme 
jelentett összehasonlíthatatlanul nagyobb feladatot, mint a birodalom védett 
belsejében, de az itt szolgáló haderő a helyi hódításokból is komolyan 
kivette a részét. Minthogy a helyszínen állomásozott, már azt a kora nyári 
időszakot is tényleges harcra fordíthatta, amelyet a fősereg felvonulással 
vesztegetett el. 

Az óriásira nőtt birodalom nemhogy török etnikumú népekből, de még 
muszlimokból sem tudta kielégíteni emberanyag-szükségle-60 tét. A 
devsirmével beszerzett keresztény alatt 

valókat erővel iszlamizálták, mert az állam- és hadszervezetnek azokon a 
területein, ahová irányították őket, manipulálásuk egyik fontos eleme a 
vallás ereje volt. Az óriási hadigépezetnek azonban mindig maradtak olyan 
részei, amelyekben nemcsak lehetett, de elkerülhetetlen is volt nem- 
muszlimok alkalmazása. Valamilyen formában a balkáni országok minden 
néprétegét rákényszerítették arra, hogy tényleges és kisegítő szolgálatokkal 
támogassa azt a hadsereget, amely őt is legyőzte. 

A balkáni keresztény lakosság sokezres tömegei tartoztak a vojnukok szláv 
eredetű szervezetébe, amellyel a törökök korai hódításaik idején 
ismerkedtek meg. A vojnukok felhasználásának és mozgósításának 
rendszerében sokféle elem keveredett aszerint, hogy milyen alakulatba 
osztották őket. Voltak közöttük vértes katonák és szultáni lovasok, kisegítő 
alakulatokba osztott és várakban szolgáló katonák, ennek megfelelően egy 
részük rendszeres zsoldot húzott, másik részük földjét művelte, s amikor a 
szolgálat sora rá került, adókedvezményei ellenében hadba vonult. A 
reguláris katonaság közé számítottak az átütő többségben szintén 
keresztény martalócok, akik zsoldos katonaként várőrségekben és a folyami 
flottánál szolgáltak. 

Más részük, a derbend szorosok, hegyi átjárók őrzésében vett részt. 
Lazábban kapcsolódtak a hadszervezethez a félnomád vagy nomád, 


állattenyésztő vlahok, akik közül 5-10 háztartás volt köteles egy lovast 
vagy gyalogost háborúba küldeni. 

Jó néhány testületben keresztények és muszlimok együtt szolgáltak. Ilyen 
volt a Balkán északi sávjának lakosságából kiállított akindzsiké, akik 
hadjáratok bevezetéséül beszáguldozták és felégették a hódításra kiszemelt 
területet. Sokezer keresztény szolgált a segédalakulatokban: őrizték a 
veszélyes átjárókat, hidakat és szorosokat, ellátták az út menti 
állomáshelyeket, építették a várakat, fegyverek, lőpor, salétrom, szurok 
készítésével adóztak, követ fejtettek és bányákban dolgoztak, vontatták a 
folyami hajókat. 

A szolgálati birtokok ellenében harcoló szpáhikból, a zsoldos 
alakulatokból és a várak helyőrségeiből álló mintegy 110 000 fős állandó 
hadsereget a hadvezetés, így a Balkán félsziget leigázott népeiből is 
számottevő erőkkel egészíthette ki. Nagyságukat lehetetlen meghatározni; a 
XVI. század elején talán 100 000-re becsülhetjük azoknak a háztartásoknak 
a számát, amelyeket egymást váltogatva segédszolgálatosok állítására 
köteleztek. Ha átlagosan minden ötödiket hívták hadba egy-egy 
hadjárathoz, ez mintegy 20000, nem elsőrangú harci értékű, de legalábbis 
mindenfajta kisegítő szolgálatra felhasználható emberrel egészítette ki a 
reguláris katonaságot. 

Nem lebecsülendő erők, ténylegesen harcoló kisebb seregek csatlakoztak a 
fősereghez a birodalom európai vazallusállamaiból is. Közülük Erdély 
őrizte meg legteljesebben önállóságát, legtöbbször sikerült elhárítania a 
hadba szólítást. Az oszmán hadvezetés bizton számíthatott viszont a 
kiszolgáltatottabb Havasalföld és Moldva segédcsapataira, és mindenekelőtt 
a krími  tatárokra, akik az  Adriától a  Kaukázusig — minden 
hadszíntéren megfordultak. Harci értékük nem annyira a várostromokban és 
nyílt csatákban érvényesült, mint inkább a hadszíntér tökéletes 
feldúlásában, felégetésében. 

Az oszmán-törökök hajdan sztyeppei lovasnépe komoly tüzérséget 
teremtett, katonáinak jó hányada harcolt tűzfegyverrel. Emellett megtanult 
várat vívni és hajót építeni. Hajóhada az európai flottáktól eltérően nem vett 
részt a tengeri kereskedelemben, tisztán katonai feladatokat teljesített, s 
harcmodorában, egész létezésében megőrizte a kalózkodás jó néhány 
jellemzőjét. Számban a Földközi-tenger legnagyobb flottájává nőtt. 
Az 1571-es lepantói csatába a szövetségesek 208, a törökök 230 gályával 
vonultak fel, ebből vesztettek el közel 200-at. A következő évben a 


győztesek Ciprus visszaszerzésével akarták folytatni vállalkozásukat, mire 
azonban felocsúdtak, egy frissen felállított török flottával találták szemben 
magukat. Ebben az időben az oszmán birodalom még könnyedén pótolta a 
természet vagy az ellenfelek csapásaitól elszenvedett veszteségeit. 

Az oszmánok hadserege közel három évszázadon át bizonyult 
hatékonyabbnak ellenfeleinél. Az volt már csírájában is, amikor mindössze 
néhány száz lovasból állt, akik villámgyors száguldozásokkal zaklatták 
a harctól elszokott bizánci kisvárosokat, és akkor is, amikor már óriási, jól 
szervezett hadigépezet birtokában vívta csatáit Európa zsoldosseregeivel. 

Ha a birodalmi haderő vonult fel - s ezt hatékony mozgósító gépezetükkel 
minden szükséges időpontban biztosítani tudták-, az oszmánok általában 
számbeli fölényben harcoltak mind a balkáni államok széthúzó 
vagy alkalmi szövetségre lépő seregeivel, mind a német birodalom 
keservesen mozgósított zsoldoshadaival. A nemesi hadviselés korában 
Kelet-Európa uralkodói azzal bajlódtak, hogy nemességüket hadba 
csalogassák és arra befolyásolják, hogy legalább háború idejére félretegyék 
széthúzó csoportjaik örök ellentéteit. Azok a XVI—XVII. századi 
uralkodók pedig, akiknek mozgási lehetősége többé-kevésbé nemességük 
akaratától és áldozat-vállalásától függött, országgyűlésekkel és birodalmi 
gyűlésekkel huzakodtak. Meg kellett várniuk, amíg a nemesség megajánlja 
a hadiadót, amíg azt, vagy inkább csak töredékét a nehézkes adóztató 
szervezet . behajtja, s csak akkor kezdhettek hozzá zsoldosok 
félfogadásához. A folyamatot csak bankkölcsönökkel gyorsíthatták fel, ez 
azonban kincstáruk eladósodásához vezetett. 

A despotikus oszmán szultánokat nem szorongatták ilyen gondok. Kora 
tavasszal szétküldték a mozgósítási parancsot, kitűzték a hadba vonulás 
helyét és idejét, és a katonaság összegyűlt, , hogy azt hihetnéd: nem 
háborúba, hanem lakodalomba szól a meghívás". E rendszer nem 
lebecsülendő következményeként a török hadsereg mindig időben készen 
állt, s már a hadszíntér felé menetelt, amikor a fenyegetett ország kapkodva 
hozzálátott az ellenállás megszervezéséhez. Magyarországot és a 
Habsburgokat nemegyszer csak a törökök hosszú felvonulási ideje mentette 
meg attól, hogy támadásuk teljesen felkészületlenül érje őket. 

Nem ismerte a török hadsereg azt a széthúzást sem, amely az alkalmi 
szövetséges balkáni fejedelmek, meg a koalícióra lépő, rivalizáló európai 
uralkodók, — főhercegek  hadvezetését olyan gyakran jellemezte. 
Természetesen a haditervek elkészítése során a török főemberek között is 


folyt vita, amit gyakrabban vezérelt személyes ellentét, mint a szent cél 
szolgálata; de azután, hogy a határozat megszületett, azt semmilyen 
egyéni indítékból nem volt ajánlatos keresztezni. 

Rendkívül sokat jelentett a hadseregnek a kor mércéivel mérve egyenletes, 
jó ellátása. Időnként egy-két éves elcsúszással ugyan, de a katonák 
rendszeresen megkapták zsoldjukat, a várakat folyamatosan . ellátták 
gabonával, hússal, takarmánnyal és hadiszerekkel. 

Nagy hadjáratok előtt a sereg ellátásához szükséges felszerelést és 
élelmiszereket hónapokon át gyűjtötték a felvonulási útvonal mentén, az 
európai oldalon elsősorban a Duna vonalán felállított lerakatokba. Az 
egyenletes ellátás még akkor is óriási teljesítmény, ha tudjuk, hogy az 
igénytelenségre szoktatott török katona hosszú időn át beérte naponta egy 
tál rizslevessel és egy cipóval. A keresztény segédszolgálatosok népes 
hadserege az egész balkáni felvonulási területen biztosította az utak, hidak, 
átjárók, táborhelyek karbantartását. 

A közvetlenül megtámadott keresztény országok katonáit életük, 
családjuk, lakóhelyük, egész saját világuk mentése mellett mindig hajtotta a 
kutyahitűnek, pogánynak tartott törökök félelme és a kereszténység 
védelme. De a keresztes háborúk lezárulta után Nyugat-Európából érkező 
seregeket már egyre kevésbé hatotta át a keresztény szolidaritás eszméje, 
helyette a török hadszíntereken is megjelentek a hivatásos zsoldosok, 
akik azért harcoltak, mert ez volt a foglalkozásuk. 

Ez a két hajtóerő: az eszmei és az anyagi, a török katonákra viszont 
évszázadokon át együtt hatott. Seregük állandó magja hivatásos katonákból 
állt, akik mit sem tudván a hódítások gazdasági és társadalmi 
okairól, fanatikusan szolgálták vallásuk szent háborúra szólító parancsát és 
isteni magasságokba emelt uralkodóik hatalmának terjesztését. 

E beléjük nevelt eszmék szerencsésen találkoztak a katonák legegyénibb 
érdekeivel: az elismerés és előbbre jutás a teljesítményhez igazodott, a 
kitüntetés kitűnést igényelt. 

A felívelés évszázadainak hadseregét és hadvezetését alkalmazkodó 
képesség, rugalmasság és fogékonyság jellemezte. Különösen a hódítások 
kezdetén, amikor még sok, kisebb-nagyobb ellenfél vette körül, 
mindig megtalálta közöttük a leggyengébbeket, kihasználta viszályaikat, 
még az őket sújtó természeti csapásokat is. Ha ő választhatott, s vagy 
másfél évszázadon át általában ez volt a helyzet, a leggyengébb ellenállást 
célozta meg. Amikor adott ellenféllel került szembe, kileste sebezhető 


oldalait: a gyenge tüzérségű perzsa hadsereg ellen Szelim szultán 
átvonszolta az anatóliai fennsíkon ágyúparkját, s ezzel eleve eldöntötte az 
összecsapás kimenetelét. 

Az oszmán hadsereg hallatlan fogékonysággal tanulta el az európai 
hadseregektől mindazt, amire szüksége volt. A XV-XVI. század fordulóján 
végrehajtott " korszerűsítéssel — fegyverzete egyenértékűvé vált az 
európai hadseregekével, megtanult várakat vívni és vízen csatázni. Közben 
hagyományait sem felejtette el: a cselvetést, a látszólagos megfutamodást és 
bekerítést, a könnyű lovasság elsöprő rohamait, a hadszíntér 
folyamatos pusztítását, amelyben az akindzsik és a tatár segédcsapatok 
bizonyultak verhetetlen mestereknek. Az európaiak olyan ellenféllel találták 
szemben magukat, amelyik mindent tudott, amit ők, ám esze ágában sem 
volt tisztelni a hadviselés Európában éppen érvényes játékszabályait. 

Ennyi szerencsés adottság együttese természetessé teszi az oszmánok 
három évszázados katonai sikersorozatát, amely azonban csak addig 
folytatódhatott, amíg a hadsereg értelmes, megoldható feladatokat kapott. A 
XVII. századtól immár szerencsétlen adottságok együttese indította el a 
hadsereg bomlásának folyamatát. 

A feladatok megoldhatatlanokká váltak s ettől értelmüket vesztették. 
Magyarországon és Perzsiában megmerevedett a front, a megújuló háborúk 
csak a kialakult helyzetet állandósították, alig jártak eredménnyel. A 
megélénkülő ukrajnai hadszíntér sem hozott diadalmenetet. A hódítások 
megtorpanása többszörösen károsan hatott. Demoralizált közvetlenül és 
ártott áttételesen azáltal, hogy bomlasztotta azt a társadalmat, amely a 
hadsereget fenntartotta. 

Amikor az általános bomlási folyamatban lazulni kezdett a földek 
szétosztásának szigorú rendje, és ingyenélő kegyencek kaparintottak meg 
birtokokat, csökkent az eltartható szpáhik száma, a pénzromlás és az 
adózók elszegényedése pedig még az ő jövedelmüket is leapasztotta. A 
szpáhik beleuntak az eredménytelen háborúkba, egyre többen maradtak 
távol a harctól, kezdtek helyette gazdálkodni, fogtak különféle 
vállalkozásokba, vagy tartományi főemberek kíséretébe állva élősködtek a 
településeken. 

A XVI—XVII. század fordulóján az egész Anatóliára kiterjedt zavargások 
megfékezésére a fővárosi kaszárnyákban élő zsoldosok egy részét távoli 
városokba szórták szét, ahol hamarosan beolvadtak a helyi vezetőrétegbe, s 
katonáskodás helyett főleg uzsoraügyletekkel foglalkoztak. Megváltozott a 


janicsárok utánpótlásának módja is. Megritkult a devsirme behajtása, majd 
a XVIII. század elejére megszűnt, mert nem lehetett tovább tizedelni az 
örök vérveszteségtől kimerült balkáni népeket. Keresztény rabgyermekek 
mellett egyre több szabad muszlim került a testületbe, sőt elvétve már 
toborzással biztosították az utánpótlást. Meglazultak a janicsárélet 
szigorú szabályai: a katonák kiköltöztek a kaszárnyákból, családot 
alapítottak, s hogy értékét vesztő zsoldjukat kipótolják, civil foglalkozások 
után néztek. A várak legénysége több évtizedes szolgálata során egyre 
jobban hasonult környezetéhez, az európai birodalomrészben az őt 
kényszerrel befogadó keresztény világhoz. Elvben katona maradt, 
innen biztosította megélhetésének alapját, de idejének jó részében már 
szőlőjét és konyhakertjét művelte, méhesében pepecselt, boltjában üldögélt 
vagy rövidebb kereskedőútra indult. 

A hadseregnek ez az általános elpolgáriasodása a fegyelem fellazulásával 
járt. A háborúk apadó hozamánál lassan vonzóbbakká váltak azok a 
lehetőségek, amelyeket a polgári élet kínált. A sikertelenségek miatt a szent 
háború is vesztett mozgósító erejéből. Korábban nem adta alább a világ 
meghódításánál, most kimerült abban, hogy a feldühödött katonaság néha 
erőszakos térítő hadjáratokba kezdett a már alávetett és addig békén hagyott 
keresztények között. 

Az egész államszervezet bomlását a hadvezetés is megérezte. A hatalmi 
marakodások beköszöntő évszázadaiban elégtelen emberi energia, az 
állandósuló pénzügyi krízisben egyre kevesebb pénz jutott a hadsereg 
fejlesztésére. A XVI. század elején még korszerű fegyverzete és hajóhada 
másfél-két évszázad alatt elavult, a szűkössé vált pénzügyi lehetőségek 
éppen csak utánpótlását engedték meg. A hadvezetés a megbízhatatlanná 
vált régi alakulatok helyettesítésére új zsoldos-alakulatokat szervezett, az 
általános hanyatlást azonban ezek sem tudták feltartóztatni. A sereg harcoló 
magjában mind nagyobb szerep jutott a tatár segédcsapatoknak, amelyek 
a modern európai haditechnikával szemben reménytelenül próbáltak 
megállni a maguk görcsösen őrzött könnyűlovas felszerelésével és 
harcmodorával. 

Minthogy a hadsereg a hódításokra berendezkedett oszmán birodalom 
legfontosabb pillére volt, állandó kölcsönhatásban az állam más 
intézményeivel, életútjának előnyös és előnytelen változásai pontosan 
tükröződtek abban a helyzetben, amelyet a hatalmi struktúrában elfoglalt. 


A nagy hadisikerek évszázadaiban a hadvezérek egyek voltak az 
államvezetéssel, s amíg a hódítások hozamából mindenki részesedett, 
nemcsak a vezetők, hanem a közkatonák érdekei is megegyeztek a nagy 
közös érdekkel, a terjeszkedéssel. Ebben a korban a kormányzásban a világi 
szféra az erősebb, erejének éppen a szultán és a hadsereg szövetsége a 
biztosítéka. 

A szultáni hatalom megerősödése, mellette a központi kormányzat 
differenciálódása és elbürokratizálódása leszűkítette a katonai vezetők 
mozgásterét. Amikor pedig az államvezetésben egyre nagyobb szerepet 
kaptak a vallás konzervatív képviselői és a szeráj befolyásos tisztségviselői, 
a hadvezetés ha nem is mögéjük, de melléjük szorult. A szultán és katonái 
egyre távolabb kerültek egymástól. Ahogy az egyes katonák saját egyéni, 
szerteágazó érdekeiket kezdték követni, úgy az egész hadsereg is mind 
gyakrabban fordult szembe az államhatalommal. Az 
általános elégedetlenséget a maga sajátos eszközeivel fejezte ki, tömeges 
dezertálással és elvaduló lázadásokkal. Ezekkel ugyan levezette felgyűlő 
dühét és megszabadult egy-egy gyűlölt főembertől, ennek áraként viszont 
mindinkább a hatalom perifériájára szorult. Tényleges erőt csak addig 
képviselt, amíg az  állam-hatalommal szövetségben és annak 
részeként teljesítette feladatát; minél önállóbbá, félelmetesebbé és 
fékezhetetlenebbé vált viszont, annál kevesebb valóságos erőt jelentett. 


MUSZLIMOK ÉS 
KERESZTÉNYEK 


A nagy kiterjedésű muszlim világ múltja és jelene többek között annak 
szakadatlan bizonyítéka, milyen erős hatást gyakorol az iszlám az őt valló 
társadalmak életére. Befolyásától a nagypolitika sem mentesül, a 
mindennapok cselekedeteit szabályozó előírásai pedig a közemberek életét 
uniformizálják. 

Szilárd központi kormányzatok általában megtalálták a módját annak, 
hogy hatalmuk eszközévé tegyék a vallás erejét; ha ezt elérték, kardnál- 
ágyúnál élesebb fegyvert nyertek vele. Az oszmán szultánok évszázadokon 
át magukénak mondhatták ezt a fegyvert. A vallásból mindent 
felhasználtak, ami hatalmukat növelte,  államigazgatásuk rendjét 
erősítette, az emberi gondolkodást a kívánt mederbe terelte. 

Az iszlámnak az az egyenes parancsa, amely hívőit felszólítja a máshitűek 
elleni szent háborúra, a dzsihádra, olyan ideológiát kínált készen és 
megfellebbezhetetlenül a hódításokhoz, amilyet teoretikusok 
nemzedékei sem tudtak volna megalkotni. Egyszerre tüzelt harcra, nevelt 
engedelmességre és  beletörődésre abba, hogy az ember élete 
megmérhetetlen semmiség a szent cél nagysága mellett. A középkor 
szemlélete általában kevésre becsülte az emberi életet, de a harctéri halál 
olyan fokú dicsőítése, az ember fizikai létének az a teljes semmibe vétele, 
amit az iszlám fogadtat el hívőivel, túltesz a keresztény felfogáson. 

Allah mérhetetlen hatalmának egy részét, a fényes isten földi árnyékképét 
a szultánok magukra ruházták, különösen azután, hogy megszerezték az 
iszlám legmagasabb tisztségét, a kalifaságot. Az uralkodó egyszerre 
volt Isten szolgája és közvetítő a nálánál is kisebb szolgák és a földöntúli 
hatalom között. Kettős minőségében tetteiben Allahra hivatkozott, s az ő 
nevében feltétlen engedelmességet követelt. Földi hatalmával elsöpörte az 
útjában állókat, vallási vezetőként vigaszul felkínálta nekik a túlvilági 
életet. Azokat az  Oszmánházi hercegeket, akik apjuk, bátyjuk 
vagy — unokabátyjuk biztonságának érdekében halállal — lakoltak 
megszületésükért, meg a bukott főembereket éppúgy megillette a 


temetőkertek békéje és a muszlim mennyország földi örömökkel teli örök 
vidámsága, mint elpusztítóikat. 

Az iszlám felvételével az oszmán-törökök előtt egy magasan fejlett 
civilizáció tárult fel. 

Az arab tudományok, a perzsa irodalom és művészetek, a környező iszlám 


államok, mindenekelőtt az arab kalifátus egész 
kipróbált intézményrendszere kínálta magát arra, hogy a törökök átvegyék 
belőle a számukra használható elemeket, és - talán még ennél 


is termékenyítőbb hatással - átalakítsák vagy sajátjaikkal helyettesítsék a 
használhatatlanokat. Pótlásra elsősorban a mindennapi joggyakorlatban volt 
szükség. 

Az iszlámban (kialakulásának sajátos körülményei miatt) a vallás és a jog 
szoros egységet alkotott, s ez azzal a következménnyel járt, hogy a jogi 
szabályozások — a vallás előírásai közé keveredtek, — isteni 
utasításokként megváltoztathatatlan dogmákká merevedtek. A vallásjog, a 
seriat, és az őt ápoló jogtudomány a vallási ideált követte ahelyett, hogy 
a gyakorlat szükségleteihez igazodott volna. Hogy az elmélet és a gyakorlat 
között egyre növekvő szakadékot áthidalják és a vallásjogot ellensúlyozzák, 
az iszlám államok vezetői mindenütt kialakították az uralkodók 
világi, adminisztratív törvényhozását és jogszolgáltatását. 

Az oszmán szultánoknak is ezen a téren volt a legtöbb kiegészíteni 
valójuk. Az iszlámot későn, fejlődésének azon a pontján vették át, amikor a 
vallásjog már teljesen megcsontosodott: ezeken a szabályokon belül nem 
lehetett felépíteni egy friss, folyton növekvő, s ezért mindegyre új 
problémákba ütköző állam jogrendszerét. Az első szultánok rendeleteket 
hoztak, amelyeknek egyre növekvő sora a XV. század második felében, 
az államszervezet  kikristályosodásának idején alakult át nagy 
törvénykönyvekké, kánunnámékká. Kiadásuk egy bő évszázadon át 
folytatódott. Meghatározták az államvezetés hierarchiáját, szabályozták a 
központi és a felső tartományi igazgatást, a gazdasági életet, kiegészítették 
a magánjogot és a büntetőjogot. Az átfogó kódexek mellett minden 
tartomány megkapta a maga testre szabott szabályzatát. 

A vallás a közemberek millióinak neveléséhez is nagy erejű manipulációs 
eszközt adott a központi hatalom kezébe. Parancsai nem az uralkodó iránti 
engedelmességről szóltak, hanem az imák, rituális mosakodások 
rendjét írták elő, a családi és társasági életet, az erkölcsöket és a viselkedés 
normáit szabályozták. Azáltal azonban, hogy kötelező tennivalók 


láncolatával megszabták a mindennapi élet ritmusát, s parancs-, ajánlás- 
és tilalom-tömegükkel azon igyekeztek, hogy elfojtsák az önálló 
gondolkodást, a hívőket ránevelték mindenfajta felsőbb akarat és utasítás 
tiszteletére. 

Az isteni és vallásfői-uralkodói akaratot vallási alkalmazottak népes 
serege közvetítette a közemberekhez. Európai értelemben nem beszélhetünk 
oszmán egyházról, mert a vallás és a vallásjog területén működő réteg nem 
alkotott önálló szervezetet. Nemcsak a sejhüliszlám, hanem a kisvárosi 
mecset személyzete is Isztambulból kapta kinevezését és fizetését, a vallási 
épületek létrehozása és fenntartása is nagyobbrészt a kincstárat terhelte. 
Csak — azok — a létesítmények voltak  önellátóak, —— amelyek 
magánalapítványokból tartották — fenn  —— magukat, — az illetékes 
bíróságok azonban az ő pénzügyeiket is rendszeresen ellenőrizték. 

Önálló egyházi szervezet ugyan nem létezett, a  vallási-vallásjogi 
tisztségviselők, török műszóval az ulemák, mégis elkülönülő, minden más 
rétegnél zártabb kasztot alkottak, amelyben a jobb állásokat igyekeztek 
öröklődővé tenni, vagy legalábbis egymás között cserélgetni. Kodifikált 
hierarchiába tagolt, egyház nélküli egyházi társadalmat alkottak, amely több 
csoportra oszlott. 

A vallási-jogi pályára készülő fiatalok egyformán indultak: a templomok 
mellett működő iskolákban, a medreszékben szerezték meg azt az 
alapképzettséget , és képesítést, amely valamennyi  ulema-álláshoz 
elengedhetetlen volt. Az oktatás meghatározott szintjén szétváltak az utak. 
Legtovább azoknak kellett tanulniuk, akik bírók, közöttük is magasrangúak 
akartak lenni. Ez utóbbiaknak előbb tanári, műüderrisi kinevezést 
kellett kapniuk valamelyik medreszében, innen pályázhatták meg a 
tartományi főbírói állásokat. A vallási-jogi tisztségviselők első csoportja a 
müderriszekből állt; állásuk egyszerre volt köztiszteletnek örvendő önálló 
foglalkozás és ugródeszka valamelyik főbírói poszt felé. 

A következő csoportba a jogászok tartoztak. Tömegüket a bírák, a sok 
száz fős, és a jog magyarázói, a muftik náluk kisebb tábora adta, élükön 
pedig azok a magasrangú méltóságok álltak, akik az rend vezetőiként az 
államvezetésben is kiemelten fontos szerepet játszottak: a mindenkori 
főváros bírája, a két kádiaszker, és a XVI. századtól mindenek előtt a 
sejhüliszlám. Az irányításuk alatt működő kádik és hosszan elnyúló, erősen 
tagolt rangsorba rendeződtek, amely a tartományi központok főbíráitól a 
kisvárosokba kinevezett, alacsony fizetésű kádikig vagy kádihelyettesekig 


ért. A kádik között elvben nem volt alárendeltség, a helyetteseket kivéve 
valamennyien a kádiaszkerektől és a sejhüliszlámtól függtek, de 
a szélsőségeik közötti óriási társadalmi különbség óhatatlanul függőségi 
kapcsolatokat alakított ki közöttük. 

A harmadik csoport tisztán vallási volt: a templomok személyzete alkotta. 
E csoporton belül is jókora rangbeli különbségekkel találkozunk. Az 
uralkodói székhelyek szultánoktól alapított dzsámijaiban prédikáló sejkek és 
a péntek délutáni istentiszteleten az uralkodó nevét imába foglaló hatibok 
alapos válogatás után érték el azt a megtiszteltetést, hogy államjogilag 
fontos feladatukat gyakran a szultán színe előtt ellássák. Belőlük csak 
a nagy dzsámikba jutott, a kisebb templomok mindennapi istentiszteleteit az 
imámok vezették. A hívőket a müezzinek messze szálló éneke szólította 
istentiszteletre, a templomok rendje, az utcai piszokkal oly ellentétes 
békés tisztasága a kajimok munkáját dicsérte Apró, városszéli vagy falusi 
mecsetekben az összes tennivalót az imám látta el. Az imámok 
a medreszékben, a minden vallási alkalmazott ra kötelező alapképzés után 
még egy rövidebb, speciális oktatás során nyerték el egy életre szóló 
tudományukat. Ezzel az útravalóval, a Korán és a vallási szabályok 
ismeretével rajzottak szét a birodalomban, hogy a települések nagyobb 
részében egymagukban képviseljék az élet rendjét megszabó vallás és 
vallásjog kettős rendszerét. 

Ez a hosszan elnyúló vallási hierarchia az ortodoxiát közvetítette a 
híveknek. Bár az oszmán államvezetés a szunnita iszlám négy vallási 
iskolája közül a legtürelmesebbet, a hanefita irányzatot tette hivatalossá, 
ezen a viszonylagos liberalizmuson belül is örök ellentétek feszültek az 
államhatalomtól képviselt ortodoxia és az attól eltérő tanítások között. 

Anatólia szellemi és vallási élete már az oszmán-törökök önálló állami 
létének hajnalán sem volt egységes, s a bevándorló türkmén 
népesség hitvilága, majd az egyes vallási irányzatok továbbosztódása a 
képet még tarkábbra festette. Az uralkodói központban a szunnita 
ortodoxia foglalta el az első helyet. Mellette a hivatalos hittudománytól hol 
megtűrve, hol élesen támadva terjedt a miszticizmus, amely később a maga 
lázadozó, népi formáit is kitermelte. A határvidékek harcosai, a gázik, saját 
ideológiát vallottak, amely a hitnek, a vallásos életnek és az 
istentiszteletnek egyetlen közös megnyilatkozását tartotta lényegesnek, a 
szent háborút. 


Végül a társadalom alsó régióiban, a nomád türkmén törzsek, a 
letelepedett parasztok és a városi kézművesek körében erőteljes és gyakran 
lázító népi vallásosság élt, amelyet szentként tisztelt babák, sejkek és 
abdalok hirdettek; ezt a hitvilágot még átjárta a törökmongol samanizmus, s 
később is mindent befogadott, ami az ortodoxiától elütött: szélsőséges 
miszticizmust, a kereszténység sok elemét és a siizmust. 

E fő irányzatok az oszmán birodalom virágkorában változásokkal éltek 
tovább. A hatalommal szövetkezett ortodoxia élesen elvált a többitől, 
szakadatlan harcban állt az eretnek, népi irányzatokkal, s uralkodó helyzetét 
időről-időre nyilvános kivégzésekkel és tömegmészárlásokkal próbálta 
szilárdan tartani. Ahogy a szabad harcosokat a hivatásos katonaság váltotta 
fel, a gázi-ideológia is elkorcsosult: a janicsárság fanatikus hite már nem 
ezeken a szabad eszméken alapult. A társadalom minden rétegében szélesen 
hódított viszont a miszticizmus,  összekapcsoló-30 dott a népi 
vallásossággal, hogy kettősükhöz egyre nagyobb hatással csatlakozzék a 
Kelet-Anatóliából és Perzsiából szétterjedő siizmus, a szunnita ortodoxia 
leggyűlöltebb ellenfele. A társadalmi feszültségek robbanásaihoz e három 
eszmeáramlat adta az ideológiai töltetet. 

A különböző vallási irányzatok eltérő szervezeti keretekben jelentek meg. 
A hivatalos vallásosságnak az az államtól fenntartott, hierarchikus szervezet 
állt rendelkezésére, amelyet fentebb megismertünk. A többi irányzatnak, 
ún. tarikatnak, a szerzetesek közösségei, a dervis-rendek, meg egyes 
szekták adtak kötöttebb-lazább kereteket. 

A szerzeteseknek az ortodoxiával többé-kevésbé szembenálló misztikus 
hitelvei a társadalmi helyzetükkel elégedetlen rétegek számára kínáltak 
támogatást, intenzív közösségi életük, liturgiájuk vonzó formái a hivatalos 
vallásgyakorlat . hidegségétől kielégítetlen — emberek  magány- és 
kiszolgáltatottság-érzését oldották fel. Zenével és tánccal megszépített, 
mélyen, gyakran az extázisig átélt istentiszteletükkel a híveket az istennel 
való közvetlen kapcsolat megteremtésében segítették. A rendházakban, 
tekkékben élő vagy oda bejáró rendtagok mindenekelőtt a városi és város 
környéki lakosságot vonzották; a csoportosan vagy magányosan, néha 
kedves állataikkal kóborló, félmeztelen, alamizsnából élő, meditáló, örökké 
olvasó vagy önmagukat kínzó vándor dervisek mindenüvé eljutottak, őket 
nemcsak tisztelni, de segíteni és szeretni is szabad volt. 

A szerzetesrendek egyik részét az oszmántörökök megelőző korokból 
örökölték, másik részük saját társadalmuk szülötte. Bár az oszmán 


kormányzatok valamennyit gyanakvással kezelték, azokkal a nagy 
rendekkel, amelyek nem távolodtak messzire az ortodoxiától, megtalálták 
az együttélés módját. Ezek a tarikatok az államvezetés csúcsain meg 
a tartományi igazgatás vezetői között is híveket szereztek. Az állam 
elismerte őket, anyagi létüket szultáni és magánalapítványokkal biztosította, 
látványos gesztusokkal, pl. kultikus helyeik felépítésével erkölcsileg 
támogatta őket, s közben igyekezett fenntartani felettük ellenőrzését. 
Időnként beavatkozott a rendfőnökök, a sejkek és cselebik kinevezésébe, 
s anyagi segítségét a rend pénzügyeinek felülvizsgálatával párosította. Ezek 
közé az elismert rendek közé tartozott a közép-ázsiai eredetű, 
Törökországban az XV. század végén megjelent naksbendi rend, amely 
elveiben és rítusában alig tért el az ortodoxiától, a halvetik szintén XV. 
századi tarikatja, amelynek már több ellentéte támadt a vezető ulemákkal, 
azután a mevlevi rend, amelyet még a XIII. században, a szeldzsuk 
Kónjában alapított az iszlám egyik legnagyobb misztikusa, Dzseláleddin 
Rumi. A  mevleviket  összeesésig — hajszolt forgó táncuk után 
Európában táncoló derviseknek is nevezték. 

Volt azután a rendeknek egy olyan csoportja, amelyet belső egyenetlenség, 
ebből következően a hatalomhoz fűződő viszonyukban kettősség jellemzett. 
Az a bajrami rend például, amelyet a XV. század elején alapított egy 
Ankara közelében élő parasztember, siita hatásokat mutató népi 
vallásosságot hirdetett. Idővel azonban kettévált, egyik része elfogadta az 
állam támogatását s vele a szunnita ortodoxiát, míg a másik hű maradt az 
alapító hittételeihez. Ellentmondásosan alakult az államhatalom és a 
híres bektasi rend kapcsolata is. Az alapító, Hadzsi Bektas a XIII. század 
második felében működött a szeldzsuk Anatóliában. Követői 
nagy befolyásra tettek szert a türkmén törzsek körében, majd a XV. 
században megszerezték a janicsártestület lelki gondozását. Fanatikus, de 
népi elemekkel teli vallásosságra nevelték a friss katonákat, s tettek ezzel 
nélkülözhetetlen, , de részleteiben néhol gyanús szolgálatot az 
államvezetésnek. 

Az a népi vallásosság, amelynek számos elemét a bektasik is vallották, 
nem elismert rendek, hanem üldözött szekták agitációja révén terjedt a 
birodalomban. Ezek az irányzatok többnyire elutasították az állam 
és nagyjai anyagi támogatását, munkájukból vagy alamizsnából éltek. Egy 
részük türelemmel kezelte a többi vallást, némelyik egyenesen 
egyenlőséget, sőt az iszlám, a kereszténység és a zsidó vallás egyesülését 


hirdette. Másik részük, mindenekelőtt a kizilbas mozgalom, a siizmust, a 
létező politikai renddel való egyértelmű szembenállást 
képviselte, szélsőséges vallási türelmetlenséggel párosítva. E szekták 
legtöbbje nem épített ki belső hierarchiát, elvetette a szabályozott rítust 
és ceremóniákat, vallásgyakorlatában és isten-tiszteletében elzárkózott a 
külvilágtól. Tanaik a városi kézművesek, a parasztok és a türkmén törzsek 
között találtak követőkre. 

Az  oszmán-törökök terjeszkedése során a  Balkán-félszigetet is 
elárasztották mindeme vallási és szellemi áramlatok, s a mögöttük feltörő 
társadalmi és politikai mozgalmak. 

A félsziget megszállásával párhuzamosan folyt a muszlim lakosság 
szervezett vagy spontán áttelepedése Kisázsiából. Az első telepesek a XIV. 
században érkeztek Irákiába; beáramlásuk egészen a XVII. századig 
folytatódott . északibb területekre is. Az államtól szervezett 
vándormozgalomhoz anatóliai  nomád-félnomád törzsek tömeges 
áttelepedése társult. Ez a jürüköknek nevezett népesség muszlim falvak 
tömegét alapította Macedóniától fel Dobrudzsáig. 

A telepítések mellett az iszlám a helyi keresztény lakosság áttérésével 
terjedt tovább. 

A folyamat hármas utat járt be. A török centrumokká alakult, erődített 
városokban az áttérés előbb az iparos-kereskedő népesség körében indult 
meg, majd a városokból a hódításkor elmenekült és később visszatelepült 
agrárnépességnél, végül a centrumok vonzáskörzetében fekvő falvakban is. 
A másik utat a korábbi birtokosok menekülési vágya nyitotta meg: egyéb 
kiút híján előbb keresztény szpáhikként, utóbb 
elkerülhetetlen iszlamizálással, mint a hódító állam javadalmazottai 
igyekeztek megtartani hajdani birtokaiknak legalább egy részét. A 
menekülés más útjainak lezárulta a földnélküliek tömegeit is az új hitre 
szorította, ők az áttéréssel adóterheik könnyítését, gyermekeik megmentését 
remélték a devsirme szörnyű rendszerétől. A fennmaradásnak és az új 
rendszeren belüli felemelkedésnek ez a több indíttatású vágya helyenként, 
pl. Boszniában és Albániában, tömeges áttérést váltott ki. Végül ide vezetett 
a harmadik út, a térítés is. A XIV-XV. századnak azok a határvidéki 
szerzetesei, akik a szent háborút valóban a hit terjesztésének tekintették, 
fanatikus, de békés agitációval toboroztak híveket, a XVII. század 
háborúiban csalódott helyi nagyságok és katonatömegek viszont éppen a 


valódi sikertől megfosztva hajtottak végre néhány erőszakos térítő akciót, 
köztük a legvéresebbet 1666-ban a bulgáriai Csepino körzetében. 

Ahogy az egész Balkán-félsziget évszázadokon át vallási türelem és 
türelmetlenség sajátos keverékében élt, úgy muszlim népességének hitbeli 
elveit és szokásait is ellentétes hatások alakították. 

Az állam természetesen itt is a szunnita ortodoxiához hű vallási és 
szellemi életet támogatta, amely a félsziget nagy katonai-közigazgatási 
központjainak muszlim közegében, szultánok és helyi főemberek 
alapítványainak támogatásával szilárdult meg. Edirne szultánoktól emelt 
monumentális templomegyütteseiben a fővárosival azonos szintű vallási és 
szellemi élet virágzott. A félszigeten észak felé haladva megritkultak az 
uralkodók jóvoltából emelt templomok. Helyüket magánalapítású közép- és 
kisdzsámik foglalták el, számuk azonban az alapítók töretlen buzgalmának 
köszönhetően elég magas maradt ahhoz, hogy az iskolákkal és 
derviskolostorokkal együtt kielégítsék a muszlim népesség vallási és 
szellemi igényeit. Filibe (a mai Plovdiv), Szófia, Küsztendil, Üszküb 
(Szkopje), Nis, Skodra, Mosztár, Focsa, Bosznaszaraj (Szarajevó) és még jó 
néhány török centrum bőségesen el volt látva vallási épületekkel. 

Azt hihetnénk, hogy e többségében keresztény népességű területen a 
muszlim közösségeket az ortodoxia kohéziós ereje tartotta össze, egyúttal 
az eretnek-népi vallási áramlatokat is távol tartotta a félszigettől. 
Különböző politikai és társadalmi okok azonban itt is kikezdték az 
ortodoxia egyeduralmát. 

A bomló bizánci birodalom és a félsziget gyakran változó hatalmi 
viszonyai már az oszmán-törökök itteni megjelenése előtt jó terepet kínáltak 
a Kisázsiából menekülő eretnekek letelepedésére. 1261-ben Dobrudzsába 
mintegy negyven türkmén törzs érkezett  Szari Szaltuk vezetésével. 
Dobrudzsa ettől kezdve a központi adminisztrációval élesen szembenálló 
népi vallásosság egyik fellegvára lett a Balkán félszigeten. Az 
oszmán uralom idején betelepedő jürükök is hoztak magukkal eretnek 
tanokat. 

A XIV-XV. században éppen a balkáni frontszakaszon teljesedett ki a gázi- 
ideológia, amely a hódítások propagálásával elévülhetetlen szolgálatokat 
tett az államhatalomnak, tanításai azonban sok ponton elütöttek a hivatalos 
vallásosságtól. — Eljutott ide a — miszticizmus is, és elterjedtek 
különböző dervisrendek tanai, amelyek a hit terjesztésére a békés 
meggyőzést — választották. — Eközben megértéssel — közeledtek a 


keresztényekhez, áttérésüket a bektasik például azzal is könnyebbé tették, 
hogy az iszlám mindennnapi nyűgöt jelentő előírásait, az ima és a böjt 
kötelességét, a borivás tilalmát és az asszonyok elzártságát nem mondták 
ki kötelezőnek. Ezek a különböző vallási áramlatok a Balkán félsziget 
vegyes vallású közegében is vállalták a társadalmi feszültségeknek, 
muszlim és keresztény rétegek mozgalmainak ideológiai feltöltését. A 
legnagyobb felkelést Sejh din, nagy tekintélyű misztikus vallástudós vezette 
1416-ban, olyan időpontban, amikor a birodalom még az ankarai vereség 
utáni belső megosztottság sebeit viselte. Felkelése Dobrudzsából indult, 
türkmének,  határvidéki  gázik, diákok és keresztény parasztok 
csatlakoztak hozzá. Átcsapott Kisázsiába is, és veszedelmesen megingatta I. 
Mehmed még gyenge lábakon álló restaurációját. Bukása után Bedreddin 
hívei Dobrudzsába húzódtak vissza, szektájuk még évszázadok múlva is élt. 

A kereszténységgel való tartós együttélés is inkább bomlasztotta, mint 
erősítette a hivatalos vallási irányzatot. A közös elégedetlenségek oda 
vezettek, hogy muszlim vallási mozgalmakban keresztények is részt 
vettek. A más vallásúak iránt toleráns irányzatok, mindenek előtt a bektasik 
agitációja nyomán valamelyes közeledés ment végbe a két vallás hívei 
között, s ez a bektasik olyan engedményein alapult, amelyek tanításukat 
még erősebben eltávolították a vallásgyakorlat ortodox normáitól: egyfelől 
engedtek a vallási előírások szigorából, másfelől kölcsönvették a 
kereszténység több elemét. Az átvételek legszembetűnőbbikét, keresztény 
szentek és legendák beépítését a bektasik hitvilágába európai utazók is 
felfedezték. . Csodálkozva látták, — hogy pravoszláv — kolostorok 
javára muszlimok is adományokat tettek, a török főváros szomszédságában 
pedig muszlim szerzetesek gondozták egy keresztény szent sírját, ahová 
mindkét vallás hívei elzarándokoltak. 

A frissen áttértek csak lassan vedlettek át valóságos muszlimokká. Új 
vallásuk szabályait már csak nyelvi nehézségeik miatt sem tehették 
maradéktalanul magukévá: nemhogy a vallási és vallásjogi szövegek meg 
a liturgia nyelvét, az arabot nem ismerték, de jó részük még törökül sem 
tudott elegendőkép 

pen. A magyarországi török területről fennmaradt leírásokban mindegyre 
visszatér az a közlés, hogy a török központok katonái és polgári lakosai 
értenek ugyan törökül, de többnyire délszláv nyelveken beszélnek. Amikor 
a magyar tartomány felszabadult, muszlim népességének egyik része 
helyben maradt s másodszori vallásváltással visszatért eredeti keresztény 


hitére. Ezek a félig-muszlimok az elhagyott kereszténység és a ráépülő 
mentalitás sok elemét vitték tovább átalakult életükbe, s minthogy 
körülöttük megmaradt a keresztény világ, amelyből gyakran feleségeiket is 
választották, beidegződéseiktől csak lassan szabadultak. 

Az iszlám egyenletes terjedése ellenére az oszmán birodalom európai 
felében a népesség nagy többsége keresztény maradt, és fenntartotta teljes 
egyházi intézményrendszerét is. Konstantinápollyal egyben a görögkeleti 
egyház székhelye is török fennhatóság alá került. Hódító Mehmed és utódai 
elismerték a pátriárka jogait és az alá tartozó egyházi szervezet 
autonómiáját, maguknak pedig fenntartották a pátriárka, az érsekek és 
a metropoliták kinevezésének és privilégiumaik megújításának jogát. Az 
egyházi szervezet hatáskörébe tartozott híveik minden vallási ügye, a 
tovább működő püspöki bíróságok nemcsak egyházi, hanem polgári 
perekben is döntöttek. Az egyház megtartotta vagyona egy részét, emellett a 
hívektől szedett adókból, illetékekből és adományokból tartotta el magát, és 
fizetett komoly adókat a török kincstárnak és vesztegetőpénzeket a 
birodalom nagyjainak. 

Mivel a balkáni népek intézményei közül a törökök egyedül az egyház 
autonómiáját ismerték el, rá hárult az a roppant történelmi feladat, hogy az 
idegen . uralommal szemben képviselje e népek legtágabban 
értelmezett érdekeit. A görögkeleti egyház felső vezetése hamar 
alkalmatlannak bizonyult e hivatás betöltésére. Tagjai, időnként egymással 
is marakodva, méltóságaik megszerzésével és megtartásával voltak 
elfoglalva. Nagyobbrészt az előkelő isztambuli görögök közül kerültek ki, 
idegenségük különösen a balkáni népek nemzeti ébredésének korában 
vált nyilvánvalóvá és veszélyessé. 

Az érdekképviselet misszióját az alsópapság és a szerzetesek vállalták 
magukra. Évszázadok viharait átvészelt templomok és monostorok örök 
veszélyhelyzetben élő lakói jegyezték fel népük históriáját, ápolták 
hitéletét, őrizték írott nyelvét és művészetét, s ők voltak azok, akik a 
felszabadulás vágyát és a nemzeti eszmét először megfogalmazták. 

Magyarország sajátos helyzete muszlimok és helybeliek viszonyát is 
sajátossá alakította Az örök háborús állapot, amely itt 
legfeljebb csendesedett, de soha nem változott tényleges békévé, a 
szembenálló ellenfeleket  szellemiekben sem engedte egymáshoz 
közeledni. A törökellenes harcok ideológiájának legfőbb motívuma az volt, 
hogy Magyarország a keresztény Európa védelmezője a pogány törökökkel 


szemben. Egyenként előszámlálható, egyedi esetektől eltekintve sem 
áttérítés, sem áttérés nem fordult elő: a két vallás közötti szakadék itt 
valóban áthidalhatatlannak bizonyult. Az ország e korbeli szellemi életét a 
XVI. században győzelmesen terjedő protestantizmus és a XVII. században 
ellentámadásba lendülő ellenreformáció harca töltötte ki, s ez végleg 
megvont minden esélyt idegen ideológiák hatásától. 


TUDOMÁNYOK, IRODALOM, 
MŰVÉSZETEK 


1494. december 28-án óriási tömeg tolongott az isztambuli Atmejdán 
téren. A hatalmasságok drasztikus cserélgetésén edzett fővárosiak újszerű 
látványosságra gyűltek össze: koruk egyik legjelentősebb tudósa, az 
eretneknek bélyegzett Molla Lütfi lefejezésére. 

Még másfél évtized sem telt el Hódító Mehmed halála óta, aki addig nem 
tapasztalt és soha meg nem ismétlődő nyíltsággal fogadott minden 
kulturális hatást, érkezzen az Európából vagy Ázsiából. Halála után a 
hadállásait féltő konzervatív tudóstársadalom éppen Molla Lütfit adta 
hóhérkézre, azt a tudóst, aki a Mehmed szultán idejében felvirágzó 
matematikai és teológiai tudományok egyik legszabadabban gondolkodó 
képviselője volt. 

Mehmed korszakára az elkövetkező évszázad erős váltása, a fanatizmusra 
hajló konzervativizmus felülkerekedése válaszolt. A muszlim tudományok 
legfőbbike, a teológia, mindig veszélyes terepe volt a kétkedésnek és 
szabadabb gondolkodásnak: most életveszélyessé vált. 1537-ben szultáni 
rendelet átkozta hitetleneknek és ítélte halálra méltóknak mindazokat, akik 
a Próféta szavaiban kételkednek. A fanatizmus a racionális tudományokkal 
szemben is aratott néhány látványos diadalt. 1577-ben a főváros Galata 
nevű negyedében korszerű, jól felszerelt obszervatórium épült, az akkori 
iszlám világ egyetlen ilyen intézménye. Működését a sejhüliszlám és a 
konzervatív ulemák a vallással összeegyeztethetetlennek nyilvánították, 
1580-ban feldühített janicsárok az épületet eltörölték a föld színéről. 

Az oszmán-török tudományok története a társadalom és a kormányzati 
rendszer fejlődéséhez igazodott, nemegyszer tőle érkeztek az általánosabb 
változások első jelzései. E meghatározottság mellett azok a hatások és 
átvételek alakították, amelyek a birodalom kiépülése során érték. 

Amikor a XIV. században az oszmán államban meghatározó fontosságú 
lett az iszlám, tudományainak fél évezred során kimunkált rendszerét 
kínálta átvételre. Mindaz, ami felhalmozódott benne, az antik és késő 
antik ismereteket összegező tudományokig nyúlik vissza. A VIII—X. 
században főleg —— tudósok fordították — arabra Arisztotelész, 


Hippokratész, Euklidész, Ptolemaiosz és Galenus műveit, mellettük kisebb 
számban Iránban és Indiában készült csillagászati és 
orvostudományi munkákat. E fordítói mozgalom a kor tudományosságának 
összesítésével alapot adott az önálló muszlim tudományok létrejöttéhez, az 
arab nyelvet pedig alkalmassá tette a legmagasabb szintű gondolatok 
kifejezésére. 

A muszlim tudományok fejlődését azonban végül nem a görög 
előzmények határozták meg, hanem az, hogy mit engedett belőlük tovább 
élni a vallástudomány. Ettől pedig idegen maradt a görög logika és 
filozófia, saját kialakulását is részben az ellenük folytatott hadakozásnak 
köszönhette. — Jóval — nagyobb teret engedélyezett — viszont a 
gyakorlatban felhasználható tudományok, mindenekelőtt a csillagászat és az 
orvostudomány művelésének, s nem akadályozta műszaki 
újdonságok átvételét sem. 

Amikor az oszmán-törökök ismerkedni kezdtek a tudományokkal, már jó 
három évszázada lezárult az iszlám ortodoxia kialakulásának folyamata, s 
vele együtt az a harc is, amelynek során az ortodoxia szabályozta 
a tudományok mozgásterét. A kialakult rendszeren a törökök már nem 
változtathattak. 

Az oszmán tudományok kezdete hasonlított az arabokéhoz, azzal az 
eltéréssel, hogy nem a görög, hanem az iszlám tudományok eredményeiből 
sarjadt. Arab munkák fordításai, kivonatai, átdolgozásai készültek el, 
s ennek kapcsán meghonosodtak a muszlim tudományok sajátos, e kezdeti 
munkának éppen megfelelő műfajai: a kommentálás, annotálás és a 
különböző munkákból kompilált enciklopédiák készítése. Az ortodox 
vallástudományhoz ekkor már nemigen lehetett lényeges kiegészítéseket 
fűzni, a fenti módszerekkel összeállított munkák a növény- és állatvilágot, a 
hegyeket, folyókat és csillagokat, a betegségeket és gyógyításukat írták le. 

Ez a folyamatosan gyűlő ismeretanyag nem tartalmazott meglepő 
újdonságokat, puszta felhalmozódása is alapot teremtett azonban ahhoz, 
hogy egy változásokat hozó kor valóban önálló, magasabb szintű 
tudománya épülhessen rá. Ehhez az előrelépéshez adott nélkülözhetetlen 
ösztönzést Hódító Mehmed mindenre fogékony egyénisége. 

A barbárnak, véreskezűnek bélyegzett szultánok legjobbjai általában 
vonzódtak a tudományokhoz és művészetekhez. Hódító Mehmed apja, II. 
Murád hetente kétszer magához rendelte tudósait, hogy tudományos és 
vallási kérdésekről értekezzék velük. Burszában és Edirnében iskolákat 


alapított. A hozzá hasonló uralkodók sorából a Hódító egyedülálló 
liberalizmusával tűnt ki, s tiszteletével az emberi szellem minden 
alkotása iránt. Az elfoglalt Konstantinápoly könyvtáraiból kiválogatta és 
lefordíttatta magának a görög tudomány legjelesebb munkáit, az 1465-ös év 
nyarát és őszét például - a hadsereg fáradtságára hivatkozva - 
hadakozás helyett Ptolemaiosz tanulmányozásával töltötte. Felmérette 
Kisázsia ókori építészeti emlékeit, s udvarába itáliai művészeket 
hívott, köztük Gentile Bellinit. 

Mehmed meg akart ismerkedni annak a világnak a kultúrájával, amelyet 
hódításai zsákmányául szemelt ki; az európai kultúra befogadása 
egyéniségének  hódítói  megfontolásoktól sem mentes nyitottságát 
mutatja.  Liberalizmusa viszont a muszlim tudományokhoz fűződő 
viszonyán mérhető le. Három évszázaddal az ortodoxia győzelme 
után felélesztette a vitát vallás és filozófia viszonyáról, s az ortodox 
vallástudománytól elhajló, a filozófiai és racionális gondolkodást igenlő 
felfogás képviseletére egy iráni teológust hívott meg. Az ő korát 
közvetlenül megelőzően az imaidők és Mekka irányának meghatározása 
miatt külön is fontos muszlim csillagászat és matematika központja 
Szamarkand volt: a Hódító innen hívta udvarába a kor egyik legjelentősebb 
tudósát, Ali Kuscsut (t1474). Az ő és tanítványai - köztük a később 
kivégzett Molla Lütfi - munkássága emelte magas szintre a matematika 
művelését, olyannyira, hogy a  medreszék tanrendjében a teológia 
testvértudományává vált. 

A tudományos élet fellendülését Mehmed nemcsak ösztönözte, hanem az 
anyagi feltételeket is biztosította hozzá. TIudósok munkájának és az 
oktatásnak  színteréül "medreszéket, az orvostudomány műveléséhez 
kórházakat alapított komoly könyvtárakkal, s példáját magánszemélyek is 
követték. 

Árnyékát azonban, amely egy muszlim uralkodóról vetült a földre, még 
Mehmed sem léphette át. Liberalizmusának és tudomány-szeretetének 
határt . szabott az, hogy a korszak legerősebbé nőtt iszlám 
birodalmának szultánjaként képviselnie és őriznie kellett az ortodox vallási 
irányzatot. Csakhogy az ő idejében az ortodoxia is az átlagosnál magasabb 
szintű kifejezést nyert. A vallás és a filozófia vitájában természetesen az 
előbbi került ki győztesen, de a kor egyik legegyénibb gondolkodója, 
Hodzsazáde (11488) képviseletében, akinek értekezése egészen a legújabb 
korig a vallástudomány alapmunkája maradt szerte az iszlám világban. 


Korszakos eredmények, fordulatot hozó újítások Mehmed korában sem 
születtek, de a tudományos élet különböző területeit kiegyensúlyozott, 
magas színvonal és élénkség jellemezte. A következő két évszázad 
során ezt egyenetlenség váltotta fel: hol egyik, hol másik tudományszak 
éledt fel egy-egy kiemelkedő egyéniségnek köszönhetően, de a tudományok 
művelése általánosságban elvesztette lendületét. Az általánosítás igényével 
készült munkák megritkultak, a komoly teológiai viták skolasztikus 
huzakodásokká, a hittételek boncolgatásává silányodtak. A módszer ismét 
az átdolgozás, kiegészítés és kommentálás lett. 

Hódításaik révén az oszmán-törökök előtt éppen a nagy földrajzi 
felfedezésekkel egyidőben tárult fel a világ. A felfedezések meg a 
terjeszkedéshez szükséges ismeretek iránti érdeklődés a XVI. század első 
felében a geográfia hirtelen fellendülését eredményezte. Piri Reisz (41554), 
Szulejmán szultán admirálisa, 1521-ben hajózási kézikönyvet írt a 
Földközitengerről, és elkészítette Kolumbusz 1498-as világtérképének 
másolatát. A század közepén készült egy másik hajózási könyv, Szejdi Ali 
Reisz munkája, amelybe az Amerikát illető 90 legfrissebb ismeretek is 
belekerültek. E két alapmunka mellett e században sok, kevésbé jelentős 
földrajzi könyv készült. 

A II. Mehmed alatt megindult állami törvényhozás Nagy Szulejmán 
uralkodása alatt nemcsak mennyiségét tekintve tetőzött, hanem abban is új 
tartalmat nyert, hogy a fanatizmusnak utat nyitó uralkodó az állami 
törvényeket feltétlen összhangban kívánta tartani a — seriattal. A világi és 
vallási jog összekényszerítésére készült elméleti munkák és az egyes 
konkrét esetekre kibocsájtott jogi vélemények praktikus mivoltukban is a 
muszlim jogtudomány késői, jelentős alkotásai. 

A XVII. század új áramlatot hozott az oszmán-török tudományokban. 
Hagyományos ágai és műfajai addigra elsekélyesedtek, ahogy a birodalom 
egészén, szellemi életén is úrrá lett a pangás. A század első 
felének magányos óriása, Kjátib Cselebi (másik ismert nevén Hadzsi 
Halifa, 1609-1657), ez az ulema-eliten kívül rekedt, visszavonultan tanuló 
és alkotó tudós, a pangásból merész fordulattal, az európai tudományos 
eredmények átvételével próbált kitörni. Elkészítette az akkor ismert világ 
geográfiai leírását, Európáét különös részletességgel, s a földrajzi 
fejtegetésekbe történeti ismereteit is beleszőtte. Szakított az oszmán-török 
történetírás évszázados hagyományával, amely a  XIV-XV. század 
fordulóján született, és a XV. század második felétől egyre több, a 


birodalom életének eseményeit a szemtanúk pontosságával leíró 
kronologikus munkát alkotott. Érdeklődési köre azonban alig terjedt túl 
birodalma határain, legfeljebb a törökségnek az oszmánok előtti 
történetével foglalkozott. Ha túllépett a személyes élmények leírásán, csak 
muszlim történeti munkákra támaszkodott, az állami adminisztráció óriási 
iratterméséből is csak a XVI. századtól merített. Kjátib Cselebi viszont 
világtörténetet is írt, a török történet európai vonatkozásait pedig európai 
munkák segítségével igyekezett megérteni. 

Kjátib Cselebi munkássága csúcsot jelentett, de törekvése nem 
egyedülálló. A XVII-XVIII. században, jókora késéssel ugyan, de az 
orvostudomány is átvette az európai kutatások és a gyakorlati gyógyászat 
eredményeit. 

Az a bőkezűség, amellyel az állam támogatta, s azok a korlátok, 
amelyekkel a vallás nehezen átléphető határok közé szorította az oszmán- 
török tudományok fejlődését, a főiskolák helyzetén és tananyagán is 
lemérhető. A szellemi életre figyelő uralkodók, mindenekelőtt Hódító 
Mehmed és Nagy Szulejmán, olyan medreszéket alapítottak, amelyek 
anyagi ellátottságukat tekintve felértek az európai egyetemekkel. Gazdag 
könyvtárak, jól felszerelt kórházak tartoztak hozzájuk. Itt az államvezetéstől 
arra érdemesített tudósok tisztes megélhetést kaptak, lehetőséget az 
alkotó munkára és az oktatásra, a növendékek ösztöndíjban részesültek. A 
tudományos élet mindenestül a medreszékhez kötődött, csak néhány 
magányos tudós, mint Kjátib Cselebi szorult e megszabott rendszeren 
kívülre. 

A ma tudósai ezekben nevelték a holnapéit, ám a továbbadott 
tudásanyagot már nem a kincstár nagyvonalúsága, hanem a muszlim 
tudományok évszázadok alatt kiépült rendszere határozta meg. A medreszék 
tananyagának nagyobb része klasszikus arab munkákra épült, néhány 
kiugró nagyságtól eltekintve az oszmán tudósok alkotásainak az a szerep 
jutott, ami egész tudományuknak: kiegészítettek és magyaráztak. 

Minthogy a törökök tudományos élete a nagyvárosokhoz, közülük is 
elsősorban a fővároshoz kötődött, és egész szellemi életüket áthatotta a 
vallás, a birodalom keresztény őslakosságú, muszlim hagyományú 
központokkal nem rendelkező európai fele nem nyújtott megfelelő terepet a 
tudományok műveléséhez. A tartományi központok medreszéibe nem 
jutottak birodalmi hírű tudósok, ezekben tisztes, középszintű oktatás folyt, 
amit a tartományi viszonyokhoz képest jól ellátott könyvtárak segítettek. Ez 


utóbbi annál is tiszteletre méltóbb, mert az oszmán-törökök csak a XVIII. 
században ismerték fel a könyvnyomtatás áldásait, vidéki iskoláikat addig 
kézzel másolt könyvekkel látták el. 

Az európai tartományok életében csak elvétve bukkant fel egy-egy helyi 
jelentőségű tudós. Ilyen volt a történetíró Ibrahim Pecsevi (1574-1649?), 
aki Pécs városában született, élt és alkotott. Kjátib Cselebi közvetlen 
előfutáraként latin és magyar nyelvű történeti munkákat használt fel az 
1520-1640 közötti magyarországi eseményekről szóló műve megírásakor. 

Az oszmán-török szépirodalom a perzsa irodalom minden mást 
visszaszorító hatása alatt született. Ebből kölcsönözte műfajait, gondolat- és 
formavilágát, s hamarosan nyelve is megtelt perzsa szavakkal és 
kifejezésekkel. Az oszmánok első költője, irodalmi nyelvük megalapítója, 
Ali Ásik Pasa (1271-1332) is Iránból telepedett át Anatóliába. Dervis 
volt, ahogyan az oszmán költészet első művelői közül többen is. 

Innen indult ki a szépirodalomnak az a vonulata, amelyet díváni 
költészetnek nevezünk. A díván verseskötet, lírai és dicsőítő költemények 
gyűjteménye, amelyeknek gondolati elemei jórészt a miszticizmusból és 
a dervisek eszmevilágából eredtek. Nagy súlyt kapott benne a szerelem - 
amely misztikus költőknél szimbolikus értelmű istenszeretet, beteljesedése 
pedig egyesülés a földöntúlival -, a szerelem kiváltotta boldogság és 
boldogtalanság, a hősiesség és a halál. Legáltalánosabb műfajai a lírai és 
dicsőítő költemények, az öt-tizenkét párversből, bejtből összefűzött, hol 
ódának, hol dalnak fordított gazalok, ritkábban nagy terjedelmű elbeszélő 
költemények. A gazalokat a versmértékek változatossága rendkívül 
dallamossá tette. 

A díváni költészet a szultánok és fiaik udvaraihoz kötődött. Az uralkodók 
nemcsak bőkezű mecénásokként és értő irodalombarátokként támogatták a 
költészetet, hanem jó néhányuk maga is verselt, így Nagy Szulejmán és fia, 
II. Szelim. A költészetet és művelőit megbecsülő udvari közegben egyre 
több költő nyüzsgött, egy részük maradandó értékekkel gazdagította a török 
irodalmat. A XV-XVI. század fordulóján a lírikus Ahmed pasa (1420-1497), 
az egyéni tartalmú és szépen formált gaza/okat író Nedzsáti (Í1509), a 
mély érzésű költőnő, Mihri Hatun (1456 k.—1512), a tavaszról éneklő 
Meszihi (1472 k.-1512), a bibliai József és  Potifárné közel-keleti 
megszemélyesítőinek,  Juszufnak és  Zulejhának történetét törökül 
újrateremtő . Hamdi (41503), majd a XVI. századi aranykor 
életörömöt árasztó poétái, a nagy képzelőerővel megáldott, misztikus Hijáli 


(11557), az érzéki szerelmet és az istenimádatot egyaránt tisztelő Fuzuli 
(1495-1556), meg a kor két költőóriása, a lírikus Báki (1526-1600) és a 
Ferhád és Sirin többször megénekelt történetét oszmántörökre átültető Lámi 
(1472 k.-1531/32). 

A XVII. század társadalmi elégedetlenségei az addig csak magasztos 
érzéseket kifejező költészetbe új elemet hoztak, a szatírát, elsősorban Vejszi 
(11628) és a tiszteletlenségéért halállal lakoló Nefi (1572-1635) jóvoltából. 

A szigorú szabályok szerint építkező díváni költészet perzsa és arab 
szavakkal megnehezített nyelve és gazdag szimbólumvilága miatt 
elérhetetlen és idegen marad az átlagemberek számára. Ők egy gazdag, népi 
irodalmat tartottak életben, amelyet ásikoknak nevezett énekes költők és 
medda mesemondók találtak ki és terjesztettek. A szépirodalomnak csak 
ebben a népi vonulatában talált művelőkre és követőkre az epika. Néhány 
nagy népi elbeszélő mű nagy elterjedtségnek és népszerűségnek örvendett, 
elsősorban azok, amelyeknek főszereplői legendás hőssé emelkedett gázik 
voltak, mint Szejid Battal vagy Szari Szaltuk. Az ásikok egy vékony felső 
rétege, benne janicsárköltők és elvétve magas állású emberek szultáni 
hadjáratokat, nagyobb csatákat énekeltek meg, ami által némi kapcsolatuk 
alakult ki az udvarral, olyannyira, hogy a XVIII. században már egy-egy 
udvari költőre is hatást gyakoroltak. Az ásikok és meddahok nagy többsége 
azonban ismeretlenül táplálta a népi irodalom óriás folyamát. Dalok, mesék, 
anekdoták, találós kérdések és közmondások maradtak utánuk, amelyeknek 
összegyűjtése csak a múlt század végén indult meg. 

Nekik köszönhető a néphumor naivan bölcs megszemélyesítője, a XIII. 
századi Naszreddin Hodzsa köré szőtt anekdotakincs, és a kínai minta 
nyomán a báb- és árnyjáték keverékéből kialakított sajátos török , színház", 
a karagöz vaskos humorú játékai. A birodalom európai felében, ahová a 
díváni költészet inkább csak könyvek lapjain, nem pedig itt működő költők 
jelenléte révén jutott el, ez a népi költészet jelentette az oszmán- 
török irodalmat. Dalai hatottak a helyi költészetekre, a Balkán félsziget déli 
részén, különösen Görögországban pedig saját műfajjá honosodott a 
karagöz. 

Míg a tudományok elsősorban az arab, az irodalom a perzsa előzményeken 
épültek fel, addig az oszmán-török művészetek önállóbb utat jártak be. 
Létrejöttük helyszínén, Kisázsiában, két magasan fejlett kultúra élt 
egymás mellett, a szeldzsuk és a bizánci, a távolabbi környezetben pedig a 
perzsa és az arab. Az oszmán-török művészetek természetesen a nagy 


egészhez, az iszlám művészethez kapcsolódtak, a közvetlen helyi 
előzmények is hatottak rájuk, de további útjukat - főleg a XV. század 
elejétől - már saját társadalmuk igényei határozták meg. 

Az első jelentős alkotások a kultikus építészetben születtek. A templomok, 
a szultáni engedéllyel alapított és a pénteki főima elmondására kijelölt 
nagyobb dzsámik és a kisebb mecsetek már a korai időkben különböztek 
mind az oszlopokkal osztott belső terű arab, mind a négyszögű udvar 
oldalainak közepén elhelyezett négy épület együtteséből álló iráni 
dzsámiktól. A korai török dzsámik-mecsetek három alaprajzi típus szerint 
épültek: T alakot, téglalap vagy négyzet alaprajzot követtek (a téglalap a 
szeldzsuk templomok. legáltalánosabb alaprajzi formája). Az Iznikben, 
Burszában és Edirnében épült, legrégibb dzsámik mellett már megjelentek 
a későbbi templomegyüttesek legfontosabb tartozékai: a főépület sarkán 
álló minaret, előtte előcsarnok vagy négyszögletes, árkádokkal körülvett 
udvar, mögötte sírkert. A három típus közül a centrális kupolával 
fedett, négyzet alapú épület lett egyre gyakoribb s került ki végül 
győztesen; ehhez a Hágia Szófia példája meghatározó ösztönzést adott. 

Amióta a törökök Konstantinápollyal együtt megszerezték a bizánci 
építészetnek ezt a sok nagyszerű alkotás között is magányos csodáját, 
vissza-visszatért ellenük a vád, hogy vallásos építészetük nemcsak tanult a 
Hágia Szófiától, hanem híján az eredetiségnek, annak szolgai utánzása. 

A Hágia Szófia világos, tiszta alaprajzával, monumentális, mégis 
harmonikusan egységes felépítésével tökéletesen oldja meg a centrális 
kupolatemplom belső terének kiképzését. Külseje azonban méltatlan e 
belsőhöz: a főkupola nyomását vastag falazat ellensúlyozza, az épület 
tömege nehézkes, látványa érdektelen. Az oszmán-törökök, akik már já 

ratosak voltak a centrális kupolatemplom építésében, a Hágia Szófiától 
eltanulták a belső tér monumentalitását. A főkupolát meg a hozzá 
csatlakozó félkupolát és kupolácskákat soha nem dekorációként, hanem 
mindig szerkezeti elemként használták. Ezután túlléptek a tananyagon: a 
szerkezet belső logikáját kivetítették a külsejére is, megteremtették a belső 
tér és a külső látvány harmóniáját. 

A belső tér felépítése az alsó zömök, a terhet viselő szerkezeti tagoktól 
felfelé haladva mind könnyebbé, áttörtebbé és levegősebbé válik egészen az 
ablakkoszorú által megvilágított, mennyboltozatszerű főkupoláig; a külső 
kiképzés viszont a főkupola tömegének ferde irányú mozgáskomponensét 
lefelé és kifelé haladva mind kisebb és karcsúbb tagokra bontja, hogy végül 


a templomtestet észrevétlenül oszlassa el a külső pilléreket bekerítő, 
árnyékos árkádok között. A dzsámi sziluettjében felsejlik a kerek nomád 
sátrak formája - a fiatal, lelkes és Isztambulba beleszerelmesedett Kós 
Károly fedezte fel és írta le így az oszmán-török dzsámi harmóniában rejlő 
eredetiségét. 

A legnagyobb dzsámik vallási, tudományos és népjóléti központok voltak. 
A templom, a minaretek, a zárt udvar és a fejedelmi mauzóleumokkal, 
türbékkel megrakott sírkert összekapcsolódó együttese mellé vagy 
köré még egy sereg épületet emeltek: medreszét könyvtárral, kórházat 
orvosképző iskolával, derviskolostort, karavánszerájt, ivókutat: csesmét, 
közfürdőt és szegénykonyhát: imáretet. 

Ezek közül néhány már a világi építészet része. A katonai, közlekedési, 
kereskedelmi és szociális célokat szolgáló építmények ugyanolyan nagy 
számban készültek szerte a birodalomban, mint a  vallásiak. 
Katonai objektumok a hódítás adott szakaszában elsősorban mindig az 
éppen hadszíntér peremvidéken épültek. Amikor a XVI. század második 
felében megtorpant a terjeszkedés, az új erődítések is megritkultak, helyette 
a régiek korszerűsítése, majd a kincstár szűkös évtizedeiben a karbantartása 
folyt. A nagy folyókat átívelő hidak egy része, pl. a gyurgyevói Duna-híd 
vagy a Dráva eszéki hídja is elsősorban a katonaság részére épült, míg 
azok, amelyek kereskedelmi utak részét képezték, pl. a budai és a váci 
Duna-hidak, az áruforgalmat s benne mindenekelőtt az élőállatok hajtását 
szolgálták. 

Az utazók - követek, futárok, kereskedők-szállásául épültek a napi 
járóföldre felállított — vendégházak, — az  egy- vagy többszintes 
karavánszerájok. Bár a négyszögletes udvar falaiba épített fülkék vagy az 
alvópolcos nyitott rekeszek, ahol ember és lova gyakran együtt húzta meg 
magát, inkább éjjeli menedéket, semmint kényelmet nyújtottak, a 
karavánszerájok hálózata e kezdetleges viszonyok ellenére is az 
óriásbirodalmon belüli biztonságos közlekedés egyik fontos feltétele volt. 

A nagyvárosok kereskedelmi centrumai, a kupolák erdejével fedett, 
utcákra és az utcák mentén kis üzletekre osztott óriási árucsarnokok, a 
bedesztánok vagy kapali csarsik, a világi építészet legjelesebb alkotásai 
közé tartoztak. A városokban sok kommunális létesítmény épült: 
vízvezetékek, közkutak és  közfürdők, meg szociális intézmények, 
szegényházak, ingyenkonyhák. 


Az építészet sokkal nagyobb életteret kapott, mint a tudományok. A vallás 
nem állított gátakat, hanem éppen serkentette a vallásos és szociális 
építkezéseket. Állam és gazdag magánember egyaránt kötelességének 
érezte a hit és az elesettek kövekből emelt szolgálatát, az utóbbi mellesleg 
magánvagyona mentésének egyedüli módját is vallási alapítványok 
létesítésében találta meg. A hódítás szolgálata és az állami centralizáció a 
világi építkezéseknek adott lendületet. E kedvező körülményeknek 
köszönhetően az építőművészet nem rezonált olyan érzékenyen a birodalom 
életútjának változásaira, mint a tudományos élet. Már akkor jelentős 
alkotásokat hozott létre, amikor az oszmán állam még csak megcélozta a 
nagyhatalmi státuszt, s azután is jó ideig tartani tudta szintjét, hogy eltartója 
megindult a hanyatlás útján. 

A XV. század végéig az építészet remekei néhány nagyvárosban épültek 
fel, ezután főleg Isztambult gazdagították. A főváros máig épen álló 
legrégibb nagytemplomát, II. Bajezid dzsámiját, 1506-ban fejezte be 
Kemáleddin. Az ő és kortársai művei nyitották meg a vallásos építészet 
kiteljesedésének korát, amely a kilencvenkilenc évet élt és sokat dolgozó 
Szírián (14897-1588) életművében ért csúcsára. Több mint 300 kultikus és 
világi épületet, vízvezetéket, hidat stb. tervezett, és épített fel jórészt maga, 
a birodalom minden táján. Közülük az isztambuli Sehzáde és Szulejmánije, 
s az edirnei Szelimije dzsámik a legnevezetesebbek. Szinán iskolát 
teremtett. Őutána a templomok belső szerkezete, arányai, formája sokáig 
nem változott, de részleteik tovább finomodtak: bizonysága a Mehmed aga 
(1540-1620) által 1616-ban befejezett Szultán Ahmed, ismertebb nevén 
Kék dzsámi Isztambulban. 

Azok a dzsámi-együttesek, amelyekről fentebb szó esett, a legnagyobbak a 
maguk nemében. A fővárosban vagy más nagyvárosokban épültek, 
szultánok alapították őket, s  alapítójuk halála után is állami 
kezelésben maradtak. Mögöttük kissé lemaradva, de még az élvonalban és 
szintén nagyvárosokban egy sor nagy dzsámi következett, uralkodók és a 
birodalom leggazdagabb előkelőségeinek alapításában. Vidéken, különösen 
az európai tartományokban ennél szerényebb templomok, közép- és 
kisdzsámik, meg egyszerű mecsetek épültek. 

A balkáni és magyarországi vallásos építkezésben az állam alig vállalt 
részt, a templomok, kolostorok és iskolák alapítói a hosszabb ideig helyben 
szolgáló magas rangú tisztviselők közül kerültek ki. A megrendelők, akik 


közül sokan az európai birodalomfélben cserélgették hivatalaikat, több 
helyen is építkeztek, feltehetően gyakran azonos építőmesterekkel. 

E tény és a stílus összbirodalmi egységesülése miatt Macedóniától 
Magyarországig temérdek apróbb-nagyobb azonos megoldás jellemzi a 
dzsámi- és mecsetépítést. A Balkán-félszigeten megmaradt néhány T 
alakú dzsámi, de a terület egészén két alaprajzi változat élt. Az első, ősibb 
és egyszerűbb, a téglalapra emelt, síkfödémmel záródó, esetenként 
sátortetejű  épületé, amelynek  főhomlokzatához nyitott előcsarnok 
csatlakozik. a másik, amely a XVI. századra minden más változatnál 
nagyobb számban jelent meg, a kupolával záródó négyzet alakú, amelyhez 
a főhomlokzat elé kupolákkal fedett, három boltszakaszos előcsarnok járul. 
Mindkét típus mellé egy minaretet építettek. 

Mind a téglalap, mind a négyzet alaprajzú dzsámik szerkezetükben és 
belső díszítésükben típusuk egyszerűbb megoldásait képviselték. A fővárosi 
szultán-dzsámik színes  csempékből kirakott  falburkolatait itt 
festett . feliratok,  virág- és  indadíszek, — geometrikus motívumok 
helyettesítették. A templomok legtöbbje egyben az oktatásnak is otthont 
adott, csak a gazdagabb  alapítványokban találkozunk  templom- 
együttesekkel, ahol a  dzsámihoz  medresze, derviskolostor, esetleg 
szegénykonyha tartozott. 

Mint a hadak folytonos vonulásának, követek, futárok, kereskedők járás- 
kelésének terepe, a Balkán-félsziget bőségesen el volt látva az utazást 
kiszolgáló világi építményekkel. Magyarországon a mozgást, útonjárást 
elsősorban katonák szakadatlan verekedése és menekülők futása jelentette; 
itt az időtálló polgári építmények nem az ilyen , utasok", hanem a városi 
muszlim lakosság szükségleteire készültek. Mindenekelőtt közfürdők, hév-, 
termál- és gőzfürdők (ilidzsa, kaplidzsa, hamam), amelyek Budán, mint 
kupolacsoportokból fűzött óriásszemű lánc húzódtak a  duna-parti 
hőforrások mentén. Az oszmán társadalom egyik jellegzetessége, az 
egyéni létbizonytalanság fejeződött viszont ki abban, hogy a fővárosoktól 
eltekintve az építészetből szinte teljesen hiányoznak a magánpaloták. 

Azután, hogy a kialakuló iszlám ortodoxia a IX. századtól visszaszorította 
az emberi és állati alakok nyilvános ábrázolását, a festészet sajátos utat járt 
be. A falfelület tiltott terület lett az alakos ábrázolás számára, itt festve vagy 
falicsempékbe égetve a növényi ornamentika és az írás lett a díszítés 
legfőbb eszköze. Az arab írás a betűk  szemgyönyörködtető 


változatosságával pompásan megfelelt erre a célra, s a szükség még ennél 
is pompásabbá, dekoratívvá és ötletessé tette felhasználását. 

Az alakokat és jeleneteket ábrázoló festészet a könyv lapjaira szorult. 
Méreteiben . összezsugorodott, tartalmában viszont gazdagabb lett. A 
miniatúrákat, amelyek a perspektívát egymás fölé rajzolással igyekeztek 
érzékeltetni, alkotóik aprólékosan kidolgozták, s olyan színekkel festették, 
amelyek a mai napig sem vesztették el varázslatos élénkségüket. Az oszmán 
miniatúrafestészet a perzsa, a középázsiai és a távoli kínai festészet hatása 
alatt indult útjára, de később csak a perzsa őrizte meg befolyását. A török 
festők ezt a példaképet egyrészt a feldolgozott témák változatosságában 
lépték túl, amennyiben a vallás és a mondavilág témáin meg az uralkodók 
ábrázolásán túl szívesen nyúltak a mindennapi élet eseményeihez is, 
másrészt a romantikusabb perzsa ábrázolással szemben realizmusra, 
nemegyszer — naturalizmusra törekedtek. A festők, nakkások, 
műhelyekben dolgoztak, egy-egy gazdagabban illusztrált kötet miniatúrái 
egész munkaközösségek alkotásai. A nagyszámú illusztrátor közül 
kiemelkedik a XVI. század néhány nagy egyénisége: Matrakcsi Naszuh, 
Oszmán és Nigjári (1492-1572). 

A birodalom európai tartományai a miniatúrafestészetben sem tüntették ki 
magukat, hiszen az illusztrálásra érdemes szépirodalmi és tudományos 
könyvek sem itt születtek. Érezhető hatása volt viszont a török 
agyagművességnek. Csúcsának, a kerámiakészítésnek a termékei persze 
csak importcikként jutottak el európai tájakra, például az erdélyi fejedelmek 
rendeltek egy-egy tétel falicsempét, hogy gyulafehérvári palotájuk vagy 
a sárospataki vár valamelyik szobáját kirakassák vele. Ezek a szultáni 
mecsetek vagy paloták ékesítésére használt csempék és edények a kisázsiai 
Iznikben készültek a XV-XVI. században, s fehér alapon a tenger és az 
ég színét idéző kobaltkékkel festett, változatos növényi ornamentika 
díszítette őket. A kékfehér eljárás mellett elterjedt az ún. kütahjai stílus is, 
amelynél az edényre kobalt és fehér alapon fogazott leveleket, vörös 
virágokat, arabeszkeket és indákat égettek. Az európai tartományokban nem 
létesültek  izniki  kerámia-műhelyek, de a köznapi edényeket 
előállító  agyagművesség helyi és török formakincse,  díszítőelemei 
kölcsönösen hatottak egymásra. 

Hasonló a helyzet a textilszövéssel is. Az értékes szőnyegek és a 
diplomáciai érintkezések során ajándékozott, kincset érő díszkaftánok 
kisázsiai műhelyekben készültek, de a helyben készített szőnyegek és 


takarók, a ruhák anyagai, szabása és hímzései magukon viselték a sok 
évszázados oszmán-török hatást. Ugyanígy a fémművesség termékei 
is, amelynek remekei, a finom művű fegyverek és ékszerek, a gazdagon 
díszített edények a birodalom keleti feléből kerültek a nyugatiba, az 
egyszerű használati tárgyak azonban helyben készültek, s a török 
motívumkincs a keresztény ötvösök munkáján is megjelent. 


TARTOMÁNYI 
BERENDEZKEDÉS A 
BIRODALOM EURÓPAI 
FELÉBEN 


A XVI. század második felében egymástól már óriási messzeségben fekvő 
területek tartoztak az oszmán birodalomba. Nyugati és keleti végpontjait, az 
észak-afrikai Oránt és a kaukázusi-perzsiai határszélt 50 délkörnyi távolság 
választotta el egymástól. Legdélibb állásai, Jemen és Áden az egyenlítőtől 
mindössze 13 fokkal feküdtek északra, s a birodalom innen egészen Buda 
fölé, az északi szélesség 48. fokáig terjedt. Az államkolosszus eltérő 
fejlettségű, különböző gazdasági rendszerekben és egymást tagadó 
kultúrákban élő társadalmak nagy, közös kényszerzubbonya lett. 

A közös államkeret nemcsak az összezárt népek tűrőképességét tette 
próbára, hanem az igazgatásukra vállalkozó államhatalom leleményességét 
is: a centralizáció elvének és gyakorlatának fenntartásán belül meg 
kellett találnia azt a határt, ameddig uralma szilárdságának feladása nélkül, 
haszonnal alkalmazkodhat a helyi viszonyokhoz. 

Ez az alkalmazkodás a tartományi berendezkedés több típusát, a helyi 
igazgatás változatos formáit hozta létre. A birodalom európai felében a 
három nagy modell: a közel-keleti arab, a balkáni—kisázsiai és a vazallus 
államokbeli berendezkedési forma közül a két utóbbi élt, önmagukon belül 
is jókora módosulásokkal. 

A tartományok igazgatásának klasszikus 102, modellje Kisázsia nyugati 
felén és a Balkánfélszigeten valósult meg legtisztább formájában. Ezen a 
két területen teljesedett ki a földek hasznosításában a  tímár- 
rendszernek nevezett mód: a földek felosztása javadalombirtokokra és 
kincstári kezelésűekre, amire azután az egész adóztatás és pénzügyigazgatás 
felépült. Ezek adminisztrációja során itt kapott tényleges jelentőséget a 
közigazgatás területi tagolódása. A szultáni törvények aprólékos részletekig 
meghatározták e területek gazdasági hasznosítását és mindazokat 


a szolgálatokat, amelyekkel a meghódított alattvalók tartoztak az államnak 
és földesuraiknak. 

A biztos katonai megszállás, a telepítések, az őslakosság egy részének 
iszlamizálása, illetve bekényszerítése a hadseregbe, a termelés erőteljes 
bekapcsolása az összbirodalmi gazdaságba: e tényezők mellett a 
polgári közigazgatás megszervezése tette teljessé a balkáni országok szilárd 
beépítését a birodalomba. 

A török hódítás a félsziget számára mind a gazdasági életben, mind az 
igazgatásban egységesülést hozott. Területét egymással rivalizáló kis 
államocskák helyett az oszmán birodalom egyetlen tartománya, a 
ruméliai ejálet (másik nevén vilájet) foglalta el, amelynek központja Edirne, 
utóbb Szófia lett. Önálló tartomány rangjára emelték az 1570- 
ben meghódított Ciprust, és hosszú szétválási folyamat végén, 1580-ban 
ejáletté alakult Bosznia is. A hadászati szempontból kiemelten fontos 
magyarországi határtartományban az elsősorban katonai feladatokkal 
megbízott beglerbégek, s így az alájuk rendelt ejáletek száma is magas volt. 
1541 után Buda, 1552 után Temesvár, 1596 illetve 1600 után Eger 
és Kanizsa körül alakultak ki vilájetek. E legnagyobb közigazgatási 
egységek livákra (más szóval szandzsákokra) oszlottak, ezek tovább 
náhijékre illetve kazákra (bírósági körzetekre). 

Az ejáletek és livák élén álló beglerbégek és szandzsákbégek széles körű 
illetékességgel, ám szűkre szabott önállósággal kormányozták az alájuk 
rendelt területet. Mint a polgári igazgatás legrangosabb helyi képviselői 
szemmel tartották a gazdasági életet, azt a népes apparátust, amely a pénz- 
és adóügyekkel foglalkozott. Az ellenőrzés mellett személyes hatáskörükbe 
tartozott kisebb értékű birtokok kiutalása, illetve 
javaslattétel adományozásokra, s a pénzügyek különböző területein is 
mindegyre közvetlen részvételükkel találkozunk.  Felügyelték a 
rendészetet, és mint az ítéletvégrehajtások ellenőrei és a halálos ítéletek 
végrehajtásával megbízott hatóságok, — a  jogszolgáltatásba — is 
mindegyre beleavatkoztak - többnyire illetéktelenül. Tisztségük elsősorban 
mégis katonai feladatokat rótt rájuk. Háborúban ők mozgósították és 
parancsnokolták körzetük szpáhi-katonaságát. A ruméliai, a boszniai és a 
budai beglerbégek állandó főszereplői a birodalom európai háborúinak, a 
budait "emellett a  Bécshez fűződő — mindennapos diplomáciai 
érintkezés könnyűnek nem nevezhető irányítása is terhelte. 


A beglerbégek és szandzsákbégek után az igazgatás szakágainak vezetői 
sorakoztak fel, alattuk a közép- és alsószintű hivatalviselők sokezres 
tömege. Népes együttesük három nagy csoportra oszlott. Az elsőt a katonai 
tisztségek viselői alkották. A szpáhik élén minden szandzsákban egy 
miralaj (másik nevén alajbég) állt, a várőrségeknek dizdárok parancsoltak, 
a folyami  flottáknak kapudánok. E vezető rangokat a kisebb 
egységek tisztjei követték. A második csoport a pénzügyi élet 
szakembereiből állt, élén a vilájet birtok- és pénzügyeit irányító két 
defterdárral, mögöttük az egy-egy gazdasági, pénzügyigazgatási egység 
gyakorlati részfeladatait 

intéző nagyszámú eminnel és ámillal. A harmadik csoportot a jogi- 
jogszolgáltatási és  rendfenntartási apparátus alkotta. Legfontosabb 
képviselőjük a kádi, a muszlim világ bírája, míg a rendészet teendőit a 
katonai feladatokkal is megbízott szubasik látták el. 

A tartományi igazgatás persze ennél a sematikus, leegyszerűsített váznál 
jóval terebélyesebb és körülményesebb rendszert alkotott. A valóságban a 
három csoport sem vált el ilyen élesen egymástól. A helyi tisztségviselők 
központi ellenőrzésének ugyanis éppen az volt egyik záloga, hogy 
illetékességi köreik minduntalan átfedték egymást, ami által már maguk a 
hivatalviselők egymás riválisaivá és így ellenőreivé váltak. 

E bonyolult rendszernek egyébként is volt néhány olyan szervezete, illetve 
tagja, amelyik koordináló és ellenőrző funkciót is ellátott. 

A beglerbégek munkáját is tanács, díván segítette, akárcsak a szultánét és 
nagyvezírét, a tartomány előkelőiből (áján-i vilájet) összeálló lazább 
szervezet pedig egy-egy kisebb körzet mindennapi problémáinak 
elrendezését segítette. A legmarkánsabb koordináló mégis a kádi volt, aki 
bírói és közjegyzői munkája mellett birtok- és adóügyekkel, a katonák 
mozgósításával, rendészettel és sok más egyébbel is foglalkozott, s így a 
helyi igazgatás kulcsfigurájaként arra is alkalmas volt, hogy a központi 
kormányzat , szeme és füle" legyen. 

Míg a hivatalszervezet középső és alsó szintjein szolgáló emberek és a 
katonák nagy tömegei kötődtek hosszú időn át egyazon szolgálati helyhez, 
sőt váltak generációkon át  őslakosokká, addig a  beglerbégek, 
szandzsákbégek és kádik rövid pihenőkkel vándoroltak egyik helyről a 
másikra. Az adott társadalmi szerkezetben önállósodásra amúgy sem 
adódott sok esély, a birodalom európai oldalán pedig, más vallású, 
ellenségesen idegen közegbe helyezve még annál is kevesebb - a központi 


hatalom mégis mindegyre cserélgette állomáshelyüket. Egy részük a 
birodalom egészét volt kénytelen otthonának érezni, másik felük életútja 
annyiban kevésbé volt zaklatott, hogy a birodalom európai feléhez 
kötődtek, ennek a viszonylag kisebb területnek a vezető posztjait 
cserélgették egymás között. 

Magas és alacsony rangú tartományi hatóságok minduntalan azokba a 
beglerbégek helyi hatalma korlátlannak látszik, ám a valóságban csak addig 
volt az, amíg tevékenységük megmaradt a központi hatalom érdekei által 
megszabott keretek között, és nem hozott a megszokott 110 rendtől eltérő 
újítást. A budai pasa indíthatott a saját szakállára kisebb háborút, 
elbírálása attól függött, hogy sikerrel járt-e; de a várépítő munkások 
bérének vagy egyetlen katona zsoldjának felemeléséhez a fővárostól 
kellett véleményt kérnie, egyenlő eséllyel a hozzájárulásra és az 
elutasításra. Iemesvár parancsnoka rendre a nagyvezírhez fordult, ha 
az őrségnek járó élelmiszert ki akarta utalni; a készletek helyi felügyelője 
csak e vargabetű után, a nagyvezíri engedéllyel megerősítve oszthatta ki a 
katonák járandóságát. 

A tartományi igazgatás felépítése és működése nagyjából azonos volt a 
birodalom különböző területein. Komoly helyi eltérések abból következtek, 
hogy az oszmán hódítás előtti intézményrendszerek mennyit tudtak 

önmagukból átmenteni a török uralommal szemben vagy annak 
jóváhagyásával. Ebből a szempontból az európai birodalomrész hátrányos 
helyzetbe került. Amíg a birodalom keleti fele főleg muszlim társadalmakat 
egyesített, . amelyeknek igazgatását megkönnyítette az azonos 
intézményrendszer, addig az európai oldalon feudális és keresztény államok 
kerültek oszmán uralom alá, amelyeknek szilárd beépítése erősen kötött 
berendezkedési formát igényelt. A megelőző intézményrendszerből csak 
töredékeket lehetett az új rendbe átmenteni. 

A közigazgatás szigorú rendje nem jelentette azt, hogy a hajdani 
elöljárókat egészen a falvak szintjéig török hivatalnokok váltották fel, ilyen 
népes apparátus előteremtéséhez nem is állt rendelkezésre elegendő 
ember. A balkáni országokban mindenütt megtaláljuk a keresztény 
közösségek elöljáróit, akik a török hivatalok és a lakosság között 
közvetítettek. A szerbek körében kenézeknek és primiküröknek, a 
bolgároknál és görögöknél kodzsabasiknak nevezett elöljárókat azonban 
már nem a lakosság választotta, hanem a török hatóságok nevezték ki, s 


szolgálataikért adómentességet, gyakran javadalombirtokot adtak nekik, 
egy  részükből később  föld-birtokos is lett. Feladataikat — török 
törvények írták körül: elsősorban az adószedésben és a rendfenntartásban 
segítettek a megszállóknak. Helyzetükből természetesen következett, hogy 
a törökökhöz közeledtek, nem a lakosság érdekeit védték velük szemben, 
hanem saját kiváltságaikat igyekeztek megtartani és öröklődővé tenni. 

Ha őket éppen beépítésük fosztotta meg attól, hogy felnőhessenek a 
lakosság képviseletének feladatához, a keresztény közösségek választott 
elöljárói meg az elismerés hiánya miatt nem válhattak a törökök 
tárgyalóképes partnereivé. 

Mert a lakosság, a törökök tilalmai ellenére, mindenütt ragaszkodott saját 
elöljáróihoz. Délkelet-Európának a török hódítás előtt még fejletlen 
feudalizmusában ezek az elöljárók nem képviseltek magas szintű 
autonómiákat; ők voltak a falu vénei, a faluközösségek legtekintélyesebb 
tagjai, a nagycsaládok fejei. Településükön belül segítettek az adó 
összegyűjtésében, a cserék, adásvételek és más egyszerűbb szerződések 
megkötésében, a kisebb viszályok elsimításában. Ügyeik intézésében a 
helyi szokásjogot és a hódítás előtti törvényeket követték, az utóbbiakat 
ismét csak a törökök tilalma ellenére. 

A félsziget néhány nehezen megközelíthető és pacifikálható vidékén a 
berendezkedő törökök kezdetben a helyi vezetőkre és a törzsi szervezetre 
építették uralmukat. Montenegro élén megmaradtak a Crnojevics család 
előbb még keresztény hitű, a XVI. század elejétől iszlámra tért tagjai, belső 
életét törzsi vezetőinek testülete irányította. Hasonló önkormányzatot 
élveztek az albániai nemzetségek és legfelső tanácsuk is. Ezek az 
autonómiák azonban kettős korlátozás alá kerültek. 

A megszilárduló török uralom ezeken a területeken is kiépítette a 
közigazgatási hálózatot, s a helyi előkelők már csak mint iszlámizált, a 
többinél talán önállóbb, de a fővárosnak feltétlenül engedelmes 
szandzsákbégek maradhattak hatalmon. A törzsek és nemzetségek tovább 
élő autonómiája pedig egy bonyodalmakat nem okozó, ősi állapot 
fenntartását, egyúttal konzerválását jelentette. 

Az oszmán-törökök európai birodalomfelük egyetlen tartományában, 
Magyarországon . kényszerültek arra, hogy velük szemben álló, a 
meghódítottak érdekvédelmét valóban ellátó autonómiákat ismerjenek el. 
Ez még belefért a helyi viszonyokhoz való alkalmazkodásba, azt azonban 
már a katonai helyzet kényszerítette ki, hogy a  tartományuk 


feletti hatalomban osztozkodni kényszerüljenek a legyőzött és elűzött 
magyar nemességgel. 

A törökök ebben a legkésőbbi európai szerzeményükben is a Balkánon 
bevált módszer szerint rendezkedtek be. A forma hajszálra megegyezett: 
timár-rendszer, szandzsák-beosztás, egységes pénzügyigazgatás. Ha a 
földrajzi és személyneveket kitörölnénk, lehetetlen lenne megállapítani, 
hogy egy-egy összeírás, szandzsákbégi rendelet vagy bírósági végzés a déli 
Macedóniában vagy az északi budai ejálefben készült-e. A szervezeti 
formák, az ügymenet és az iratkiállítás azonossága mögött azonban 
lényeges, tartalmi eltérések húzódtak meg. 

Magyarország soha nem került teljes terjedelmében török uralom alá, 
területének nyugati és északi részén megmaradt a Habsburgok magyar 
királysága, keleti felében pedig az erdélyi fejedelemség. Ez a tragikus 
szétdaraboltság a törökök jelenlétének tényén belül a magyar félre nézve 
relatív előnyökkel járt, egyben messzemenően befolyásolta mindkét fél 
tevékenységének lehetőségeit. 

A berendezkedő hódítók energiáinak java részét a további terjeszkedés, 
területük védelme, a mindennapos, állandó csatározások, s mindehhez nagy 
létszámú itteni katonaságuk fenntartása kötötte le. Emellett még az 
adók pontos behajtására, a vámok beszedésére fordítottak gondot, hogy 
legalább egy része megtérüljön annak az óriási ráfizetésnek, amellyel a 
katonai kiadásokban bővelkedő magyar tartomány terhelte a kincstárt. 
Telepesek e távoli, háborús határvidékre nem érkeztek, az őslakosság sem 
tért át az iszlámra. A hódítók - zömükben katonák, kisebb 
részt hivatalnokok és elenyésző számban iparosok-kereskedők - 80-90 
megerősített helyre húzódtak. 

Körülöttük egy gyökeresen idegen világ városaiban és falvaiban élt a 
meghódított magyar lakosság. Amikor a török uralom elérte, már fejlett 
autonómiákkal rendelkezett, városait, sőt falvait is választott vezetők 
testülete irányította és képviselte a földesurak, illetve az állami szervek 
előtt. A törökök megkísérelték, hogy váraik falai mögül átalakító és 
szervező befolyást gyakoroljanak e tisztán keresztény lakosságú települések 
kialakult életrendjére, de igyekezetük hamar lelohadt. A nagyobb városok 
nemcsak gazdálkodásuk önálló vezetését őrizték meg, de még a halál- 
büntetésre is kiterjedő bíráskodás jogát is kiharcolták maguknak. 

Már az önkormányzatok e szokatlan erőssége is részben a katonai 
helyzetre vezethető vissza, s különösen áll ez a magyar nemességnek a 


török területen fennmaradt befolyására. A magyarországi török területen 
birtokos nemes könnyebb helyzetbe került balkáni osztályostársánál. Nem 
kényszerült arra, hogy birtoka mentéséért török szpáhinak álljon, s 
menthetetlenül eltűnjön a hódítók katonai rétegében. Ehelyett átmenekült a 
királyi országrészbe vagy Erdélybe. 

Megélhetési alapja, birtoka azonban most már török földön feküdt, s a 
nemes nem volt abban a helyzetben, hogy jövedelmeiről lemondjon. 
Ugyanez elmondható a magyar államról is - amelynek soha nem volt 
elegendő pénze a végvári láncolat fenntartására - s el a magyar katonaságról 
is, amely rossz ellátását akarta kipótolni. Egyikük sem mondhatott le a 
török terület kiesett adójövedelmeiről, s a katonaság erőszakos 
közreműködésével nagyrészt be is hajtotta őket. Magyar várak őrségei 
váltak adószedőkké a hódoltságban, a szultán magyar alattvalói pedig, a 
katonáktól  — megfélemlítve — és félezer — éves  — beidegződéseiknek 
engedelmeskedve beletörődtek abba, hogy új uraik mellett a régieknek is 
adózniuk kell. 

Sem a török katonaság, sem a diplomácia nem tudta ezt megakadályozni. 
Az ellenfél alattvalóinak adóztatása vagy éppen kirablása a hivatalos 
békekorszakokban is folyó portyázó hadviselés része volt, s mint 
ilyen, megakadályozhatatlan. A törökök éppen úgy tehetetlenek voltak vele 
szemben, mint a magyar várak katonasága, amelyik meg azt nem tudta 
megakadályozni, hogy a török szpáhik adóztassanak a királyság határ menti 
zónájában. 

A kettő között azonban lényeges eltérés volt. A törökök a magyar 
királyságban csak jövedelmeket szereztek, adózóik életébe nem is akartak, 
nem is tudtak beleavatkozni. 

A magyar nemesek viszont a hódoltságban visszakövetelt földesúri 
jogaiknak nemcsak e darabjára, az adóztatásra tartottak igényt. 

Török földre szakadt jobbágyaikkal fennálló, sok évszázados, ezerszálú 
kapcsolataikat nem tudták szétszakítani az államhatárok. Földesúrként vagy 
a vármegyei szerveken keresztül messziről is beleszóltak a helyi 
autonómiák működésébe, ők adták rendtartásaikat és a céhek szabályzatait, 
bíráskodtak, vizsgálatokat folytattak, parancsoltak, engedélyeztek, tiltottak 
és büntettek, támogatták a hódoltsági hitéletet és kultúrát. 

A magyar tartományban valóságos és mindenre kiterjedő kettős uralom, 
kondominium alakult ki. A helyzet nagy vonalaiban arra a korszakra 
emlékeztet, amikor még folyt a Balkán félsziget meghódítása, s az előretörő 


oszmán-törökök és a még védekező helyi előkelők megosztoztak a 
hatalmon. Csakhogy míg ott ez egy rövidebb-hosszabb átmeneti korszak 
sajátja volt, amelynek végén az országok végleges katonai meghódítása a 
törököknek lehetőséget adott az egyeduralomra épülő, konszolidált 
berendezkedésre, addig Magyarországon, amelynek meghódítása soha nem 
zárult le, ez a hatalmi osztozkodással járó átmeneti állapot állandósult. 

Balkáni-kisázsiai típusú berendezkedésükkel a törökök azokban az európai 
tartományaikban éltek, amelyeket szervesen beépítettek államukba. Kelet- 
Európa néhány országa másfajta kapcsolat, a vazallusi függés lazább vagy 
szorosabb szálaival kötődött a 120 birodalomhoz. Ez a státusz az adriai 
partvidék néhány kereskedővárosának, illetve a Magyarországtól keletre 
fekvő, tehát az oszmán-törökök európai előnyomulási útvonalától félreeső 
államoknak jutott osztályrészül. 

Az adriai kereskedővárosok legfontosabbika, Raguza, annak köszönhette 
vazallusként is megőrzött önállóságát, hogy a muszlim kereskedők helyett - 
akik lehetőleg nem lépték át birodalmuk európai határait - magára vállalta 
és magához ragadta az oszmán birodalom Balkánról származó exportjának 
közvetítését. Polgárai már az oszmánok első komoly győzelme, az 1371-es, 
Marica melletti csata után a pápától kérvényezték, hogy engedélyezze a 
hitetlenekkel folytatott kereskedelmet. Egy évszázad múlva adófizetést 
vállaltak, cserében szabad kereskedést kaptak. Telepeik gombamód 
elszaporodtak az egész félszigeten, kivitelük a XVII. század elejéig 
folyamatosan nőtt. 

Az Al-Dunától és a Fekete-tengertől északra négy vazallus állam tömbje 
zárta a birodalom határát. Erdély, Havasalföld, Moldva és a Krími Tatár 
Kánság önálló államok maradtak saját uralkodóval, hadsereggel, 
igazgatással és jogrendszerrel, papíron önálló külkapcsolatokkal. Vazallusi 
függésük bizonyságául évi adófizetéssel, mellette vagy helyette a 
török hadjáratok katonai támogatásával tartoztak a portának. 

Alávetésüket és féken tartásukat az oszmán államvezetés jól bevált 
módszerekkel biztosította. Déli védelmi vonalaik megszállásával katonailag 
védhetetlenné tette őket, Erdély kivételével fővárosaikban 
katonaságot állomásoztatott az uralkodók ellenőrzésére, akiknek fiait- 
unokáit túszokként Isztambulban tartotta, végül esetleges önállósodási 
kísérleteik letörésére a vazallusokat mindegyre egymás ellen vezényelte. 

Erőforrásaikat eltérő módon hasznosította. A krími tatárokat, akiknek 
azonos vallásuk, nagy katonai tekintélyük és óriási 


rabszolgakereskedelmükből származó gazdagságuk némi túlzással partneri 
egyenlőséget biztosított, Orosz- és Lengyelország  nyugtalanítására 
használta, az oszmán hadseregben is egyre nagyobb számban alkalmazta 
őket. 

A náluk kiszolgáltatottabb és gyengébb román fejedelemségek, 
Havasalföld és Moldva katonái is ott szolgáltak a szultánok hadseregében, 
gyakran éppen egymás ellen. Emellett a két fejedelemség nagy 
mennyiségű gabonával és állattal látta el Isztambult és a hadsereget, magas 
pénzadóik és a vajdai méltóság megvásárlásáért és 
megtartásáért kikényszerített nagy összegű ,ajándékaik?" a kincstárt 
gazdagították. 

A keresztény vazallusok közül Erdélyre nehezedett a legkisebb nyomás. 
Adója mérsékeltebb volt, fejedelmei a XVII. század második feléig sikerrel 
kivédték, hogy az oszmán hadsereghez csatlakozzanak. A fejedelemség 
helyzetét is a Magyarország szétdaraboltságából következő relatív előnyök 
tették elviselhetőbbé. A törökök első számú európai ellenfelei, a 
Habsburgok magyarországi jelenléte, mellette lengyel és  nyugat- 
európai kapcsolatai mentették meg Erdélyt attól, hogy a török vazallusi 
függés sanyarúbb változatát megismerje. 


GAZDASÁG ÉS GAZDÁLKODÁS 


Amikor az oszmán-törökök berendezkedésüket a helyi hagyományokhoz 
igazították, ez részben azt jelentette, hogy adott termelési rendszerekhez 
alkalmazkodtak. 

A Közel-Kelet nagyobb részén, Irakban és Egyiptomban, a földművelés 
évezredek óta az öntözésre épült, s a törökök óvakodtak attól, hogy ennek a 
számukra idegen, ismeretlen rendszernek a működtetését átvegyék. Inkább 
meghagyták a helyi előkelők feladatául, ennek áraként viszont a hatalom 
másodvonalát is átengedték nekik. S minthogy a termelést nem ők maguk 
szervezték, ezekben az országokban nem vezették be a timár-rendszert sem, 
következésképpen pénzügy-igazgatásukat is lazábbra alakították. 

Ezzel szemben Szíriában, ahol a földeket nem öntözéssel művelték, a 
szpáhik lettek a javadalmakként szétosztott birtoktestek gazdasági irányítói; 
a timár-rendszer bevezetése egyben azt jelentette, hogy ezt az országot 
a birodalom törzsterületein érvényes, kötöttebb  pénzügyigazgatási 
rendszerbe tagolták. Kis-ázsia nyugati felének és a Balkán-félszigetnek 
paraszti parcellákon folyó, hagyományos mezőgazdasági termelése a timár- 
rendszer egyeduralmát és a szigorú, , klasszikus?" berendezkedési forma 
legkövetkezetesebb fenntartását tette lehetővé. 

Míg a különböző termelési rendszerek a berendezkedés hogyanjára voltak 
hatással, az eltérő termelési kultúrák a tartományok hasznosításának 
lehetőségeit határozták meg. Példaként idézzük fel a nagy egész egyik 
fontos részletét, a XVI. század közepén a katonaság nélkül is kb. félmilliós 
főváros élelmezését! 

Megszervezését természetesen az is meghatározta, hogy a begyűjtést 
lehetőleg rövid szárazföldi, vagy hosszabb, de egyszerűbb vízi úton 
igyekeztek biztosítani; az Isztambulba áramló élelmiszerek származási 
helye mégis mutatója egy-egy vidék jellemző termelési ágainak. Gabonával 
a Balkán déli vidékei, Kisázsia márvány- és égei-tengeri partvidéke és a 
román vajdaságok látták el a fővárost, rizzsel Egyiptom, hússal a Balkán 
és Közép-Anatólia, zöldséggel és gyümölccsel Trákia és Nyugat-Anatólia. 

A Balkán-félsziget meghódításával a törökök gazdaságuk számára fontos 
nyersanyagok és mezőgazdasági termények birtokába jutottak. Átvették a 
félsziget  ezüst-, arany- és  ólombányáit. Kihasználták nagymértékű 


állattenyésztését, amelyből kivitelre is telt, a félsziget déli részén gabonát, 
Görögországban exportálható bort nyertek. 

A hódítás a gazdaságban is egységesülést hozott. Megszűntek a félszigetet 
korábban szétdaraboló vámhatárok, kezdetben erőteljesen megnőtt a 
termelés, mert a birodalom korlátlan, részben persze kényszer-felvevőpiacot 
biztosított a mezőgazdaság számára. 

A Balkánon nyert lehetőségeket, amelyeket az egységes államkeret eleinte 
így megnövelt, a birodalomvezetés a központosítás jegyében, céltudatos 
gazdaságpolitikával hasznosította. 

Mindenekelőtt , állami  terményadókkal és  kényszerfelvásárlásokkal 
biztosította a felvonuló hadsereg élelmezését. Hogy az ellátás Belgrádtól 
északra is biztos legyen, az  odacsődülő kereskedőket a sereg 
továbbvonulása után is maradásra kötelezte, hogy ne csak a könnyű 
haszonból részesedjenek, hanem a katonaság után küldött élelmiszerek 
begyűjtéséből is kivegyék részüket. A félsziget mezőgazdasági 
terményeinek újabb jelentős hányadát a főváros és néhány nagyobb 
város ellátására rendelte. Amíg a katonaság és a városok élelmiszer- 
szükséglete nem érkezett meg a kijelölt raktárakba, megtiltották, 
hogy magánkereskedők vásároljanak ezekből a cikkekből. 

Az oszmán államnak katonai kiadásai fedezésére nemesfémre, fegyver- és 
lőszergyártásához vasra, ólomra, ónra volt szüksége, szüntelen háborúi 
miatt óriási mennyiségben. A birodalom talán egyedül fémekben 
kapott keveset a természettől, állandó behozatalra szorult, s így érthető, 
hogy a balkáni bányákat a kincstár azonnal saját kezelésébe vette, tőle 
telhető gondossággal műveltette, s a bányakincsek kivitelére többnyire 
teljes tilalmat rendelt el. 

A törökök katonai szempontoktól meghatározott uralma jelentéktelenségre 
ítélt korábban jelentős helységeket, s rangjukra másokat emelt. Azok a 
gazdasági központok, amelyek a hódítás előtt elsősorban bányák, 
másodsorban fejedelmi székhelyek mellett alakultak ki, lehanyatlottak. A 
nemesfémek kitermelésének és forgalmazásának állami monopóliuma a 
bányák közeléből elriasztotta a kereskedőket. A régi piacközpontok 
szerepét a törökök közigazgatási-katonai centrumai vették át, közülük is 
azok — indultak gyors fejlődésnek, — amelyek az —— Isztambult 
Belgráddal összekötő főúton feküdtek. Macedóniában Üszküb, Bulgáriában 
Filibe és Szófia, Szerbiában Novi Bazar és Nis vonzották a kereskedőket. 
Északon Belgrád szerepe nőtt meg erőteljesen: az észak felé tartó seregek 


két évszázadon át itt gyülekeztek és itt tartottak visszatértükben pihenőt, 
ami a városnak különösen élénk kereskedelmi életet biztosított. A táborozó 
seregek mellé települt piac hamarosan nagy terület kereskedelmi 
központja lett, gabona, bőr, szőrme, viasz gyűjtőhelye a Száva-Dráva 
mindkét partjáról. — Fellendültek a belső birodalmi  élelmiszer- 
forgalomban szerephez jutó tengerparti kikötők is, mint Volosz, Szaloniki, 
Várna stb. 

Az elfoglalt területek, s különösen a muszlimokkal erősen betelepített déli 
vidékek városaiból kezdetben tömegesen menekült az őslakosság, részben a 
falvakba, részben az önállónak maradt dalmát városokba. Helyüket 
muszlim és Spanyolországból menekült zsidó telepesek foglalták el, a 
céhekbe szervezkedő kézművesipar XV. századi fejlődését jelentős részben 
ők biztosították. A XVI. században leállt az őslakosság elmenekülése, sőt az 
iparos-utánpótlást részben már városba költöző falusiak biztosították. 

A hódítás után beálló békekorszak növekedést hozott a mezőgazdasági 
termelésben. Az élelmiszerek nemcsak a központi begyűjtés számára és a 
lakosság ellátására voltak elegendők (a megelőző háborús évszázadok nagy 
éhínségei után ez sem lebecsülendő), hanem a birodalmon belüli és kívüli 
kivitelre is jutott belőlük. Az államnak elsőrendű érdeke volt, hogy a 
felesleget Nyugat-Európa felé terelje, mert bányamonopóliuma a 
Balkán addigi egyetlen komoly exportcikkét, a nemesfémet kivonta az 
európai piacokról, s ezt a veszteséget csak mezőgazdasági termények és 
alapanyagok értékesítésével lehetett valamelyest pótolni. 

Magyarországnak a törökök középső, síkvidéki harmadát hódították meg. 
Itt bányák egyáltalán nem, ipari és kereskedelmi központok is kis számban 
kerültek a kezükbe. Módosabb mezővárosokkal és sűrű faluhálózattal 
megrakott mezőgazdasági vidék birtokába jutottak, amely a hódítással 
felemás helyzetbe került. Politikailag az oszmán birodalom része lett, 
gazdaságilag azonban csak annyiban kapcsolódott hozzá, hogy 
termelésének adó formájában elvont része a birodalom háztartásába olvadt, 
az itt állomásozó török katonaság ellátását pedig a birodalom belsejéből 
biztosították; korábbi gazdasági kapcsolatai, a fennmaradását jelentő 
szarvasmarha- és borkivitel gazdaságilag továbbra is ahhoz a Nyugat- 
Európához kötötték, amelytől politikailag elszakadt. 

mennyiségű terményt állami adó vagy felvásárlás formájában csak az 
1660-as évektől vontak ki az országból. Magyar kereskedők az 1570-380-as 
években, az export tetőzésének idején, évente több mint százezer 


hízott marhát adtak el az osztrák, délnémet és északolasz városokban, s 
ennek nagyobb része a török országrészből származott: a törökök ennek a 
komoly állatállománynak még kis részét sem foglalták le a maguk számára, 
a kivitel után csak vámot szedtek. 

A magyar tartomány a török kincstár számára óriási tehertételt, a XVI. 
század közepén évi 200 000 aranyforint körüli ráfizetést jelentett, amelynek 
kiegyenlítésére . Egyiptom adóját kellett Budára irányítani. Az 
ellenséggel érintkező határvonal, mint egy zsákutcát lezáró épület, elvágta 
az áruforgalom útját: a belső áruszállítás megállt Budánál, a gabonaszállító 
hajók innen visszafordultak. A katonai okokból életre hívott magyar 
tartomány formális kapcsolatokkal, szervezetlen kinövésként illeszkedett az 
oszmán gazdaság óriástestéhez. 

A törökök itt mindössze két komolyabb bevételi forrást hasznosíthattak: a 
népesség adóit és a nagyméretű  marhaexport után befolyó 
vámjövedelmeket. Mindkettőt gondosan szedték és adminisztrálták, de nem 
használták ki olyan mértékben, ahogyan a Balkánon tették; nyilván a 
gazdasági — érdekek erőteljesebb érvényesítését is a katonai 
szempontok elsődlegessége szorította háttérbe. Nagyobb 

A birodalomba szorosan beépített európai területekről nyerhető 
jövedelmek legnagyobb tételét az adófizető termelők, gyűjtőnevükön a rája 
szolgáltatásai tették ki. A birodalom európai felében nagyjából azonos 
adórendszert vezettek be. A termelők kötelezettségei egyrészt az 
államnak, másrészt a javadalombirtokosnak szóltak; szultáni birtokok 
esetében e kettő azonos volt, a kincstár. Az állam elsősorban pénzt szedett: 
dzsizjét, másik nevén a  nem-muszlimoktól, és többféle, a XVI- 
XVII. században erősen megszaporodott, ún. , rendkívüli?" adót minden 
vallású alattvalójától. Ez utóbbiakat a kincstár hol pénzben, hol terményben 
vagy éppen munkában követelte meg. Az állami adók sorát a katonaság 
ellátását célzó kényszerfelvásárlások zárták. A javadalombirtokosoknak 
járó szolgáltatások pénzadókból, terménytizedekből, az állatállomány 
utáni adókból és különböző illetékekből álltak. 

E nagy vonalaiban egységes rendszeren belül tág tere nyílt a kisebb- 
nagyobb helyi eltéréseknek. Ezek egy része az adott népesség, illetve 
termelése sajátosságaiból eredt, másik részüket a hadseregellátás és a 
termelés szabályozása révén maga az állam alakította ki. A helyi 
sajátosságok továbbélése a hódítás előtti adófajták és -összegek, mértékek - 
Magyarországon mindehhez még a régi adókulcs - átvételében tűnik 


leginkább szembe. De tiszteletben tartotta az állam az egységes zárt 


népcsoportok  - jürükök, hegyvidéki törzsek, kipusztult vidékek 
újraélesztésére küldött telepesek -  különállását is, ezeket gyakran 


kollektívan  adóztatta. A hadseregnek szóló segédszolgálatokért az 
erre rendelt ráját adókedvezménnyel jutalmazta, s hogy az olyannyira 
fontos húsellátást biztossá tegye, életre hívta a juhtenyésztéssel nagyban 
foglalkozó dzselebek rétegét, amely egyetlen adójaként egész nyájakat terelt 
az átvevőhelyekre. 

Az európai vazallus államok mindegyike a maga módján járult hozzá az 
oszmán gazdaság működtetéséhez. Raguza kereskedett a törökök helyett. A 
XVI. század elején mintegy 100 hajóval szállított, három évtized múlva már 
másfélszázzal, amelyeknek űrtartalma megkétszereződött, 40000 tonnát 
fogadott be. Az 1570-80-as években már 180 hajó (65 000 tonna 
űrtartalom) vitte Dél-Európába a Balkán félsziget állati termékeit, 
gabonáját és borát, s szállított visszafelé főleg textíliákat. 

A két román vajdaságot szinte kifosztotta az oszmán gazdaságvezetés. A 
vazallusok közül ők fizették a legmagasabb pénzadókat. A XVI. század 
végén Havasalföld évi 150 000, Moldva 65 000 arannyal tartozott a 
kincstárnak, amihez nagyjából hasonló összegű, kötelező , ajándék" járult; 
ugyanekkor Erdély mindössze évi 12 000 arany adót fizetett. A pénzadókat 
felmérhetetlen mennyiségű, leszorított áron felvásárolt termény, 
elsősorban gabona és állat egészítette ki. Amint erről már szó volt, a 
szükséges készletek biztosításáig a törökök gyakran megtiltották a kivitelt 
más országokba. 

Vazallusai közül a porta egyedül a tatároktól nem követelt adót, sőt anyagi 
támogatásban is részesítette őket. A kánság gazdaságilag független maradt, 
mert rablóportyái zsákmányából és nagyméretű rabszolgakereskedelméből 
tetemes bevételei származtak. Az oszmán gazdaságnak közvetítőként állt 
a szolgálatában. Mindenekelőtt ember-áruval látta el az isztambuli 
rabszolgapiacot, kereskedői ezenkívül prémeket, sót, halat szállítottak át dél 
felé a Fekete-tengeren. 

A törökök a meghódított európai országokkal együtt megörökölték a 
területükön átvezető úthálózatot is, amelynek vonalait a természet jelölte ki 
a folyóvölgyekben és a hegységek hágóin keresztül, s amelyet már az ókor 
emberei használtak, s használunk mi is. Isztambulból kiindulva az út 
Edirnébe vitt, innen elágazott. A legkeletibb a Feketetenger partján tartott 
észak felé, Dobrudzsán és Moldván át Lengyelországba, nyugati elágazása 


Erdélybe, a keleti a Krímbe vitt. A másik, a félsziget legfontosabb 
útvonala, Szófián és Nisen át vezetett Belgrádba, majd tovább Budára. A 
harmadik nyugatra, az Adriai-tenger partjára tartott a hegyeken át, 
legfontosabb végállomása Raguza volt, délnek forduló mellékágai az albán 
és görög kikötőkbe vittek. 

A balkáni háborúk évszázadaiban az utakat leginkább hadseregek járták. 
Amikor a félszigetre rátelepedett a győztesek békéje, csak a Belgrádon át 
Magyarországra vezető főút maradt meg elsődlegesen hadiútnak. A Fekete- 
tenger mellett északnak tartó ún. ,,török utat" már korábban is inkább 
kereskedők használták: a fővárosból elsősorban levantei árukat, selymet, 
szöveteket, fűszereket szállítottak északra, ellenkező irányba rabszolgákat 
és élőállatot. A félsziget többi kereskedelmi útvonalán részben belső 
áruforgalom folyt, részben az exportra szánt áruk begyűjtése, amelyek 
azután a nyugatra forduló mellékutakon az adriai kikötőkbe érkeztek. 
Belgrádtól északra, Buda felé, az utakon újra a katonaság lett az úr; ide a 
kereskedők annyi árut szállítottak, amennyit a helyi muszlim népesség 
igényelt. 

A belső áruforgalmat nagyobbrészt muszlimok tartották a kezükben, ők 
vámoltattak az al-dunai átkelőkön, a Fekete-tenger kikötőiben vagy Budán. 
Birodalmuk határát azonban óvakodtak átlépni. A magyar királyságba, 
Erdélybe vagy Lengyelországba tartó áruforgalom a XVII. századtól a 
birodalom görög alattvalóinak kezébe került, az Adrián át nyugatra tartó 
kivitelt pedig - mint már említettük - sokáig a raguzaiak monopolizálták, 
akikkel a XVII. században Spalato (Split) polgárai szálltak versenybe. 

Már a birodalom európai oldalán tapasztalt gazdasági jelenségekből 
leszűrhető az általános tanulság: bár a központi kormányzat 
gazdaságpolitikája az egyes tartományok hasznosításában sok helyi 
adottságot volt kénytelen figyelembe venni, legfőbb feladatának - területtől 
függetlenül és évszázadokon át - a termelés, a begyűjtés és az 
újraelosztás megszervezését tekintette. 

A nagyszámú nem-termelő és iparos népesség ellátása a paraszti 
termelőket terhelte, az ő adóik tették ki a kincstár bevételeinek nagyobb 
részét, s ők állították elő az exportálható áruk javát is. A birodalom 
létérdeke megkövetelte, hogy a mezőgazdasági termelésben ne legyen 
fennakadás. Szultáni törvények, központi és helyi hatóságok nagy 
gonddal igyekeztek biztosítani minden paraszti parcella folyamatos 
művelését. A termelők jövedelmeinek elvonásáról pénzben és terményben, 


ezek begyűjtéséről majd újraelosztásáról a nemtermelő népesség között az 
oszmán közigazgatás több párhuzamos szervezete gondoskodott: az 
adóztató, a birtokokat adminisztráló és a városi piacokat ellátó-ellenőrző 
testületek. 

Az ipari termelésbe az állam nem avatkozott bele ilyen meghatározóan. 
Monopóliuma alá vonta a fémek és a só bányászatát, részben a 
fakitermelést, s természetesen övé volt a pénzverés, ő volt a legnagyobb 
fegyvergyártó, — tilalommal akadályozta a hadsereg  fegyver- és 
lőszerellátásához szükséges alapanyagok és késztermékek kivitelét. A 
szultáni paloták számára luxuscikkeket vásárolt és gyártatott, a katonaság 
öltöztetésére állami vállalatokat alapított. Minden mást meghagyott a 
kézműves kisiparnak. —— Kisázsiában — és a Közel-Keleten a 
hagyományos muszlim kézműipari ágak sora virágzott fel: bőripar, 
kerámiaipar, szőnyegszövés, ötvösipar, fegyvergyártás. 

Az állam persze megtalálta az ipari termelés ellenőrzésének módjait is. Az 
iparostestületek működését állami hivatalnokok ellenőrizték, az 
alapanyagok és késztermékek árát, az áruk minőségét, a mértékeket és 
súlyokat 

állami előírásokkal szabályozták és szigorúan betartatták, gyakorlatilag 
lehetetlenné téve a szabad versenyt. Állami beruházásokban üzleti 
negyedek, nagy fedett bazárok épültek külön kiszolgáló és 
rendfenntartó szervezettel: újabb eszköz az üzleteket bérlő iparosok és 
kereskedők ellenőrzésére. 

A felívelés évszázadaiban a termelés megszervezését és ellenőrzését, a 
jövedelmek begyűjtését és újraelosztását az állam mondhatni tökéletesen 
látta el. A tökéletességből azonban nem vezetett kiút. A végletes 
centralizáció és a túlhajtott ellenőrzés, mint minden más téren, a gazdasági 
életben is megakadályozta az érdemi változásokat. 

A megrekedés az európai birodalomrész gazdaságát is visszavetette. Az 
egyre több adóval megterhelt parasztok szabadulni igyekeztek földjeiktől, a 
megműveletlen telkek megszaporodása már a XVI. században komoly 
gondot okozott az államnak, amelyik e korabeli törvényeiben a szökött 
parasztok felkutatására, visszakényszerítésére, megbüntetésére hozott 
intézkedéseket, kevés hatással. A termelés technikája alig fejlődött, 
a hosszú nyelű aratókasza pl. még a legnyugatibb magyar tartományban is 
csak a XVII. században kezdett elterjedni. A bányászat teljesítménye 
messze elmaradt a kívánt mögött. Technikája már azt is megsínylette, 


hogy a bányákat korábban művelő német mesterek elmenekültek a török 
hódítók elől. Az oszmán állam tőle telhetően igyekezett az örökükbe lépni, 
a technikai fejlődést azonban nem tudta biztosítani; fő gondja itt is az 
volt, hogy bonyolult adminisztratív eszközökkel biztosítsa magát a 
bányákért felelős megbízottai hanyagsága, visszaélései, lopása ellen. S 
minden baj előterében ott terpeszkedett a legsúlyosabb: a népesség XVII. 
századi csökkenése-pusztulása a Balkánon és Magyarországon. 

Az oszmán birodalom elsősorban nem attól a formális ténytől került 
gazdasági kapcsolatba Európával, hogy területének kisebbik fele erre a 
kontinensre esett, hanem azáltal, hogy a középkori világkereskedelmi utak 
találkozásán feküdt. Földrajzi elhelyezkedése komoly gondot jelentett 
Európának, de elhibázott kereskedelempolitikája miatt 
legalább ugyanekkorát magának az oszmán birodalomnak is. 

A Kínát, Indiát, Közép-Ázsiát, Perzsiát és a délarab országokat Európával 
összekötő szárazföldi és tengeri utak többsége a Közel-Keleten és 
Kisázsiában találkozott. Az itteni forgalmas kikötőkben és nagy szárazföldi 
lerakatokban, Baszrában, Alexandriában, Damaszkuszban, Aleppóban, 
Alexandrettében, Trapezuntban és Konstantinápolyban cserélték ki áruikat a 
Földközi-tengeren érkező, főleg — — nemes- — és színesfémekkel 
megrakott európai hajók, és a keletről selymeket, fűszereket, festékeket 
szállító karavánok. 

Az oszmán-törökök először Kisázsia nyugati felének meghódításával 
szóltak bele ebbe a forgalomba. Első fővárosuk, Bursza, hamarosan a nagy 
kereskedelmi központok közé emelkedett. A következő nagy állomás 
Konstantinápoly elfoglalása, ezt az Égei-tenger ellenőrzése és a Fekete- 
tenger bekerítése követte. Az előbbivel a törökök Velencét szorongatták, az 
utóbbival beleszólást szereztek a tengertől északra haladó szárazföldi út 
forgalmába is. Végül a Közel-Kelet elnyelésével, a Vörös-tenger és a 
Perzsa-öböl megszállásával a távolsági kereskedelem összes fontos 
útvonalának egy-egy szakaszát a magukénak mondhatták. 

A birodalom látszólag korlátlan ellenőre s ezzel ura lett a területén 
áthaladó kereskedelemnek, valójában visszavonhatatlanul elszalasztotta az 
ölébe hullott lehetőséget. Sem az állam, sem alattvalói nem törekedtek 
arra, hogy számottevő részt szerezzenek a forgalomból. Az állam a 
lehetséges jövedelmeknek csak töredékére, a vámbevételekre tartott igényt. 
Másodlagos  haszonként, a tranzit szállítmányok egy részének 
visszatartásával, kiviteli tilalmakkal felhasználta a kereskedelmet a belső 


ellátás — javítására, idegen  — kereskedőknek szóló kiváltságok 
megadásával vagy megvonásával pedig Európával szembeni hatalmi 
politikájának adott nyomatékot. 

Az áruszállítás csaknem kizárólag európai kereskedők kezén maradt, s 
ezen az oszmán birodalom számára előnytelen tényen mit sem változtatott 
az, hogy a XV-XVII. században átcsoportosultak Európa kereskedő 
hatalmai. 1626-ban az Aleppó előterében fekvő alexandrette-i kikötő 
forgalmának csak 008, két év múlva  1,490-át közvetítették 
muszlim kereskedők, első helyen a franciák, utánuk az angolok, majd a 
velenceiek és a hollandok előzték meg őket. 

Messzeható következményekkel járt viszont az a változás, amelynek során 
a gabonaneműek és az olcsó iparcikkek tömegméretűvé váló atlanti 
forgalma, az Európa és Amerika között kiépülő gazdasági kapcsolatok 
növekvő fontossága mellett a birodalmon átvezető keleti luxuskereskedelem 
fokozatosan elvesztette relatív jelentőségét. Az oszmán birodalom, mint 
aktív tényező, a világkereskedelem perifériájára szorult. 

A birodalom passzivitásának legsúlyosabb következménye az lett, hogy 
Európa erős kereskedő hatalmai sorra kiváltságokat csikartak ki tőle. A 
számukra előnyös kereskedelmi szerződések megnyitották a török piacot 
az olcsó európai iparcikkek előtt, amelyeknek növekvő behozatala még 
reménytelenebbé tette a török kézművesiparnak önmagától sem a 
manufaktúrák kialakulásának irányába mutató fejlődését. Európa 
véglegesen befolyása alá gyűrte a birodalom külkereskedelmét is, s ezzel a 
gyengülő oszmán államot előbb gazdaságilag, majd politikailag is a maga 
nagyhatalmi érdekeinek rendelte alá. 


HÉTKÖZNAPOK SZOKÁSAI 


, Kellemes dolog mindig valami újat látni a világon, mint pl. a viseletek, 
szokások és nyelvek folytonos változását. Aki ezeken a vidékeken utazik, 
úgy hiszi, hogy más világba érkezett, ugyanis Győrön és Komáromon túl 
már minden különbözik és elüt a nyugati országoktól. Innen kezdve már 
nem látunk többé vendéghajat, kézelőket, kalapot, kesztyűt, itt már nem 
isznak sört, és a mienktől teljesen eltérő, rendkívüli ruházatot, szokásokat 
és életmódot találunk." 

E sorok Edward Brown angol utazó útleírásából valók, aki 1669-70-ben 
utazta végig az oszmán birodalom nyugati felét. Ő az a ritka európai, aki 
előítélet nélkül, érdeklődésére, éles eszére és jóindulatára hagyatkozva 
szemlélte a számára ismeretlen világot. Az általa bejárt európai 
tartományok, s közöttük is különösen a magyar, igazán nem számíthatók 
az iszlám legsajátabb törzsterületei közé; mégis, már a királyi 
Magyarország keleti határát átlépve elámult a változáson, amely a 
városképben és az öltözködésben tűnt fel legélesebben. 

Rajta kívül még sok európai utazónál tapasztaljuk, hogy a visszafogottabb 
vagy elementáris, jó- vagy rosszindulatú csodálkozás az Isztambulig tartó út 
során lepte el őket, és a török főváros szemlélésekor tetőzött. Ha tovább 
utaztak a Közel-Keletre, ahol az övéktől tényleg merőben eltérő élet tárult 
elébük, élményekkel telítődött figyelmükből már csak 138 a keresztények 
szent helyeinek leírására telt. 

Teljesen természetes, hogy az élményekre éhes utazó útjának elején, friss 
figyelemmel reagál érzékenyebben a látottakra. De a Magyarországra és a 
Balkánra irányuló erős érdeklődés egy része annak tudható be, hogy itt az 
utas egy jócskán összezavarodott világba érkezett. Nem volt ez már sem 
európai, sem keresztény, legalábbis az otthon megszokott formában nem; s 
nem volt igazából muszlim sem. Az utazó kínos igyekezettel próbálta a 
kettőt szétválasztani, s belekényszeríteni abba a sémába, amely a 
népességet jogaikban megtiport, javaiktól megfosztott keresztényekre s 
minden hatalmat és földi jót birtokló muszlimokra osztotta. Az érzelmi 
hovatartozás, a keresztények sorsa fölött érzett szánalom segítette ezt az 
igyekezetet, a valóság viszont minduntalan megzavarta. 


A jó szemű utazó rácsodálkozhatott a magyar marhatenyésztőre, aki 
gazdag volt és a maga szűkebb lakóhelyén, mint a városvezetés tagja vagy 
éppen feje, még befolyásos is - a török városrészben pedig megnézhette 
az ingyenkonyhák előtt lődörgő szegényeket, akik a levesosztást várták 
(magyarázatul kénytelen volt újabb sémát hívni segítségül: a törökök 
inkább nyomorognak, csak dolgozniuk ne kelljen.). Láthatott emeletes 
kőházat, benne keresztény családdal - mellette dorongokból és sárból 
tapasztott kalyibát török tulajdonban. Már közel Isztambulhoz betérhetett a 
Szent Miklós sírja fölé emelt kápolnába, amelyet püspöki pásztorbot és 
süveg díszített, előtte török szerzetesek égették a faggyút egy régi 
rézlámpában, s kenték meg vele a zarándokok, keresztények és muszlimok 
homlokát - s eltűnődhetett, hogy a császári követ rezidenciáján ugyan miért 
török módon tálaltatnak a követ kíséretének. 

S végül meggyőződhetett arról, hogy ebben a birodalomban vallástól és 
társadalmi rangtól függetlenül mindenki részesedhet verésben. A szpáhi 
félholtra ütlegeli keresztény faluja elöljáróját, ha késik az adó. A 
városok utcáit rendfenntartó katonák járják, tisztjük a rendbontókat helyben 
megbotozza. Egy görög férfi hátán cipeli végig Isztambul perai városrészén 
házasságtörő feleségét, mögöttük egy janicsár egyhuzamban pálcázza 
az asszonyt. A kádi ötven botütéssel bünteti az árdrágító lókupecet, a 
hirtelen haragú budai beglerbég pedig ennek éppen tízszeresét vereti a 
hatvani kádi talpára, amiért háborgatni merte a nádor követét. Ugyanez a 
beglerbég sajátkezűleg tépáz meg egy szandzsákbéget, mert nem állt be 
mellé önként abba a láncba, amelyik épületdeszkákat adogatott kézről-kézre 
a dunai kikötőből fel a budai várig. 

A nagy társadalmi vízválasztó persze a vallás: muszlimnak és nem- 
muszlimnak a Próféta előírásai és az oszmán állam törvényei eltérő sorsot 
rendeltek. De mellette közel ekkora súllyal számított az, milyen anyagi 
erővel, milyen társadalmi ranggal vett részt az egyén a megmaradásért és 
felemelkedésért folyó össztársadalmi küzdelemben. A birodalom 
túlnyomóan muszlimok lakta keleti felében ez az utóbbi kérdés kapott 
nagyobb hangsúlyt, az európai oldalon mindkettő fontos maradt és jócskán 
összekuszálódott. 

A két világ csak szélsőségeiben őrizte meg nagyjából tiszta formáját. 
Nehezen megközelíthető hegyvidékeken, eldugott  völgykatlanokban 
megbúvó, s tegyük hozzá: szerencsés falvak lakossága tudta csak 
törésmentesen folytatni hódítás előtti életét, Magyarországon pedig még 


azok a települések, amelyek megőrizték autonómiájukat. A hódítók közül 
csak az a bürokratikus elit tudta magától távol tartani a helyi hatásokat, 
amelyik törzsökös muszlim volt, s hivatala nem kötötte hosszú évtizedeken 
át keresztény közeghez. E két véglet között természetesen épültek ki az 
egymásra hatás csatornái. Építették őket a friss renegátok, a vegyes 
házasságok, a falvak és városok összekeveredve élő polgári lakosai. 

A beglerbégeket és szandzsákbégeket leszámítva, a gazdag tartományi elit 
több rétegből tevődött össze. Egyiküknek pénze volt, a másiknak társadalmi 
presztízse, némelyiknek mindkettőből kijutott. Az első hely, mert az állam 
rendelte erre, a magas birtokjövedelmeket élvező katonai és adminisztratív 
vezetőket illette. Ha csak vagyonukat, s nem társadalmi rangjukat nézzük, 
felért hozzájuk, néha meg is előzte őket az a többvallású réteg, amelyik a 
pénzügyigazgatás törvényes vagy törvénytelen útjain gazdagodott 
meg, uzsoraügyletekkel foglalkozott, a hadseregnek szállított vagy éppen 
csempészett: presztízse általában elmaradt vagyona mögött. Komoly 
tekintélynek örvendtek viszont a vallási-vallásjogi állások viselői, a kádik, 
az imámok, a medreszék tanárai. Közmegbecsülésüket tanultságuknak, az 
isteni igazságok közvetítésének köszönhették, nem pedig különös 
gazdagságuknak: többségük tisztes jómódban élt. Végül gazdasági erejét 
tekintve az adózó termelők, keresztények és zsidók egy vékony rétege is ide 
kívánkozik, azoké, akik nagyméretű állattartással vagy kereskedéssel 
vagyont szereztek. 

Vagyonokról esett szó, minthogy azonban tartományokban, s köztük is 
európaiakban járunk, ne gondoljuk ezeket mesésnek. A legmagasabb állású 
beglerbégek és szandzsákbégek jövedelmét is jócskán leapasztotta, hogy a 
jobb állásokért folyó harcban állandóan tetemes kenőpénzekkel kellett 
megvesztegetniük a szeráj hatalmasságait. Kárpótlásul a náluk alacsonyabb 
rangúak és az adófizetők őket árasztották el , önkéntes" ajándékokkal. Azt, 
ami a baksis össztársadalmi körforgásából náluk ragadt meg, lehetőleg 
vallási alapítvánnyá tették. 

Az a különböző rétegekből álló helyi elit, amelyikről az imént esett szó, 
csak a rendkívül szerény körülmények között élő köztörökökhöz képest 
látszik . kiugróan — gazdagnak. — Két évszázad elszórtan vagy 
csoportosan maradt hagyatéki leltárai vallanak viszonylagos jólétükről. Az 
egyén gazdasági lehetőségeinek változásai e réteg helyzetén is lemérhetők. 
A XVI. században a felgyűlt pénzek bőrzacskókba kötve, jobbára még 
tétlenül — hevertek, vagy finoman kidolgozott fegyverekben és 


ötvösmunkákban, értékes ruhákban,  felvágatlan vég  posztókban 
tezaurálódtak gazdáik házaiban. A következő évszázadban egyre 
gyakrabban lehetünk tanúi a pénz befektetésének, kisebb-nagyobb 
gazdasági vállalkozásoknak, míg a XVIII. században a hagyatékokban alig 
találunk készpénzt, ékszert is kevesebbet, a listák végén viszont hosszú 
tételekben ott sorakoznak a vállalkozó halálával félbeszakadt 
gazdasági ügyletek tartozik-követel elszámolásai. 

A XVI. század szolid jómódban élő, csak állami szolgálatával foglalkozó, 
művelt főhivatalnok típusa olt testet Ali Cselebiben, aki a budai defterdár! 
hivatalban szolgáit, s ezért tisztes javadalomban, a szolgálati 
birtokok sorrendjében közepes értékű zlámet-birtokban részesedett. Amikor 
1587-88 fordulóján meghalt, nagy összegű készpénz, díszes ruhák tömege, 
néhány  szépmívű fegyver és ékszer, nemesfém edények és 
feldolgozatlan kelmék maradtak utána. Üzleti vállalkozások helyett 
csodálatra méltóan gazdag, 119 kötetes könyvtárának olvasgatására 
fordította szabad idejét. 

Közel két évszázad múlva szófiai lakosok között találjuk meg Ali Cselebi 
ellentéteit, a vállalkozó-gazdálkodó katonákat és hivatalnokokat. 1750-ben 
halt meg itt Esz-szejid Mehmed aga, a szilahdár nevű fegyveres testület 
tisztje. Előneve előkelő származásra utal, feleséget is ebből a társadalmi 
körből választott. Neki is voltak értékes fegyverei, ruhaneműi és 
ezüstedényei, pénzét azonban már forgatta. Kölcsönöket adott, egy csomó 
falu adóját bérelte, s maga is vásárolt hitelbe különböző árukat. 
Gazdaságnyi magánbirtoka, ötkerekű malma és sütőháza volt. Vele azonos 
évben hunyt el Musztafa efendi bírósági írnok, aki tizenegy falutól húzott 
jövedelmet, boltot, felesége pedig önálló gazdaságot birtokolt. 

A leltárakban szerepel néhány olyan tétel, amellyel csak gazdagok 
házaiban találkozunk. Csak ők gyűjtöttek könyvet, legalább egy Koránt, az 
ő háztartásukban segédkezett egy-egy rab vagy rabnő, ők tartottak 
több lovat, nekik telt arra, hogy a törökök óragyűjtő szenvedélyének 
hódoljanak, s kamráikban komoly tételekben állt a kávé. 

Szinte össze sem lehet velük hasonlítani a köztörökök nagy tömegét, a 
városi iparosokat és a várakban szolgáló közkatonákat. Az iparosok kis 
értékű házai gyakran egyben a műhely és a bolt feladatát is ellátták. A 
foglalkozásukhoz szükséges alapanyagok és szerszámok éppen úgy nem 
képviseltek számottevő értéket, mint háztartásuk egyszerű kellékei. Míg az 
imént emlegetett két gazdag szófiai vállalkozó vagyona meghaladta az 


egymillió akcsét (ezüst váltópénzt), addig iparos kortársaiké gyakran 
maradt tízezer akcse alatt, az ötvenezer akcse fölötti hagyaték közöttük 
ritkaságszámba ment. 

A várvédő közkatonák sem álltak jobban, s hogy értékét vesztő zsoldjukat 
kipótolják, a XVII. században már általánosan kiegészítő foglalkozások 
után néztek. Konyhakertet, gyümölcsöst, szőlőt műveltek, méheket 
neveltek, hogy háztartásukat ellássák és unalmukat elűzzék. Kis tétel 
árukkal kereskedtek, jelentéktelen kölcsönügyleteken nyertek jelentéktelen 
kamatokat, némelyik iparosságra adta a fejét és boltot nyitott. A 
köztörököket csak jogi állásuk, s nem vagyoni helyzetük emelte a leigázott 
őslakosság fölé, amelynek vékony, meggazdagodott felső rétege az anyagi 
javakat tekintve éppúgy megelőzte őket, mint saját elitjük. 

A társadalmi hovatartozás érzékeny mérőműszereként használhatók az 
öltözködési szokások. Az állami alkalmazottak, mindenekelőtt a katonák 
ruházatát egységes szabályozások írták elő, viselőik állását már 
a megjelenés egyértelművé tette. Az elit tagjai és a közemberek teljesen 
eltérő ruhatárat gyűjtöttek maguknak. A gazdagok és kifinomult ízlésűek 
nagyszámú és változatos alsó és felső öltözetek között válogathattak. 
Sokféle, hosszú és rövid, ujjas és ujjatlan kabátjaik finomabb, gyakran 
élénk színű és mintájú, esetenként hímzett kelmékből készültek, 
öltözetükben nagy szerep jutott a prémnek és a bőrnek. Az utóbbit, 
különösen az öveket, szerették nemesfém  veretekkel vagy 
gyönggyel díszíteni. A közrangú és szegény emberek ruhatára a 
legszükségesebb darabokból állt. Anyagai a durvább vászon, az egyszínű 
aba- és csuhaposztó, többnyire díszítés nélkül. Ruháikat szétszakadásig 
viselték, felsorolásaikban mindegyre a ,régi, ócska, kopott?" jelzőkkel 
találkozunk. 

A törökök ruházkodása egészen századunkig élő hatást gyakorolt a balkáni 
népek öltözködésére. Kelmék, színek, szabásformák honosodtak meg 
benne. A XVII. században keresztények öltözetei között is  fel- 
felbukkan néhány tipikusan török ruhadarab, mint a salvarnak nevezett, 
lefelé szűkülő és a bokánál átkötött nadrág, az elöl nyitott, hosszú köpeny, 
az anteri, vagy éppen a turbán. A felső kabátok, a kaftánok szabása a 
legújabb időben is kísértett a pásztoröltözetekben, így a magyar szűrben; a 
török hímzések mintakincse a XVII. században közvetlenül, ma egy-egy 
elemében van jelen a magyar hímzésekben. 


Az európai tartományok muszlim házai a helyszínhez alkalmazkodtak, 
nem sokban emlékeztettek az anatóliaiakra. A XVII. századi Szófia házai 
általában két lakóhelyiségből álltak, valamelyikben a fűtő és főző 
tűzhellyel, mert külön konyháról nem szólnak a leírások. Egy részüket 
tornác, kamra, külső sütőkemence és kút egészítette ki. Ugyanennek 
a típusnak nagyobb változatai 3-4 szobára oszlottak. A házakhoz udvar 
csatlakozott gyümölcsfákkal. 

Úgy látszik, hogy ezek az egyszerűbb házak csak lakásként szolgáltak, 
nincs nyoma annak, hogy tulajdonosaik gazdálkodtak volna. Gazdasági 
épületekkel ott találkozunk, ahol két udvart, egy belsőt és egy külsőt 
jegyeztek fel a házleírások. Az elsőn állt a lakóház, néha alagsori szinttel 
vagy pincével, a hátsón istálló, sütőház, hombár épült, az istállóhoz gyakran 
ragasztottak egy-két, szobának nevezett kisebb helyiséget. A kétudvaros 
házaknál a kút is általában a hátsó udvarba került. 

A házak között csak a pincések kétszintűek. Török hatás érződik azokban 
a tornácokban, amelyeket a leírások nem a ház egyik helyiségeként 
jegyeztek fel. hanem a lakószobák fölé helyeztek, Talán korai, kezdetleges 
megjelenése ez annak a török és délbalkáni településeken ma is látható 
emeletes háznak, amelynek fából készült vagy faragott deszkaráccsal 
díszített felső szintje kiugrik a fal síkjából. A lakásbelsők viszont már ekkor 
erősen törökösek. Erre mutat a sok szőnyeg, párna, takaró, az alacsony kis 
asztalkák, másrészt az ágyak és székek hiánya. 

A muszlim házak Magyarországon is a helyi mintákhoz igazodtak. A 
nagyvárosok polgárházai némi átalakítás után váltak török otthonokká. 
Elvesztették szobordíszeiket, freskóikat lemeszelték,  — földszinti 
ablakaikat bedeszkázták, tágasabb belső tereiket válaszfalakkal kisebb 
helyiségekre osztották. 

Itt a mezővárosi házak legegyszerűbb tormája a szoba-konyha-kamrás, 
elöl tornácos lakóépület udvarral. Ugyanez a forma gyakran szerepelt két 
vagy három lakószobával, az udvaron pedig gazdasági épületekkel, mint a 
nyáron használt kisház, az istálló, szénapajta, hombár, sütőház, borospince, 
kút és a nagyritkán feljegyzett illemhely. A többszobás házak, különösen 
azok, amelyeknek utcai frontját bolt foglalta el, elvétve már a 
kisvárosokban is kétszintesre épültek. 

A mezővárosokban a törökök nemcsak a lakóházakat vették át, hanem a 
hozzájuk tartozó gazdaságokat is. A házhoz és belső udvarához hol 
közelebb, hol már a városon kívül, veteményes- és gyümölcsöskert 


vagy szőlő tartozott, s a törökök, gyakran katonák, kifejezetten törekedtek 
ilyenek szerzésére. 

Az őslakosoktól elhagyott házakkal együtt az új tulajdonosok a háztartási 
eszközöket és a gazdasági szerszámokat is használatba vették. A magyar 
tartományban az élet tárgyi kereteit még több hatás alakította, mint 
a Balkánon: az anyagi kultúra helyi magyar, távolról ideérkező török és 
közelről ható balkáni elemeinek keveréke vette körül az itt élő muszlim 
lakosságot. A másik oldalon a tiszta magyar lakosságú települések 
keményebben álltak ellen a keleti hatásoknak. Könnyű volt nekik: saját, 
érintetlen közegük védte őket, kapcsolataik a hódítókkal olyan adózási 
és igazgatási érintkezésekre korlátozódtak, amelyek az életmódot nem 
alakították közvetlenül. Magyarországon is kedvelték a keleti szőnyegeket, 
fegyvereket és dísztárgyakat, de elsősorban a királysági és erdélyi nemesség 
tartott rájuk igényt. A köznép ilyeneket csak kényszerből vásárolt, azért, 
hogy adóban vagy ajándékként továbbadja őket urainak. A törökök jelenléte 
a házbelsőkön, a háztartások és gazdaságok felszerelésén nem hagyott 
maradandó nyomokat. 

A házak lakói, az európai birodalomfél átlagos muszlim családja a 
valóságban másként festett, mint ahogy poligám mivoltában elvárnánk tőle. 
Kevés nyoma van benne a hárem-rendszernek, nagy felfedezésnek számít 
olyan férfit találni, aki két feleséggel élte életét. S minthogy házi rabok és 
rabnők sem lelhetők fel a várható nagy számban, a család a férj-feleség 
kettősére épült. 

Házasságukat egyszerű bejelentéssel a kádi előtt, tanúk jelenlétében 
kötötték, akivel a házassági szerződésbe bejegyeztették a hozomány és a 
jegyajándék összegét is. A válás még ennyi formaságot sem igényelt. A 
férj elbocsátotta az asszonyt, vagy közös megegyezéssel szétköltöztek, s 
akár már másnap mindkettő új házasságot köthetett. A válások általában 
csak akkor kerültek a kádi elé, ha perrel végződtek, így nehéz ítéletet 
mondani arról, hogy mennyire voltak bomlékonyak a házasságok. De a 
kádik jegyzőkönyveinek más magánjogi, leginkább örökösödési bejegyzései 
azt mutatják, hogy az emberek korlátozottan éltek a törvényes 
kapcsolatok könnyed változtatásával. 

Nyilván a közemberek szűkös anyagi lehetőségei tették általánossá az 
egynejűséget, a nyomor határán tengődő papucskészítő vagy a zsoldjából 
élő katona nem tudott több asszonyt és tőlük született hadseregnyi 


gyermeket eltartani. De a közfelfogást a keresztény közeg, az új muszlimok 
nem feledett keresztény hagyományai is ebbe az irányba tolták. 

Anatóliában a földjét művelő muszlim paraszt sem élt jobb körülmények 
között, mint a balkáni városi lakosság, a többnejűség mégis szélesebben 
elterjedt. Szemléletmód és hagyomány táplálták, s hogy anyagilag 
elviselhető legyen, a család gazdálkodásából a gyakrabban tartott házi 
szolgák és az asszonyok is kivették részüket. 

Az átlagos balkáni muszlim és keresztény családszerkezet hasonlósága a 
nagyszámú vegyes házasságból is erősítést kapott. A házasságkötéstől a 
páros azonnal és automatikusan egy vallásúvá vált, a nem-muszlim fél - 
általában az asszony - elvesztette korábbi hitét. Ez a formális áttérés 
azonban az életfelfogást nem változtatta meg egy csapásra. 

A muszlim család nagyságáról keveset tudunk, mert ritka az a forrás, 
amelyik a család valamennyi tagját felsorolja. Az 
örökségeken leggyakrabban két-négy testvér osztozott. Az anyák hosszú 
időn át szültek, nagykorú, már katonáskodó vagy hivatalt viselő fiaik és 
férjes leányaik mellett még egy-két kiskorú gyermeket neveltek. A 
szolgálati helyeit váltogató elitnél erősebben kötődtek lakhelyükhöz 
a közemberek; a családok nagyobbrészt együtt maradtak. Ritkán olvasunk 
ismeretlen helyen élő fiúról vagy testvérről, a gazdátlannak nyilvánított 
hagyatékok többségéért is előbb-utóbb jelentkezett a törvényes örökös 
valamelyik közel fekvő településről. 

A muszlim család elzárkózott a külvilágtól. Házát úgy építette, hogy 
avatatlan szem ne tudja a belül folyó életet meglesni; közösségi életét, külső 
kapcsolatait a vallás és az illem előírásai tartották kordában. A férfi több 
szabadságot élvezett. Ha katona volt, Tebriztől Budáig mozgott a világban, 
de még ha foglalkozása egyetlen helységhez kötötte is, legalább azt 
szabadon  járhatta.  Kávézóban  üldögélhetett, ügyes-bajos dolgait 
intézendő hivatalokba vetődött, tanúnak vagy ülnöknek hívták a bíróságra, a 
mecsetbe nemcsak ájtatoskodni járt, hanem társalogni is, otthon barátait 
fogadta, és ő is elment látogatóba. A nőt tilalmak sokasága vette körül. 
Tulajdonképpen jól járt, ha nem volt szolgálója, mert bár a házimunka 
egésze őt terhelte, de legalább piacra, boltba járhatott. Társasági életének 
legtöbb szabadságot nyújtó színtere a fürdő volt, bezártságában a 
mecsetbeli istentisztelet is élményt jelentett, még ha az asszonyok rácsokkal 
elválasztott karzatán imádkozta is végig. 


A társasági élet visszafogottságát néhány közösségi és családi ünnep tette 
elviselhetőbbé. Azok a ceremóniák, amelyek a szerájban kimért 
ünnepélyességgel folytak, a városokban-falvakban felszabadult, közös 
mulatságokká vidámodtak. Azt, hogy mikor minek szabad és kell örülni, a 
vallási vezetők és a szultán rendelte el, nagyobb városokban állami 
hivatalnokok gondoskodtak szervezett látványosságokról és botos katonák a 
rendről, de az már kívül rekedt a hatáskörükön, hogy az utca embere 
mindezt hogyan tudja valóságos szórakozássá és örömmé átalakítani. 

A nép elrendelt örömünnepet ült, ha új szultán lépett trónra, ha a birodalmi 
sereg valahol fényes győzelmet aratott, vagy ha a szultáni hercegek 
cirkumcízió alá kerültek. A nappal és az éjszaka váltakozásának 
megfelelően váltotta egymást önmegtartóztatás és társasági evés-ivás a 
ramazán havi böjt minden napján, és amikor az újhold vonalnyi sarlója 
feltűnt az égen, s ezzel véget ért a négyhetes böjt, a szerájbeli bajram- 
ceremóniával egyidőben birodalomszerte karneváli hangulat lepte el az 
utcákat és tereket. Kisebb vallási ünnepeket is közösségben, szélesebb 
családi és baráti körben ültek meg. 

Kortársi leírások elsősorban a nagyvárosi, mindenekelőtt a fővárosi nagy, 
közös vigalmakat örökítették meg, a kisebb-nagyobb vidéki helyek 
kevesebb élvezetet kínáltak.  Ünnepnapokon Isztambul változatos 
látnivalókkal tartotta jól szórakozni vágyó lakosait. 

Évente egyszer megrendezték a fővárosi céhek felvonulását, nem csupán 
iparosok és kereskedők, hanem minden létező foglalkozás seregszemléjét: 
katonák, egyazon igazgatási területhez tartozó hivatalnokok jártak a menet 
élén, tisztes polgári foglalkozások képviselői követték őket, utánuk 
dervisek, akrobaták, zenészek is megmutatták magukat az utca népének. 
Mintegy hétszáz foglalkozás művelőinek végeláthatatlan felvonulása volt 
ez. 

Az Atmejdánon, vagyis a hippodromban lovasjátékok és válogatott erejű 
birkózók küzdelme szórakoztatta az igényesebb, úri közönséget. 
Városszerte folytak hasonló vetélkedések, tornászok, egyensúlyozó 
művészek, kötéltáncosok mutatták be tudományukat. Zenekarok és 
táncosok léptek fel, másutt a karagöz kedvelt népi mesefiguráinak 
szurkolhatott a műfaj kedvelőinek népes tábora. 

A vigasságoknak a napnyugta sem vetett véget. A város forgalmasabb 
pontjain lámpafüzérek gyúltak, tűzi- és fényjátékok világánál folytatódott a 


mulatság. S hogy az ünnepnek kijáró lárma este se csituljon, nagyokat 
durranó és szikrázó petárdákat lőttek ki emelvényekre állított mozsarakból. 

A csendesebb vidéki városkák szerényebben részesedtek a szervezett 
szórakozások áldásaiból, de az ünnepi öröm lehetőségét ők is kihasználták. 
A karagözt, a sportvetélkedőket, az akrobaták, zenészek és táncosok 
mutatványait mindenütt szívesen megnézték. 

S kitaláltak maguknak egy kedvelt és kedves szórakozást, a hintázást. 
Tekintélyes, szakállas-kaftános urak szálltak gyerekként körbe-körbe, vagy 
hajtották magukat egy magasról függő kettős kötélen ülve, hogy a hinta 
fölötti vászonra aggatott almát, körtét, apró ajándéktárgyakat lekapdossák. 
Utcai mulatságok idején az otthonok is kinyíltak, a közös vigalom 
átmenetileg fellazította az érintkezés merev szabályait. 

A nagy közösségi ünnepek mellett minden család életéhez hozzátartozott 
néhány bensőséges esemény is, amelynek lényege csak a családra tartozott, 
külsőségeiben azonban az  utcabeli szomszédokat, esetleg az 
egész települést részesíteni kívánta. Ha nem is szultánfiaknak kijáró 
pompával, de mindenütt vendéglátással és zajos felvonulással örvendtek a 
fiúgyermekek körülmetélési szertartásának. A menyasszonyt hangos 
zeneszóval, és a szülők erszényétől függően egyszerűbb kísérettel vagy a 
násznép hosszan kígyózó menetével vezették vőlegényéhez. 

S amikor a muszlim földi vándorútja végéhez ért, elcsendesült menet 
kísérte a temetőbe. A megboldogult hajdani életére hamarosan csak egy 
bevésett feliratú, lapos kőtábla emlékeztetett, amelynek felső díszítéséből 
a betűkkel nem boldoguló szemlélő is azonnal tudta, hogy nő vagy férfi, 
magas vagy alacsony rangú ember nyugszik alatta. 

